
Στην Αθήνα σήμερα, στις 15 Ιουλίου 2026, ημέρα Τετάρτη και ώρα 10.11΄, συνεδρίασε στην Αίθουσα Γερουσίας του Μεγάρου της Βουλής η Επιτροπή Αναθεώρησης του Συντάγματος, υπό την προεδρία του Προέδρου αυτής κ. Μαυρουδή Βορίδη, με θέμα ημερήσιας διάταξης: α) Συζήτηση επί των άρθρων 102 και 103 και β) Ψηφοφορία επί των προτεινόμενων προς αναθεώρηση διατάξεων του Συντάγματος.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Χαράλαμπος Αθανασίου, Γεώργιος Βλάχος, Μαυρουδής (Μάκης) Βορίδης, Σοφία Βούλτεψη, Παναγής Καππάτος, Θεόδωρος Καράογλου, Ιωάννης Κεφαλογιάννης, Ελευθέριος Κτιστάκης, Ευστάθιος Κωνσταντινίδης, Γεώργιος Κωτσός, Ζωή (Ζέττα) Μακρή, Άννα Μάνη-Παπαδημητρίου, Παναγιώτης (Νότης) Μηταράκης, Ιωάννης (Γιάννης) Οικονόμου, Νικόλαος Παναγιωτόπουλος, Ζωή Ράπτη, Ιωάννης Παππάς, Θεόδωρος Σκυλακάκης, Ευριπίδης Στυλιανίδης, Ευάγγελος (Άγγελος) Συρίγος, Μάξιμος Χαρακόπουλος, Παναγιώτης Δουδωνής, Ευαγγελία Λιακούλη, Δημήτριος Μάντζος, Στέφανος Παραστατίδης, Θεόφιλος Ξανθόπουλος, Γεώργιος Παπαηλιού, Κωνσταντίνος Βασίλειος Μεταξάς, Ιωάννης Δελής, Κωνσταντίνος Χήτας, Γεώργιος Ρούντας και Αθανάσιος (Νάσος) Ηλιόπουλος.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής Αναθεωρήσεως του Συντάγματος, με θέμα ημερησίας διατάξεως: α) Συζήτηση επί των άρθρων 102 και 103 του Συντάγματος, β) Ψηφοφορία επί των προτεινόμενων προς αναθεώρηση διατάξεων του Συντάγματος.
Πριν από την έναρξη της συζητήσεως, να σας ανακοινώσω τις αναπληρώσεις μελών της επιτροπής μας για τη σημερινή συνεδρίαση, όπως μας γνωστοποιήθηκαν με σχετικές επιστολές των Κοινοβουλευτικών Ομάδων.
Από την Κοινοβουλευτική Ομάδα της Νέας Δημοκρατίας, τους κυρίους Δημήτριο Καιρίδη και Θεόδωρο (Θόδωρο) Ρουσόπουλο θα αναπληρώσουν η κ. Σοφία Βούλτεψη και ο κ. Ιωάννης Παππάς αντίστοιχα.
Από την Κοινοβουλευτική Ομάδα του ΠΑΣΟΚ-ΚΙΝΑΛ τον κ. Γεώργιο Νικητιάδη θα αναπληρώσει ο κ. Στέφανος Παραστατίδης.
Από την Κοινοβουλευτική Ομάδα του Κομμουνιστικού Κόμματος Ελλάδος τον κ. Ιωάννη Γκιόκα θα αναπληρώσει ο κ. Κωνσταντίνος Βασίλειος Μεταξάς.
Αυτή είναι η τελευταία συνεδρίαση της Επιτροπής Αναθεώρησης του Συντάγματος. Και πριν προχωρήσω στο αντικείμενο της συζήτησής μας, θα ήθελα να δώσετε μια σημασία, ειδικώς οι Εισηγητές. Θα ήθελα να υπενθυμίσω ότι Γενικοί Εισηγητές και Ειδικοί Αγορητές θα πρέπει να στείλουν τις εισηγήσεις τους στη Γραμματεία της Επιτροπής μέχρι τη Δευτέρα το πρωί, ώρα 10.00’, κατόπιν αποδοχής σχετικών αιτημάτων προς διευκόλυνση της εργασίας σας. Απλώς θέλω να τονίσω ότι, επειδή είναι πολύ μικρό εν συνεχεία το περιθώριο το οποίο έχει η υπηρεσία για να ετοιμάσει την έκθεση, το 10.00΄ είναι αυστηρό. Δεν θα είναι, δηλαδή, 12.00΄, θα είναι 10.00΄. Θερμή παράκληση, λοιπόν, για να μπορέσουμε να καταθέσουμε τη Δευτέρα το απόγευμα την έκθεσή μας στον Πρόεδρο της Βουλής και να ακολουθήσει η συζήτηση και η ψηφοφορία στην Ολομέλεια, ολοκληρώνοντας έτσι την πρώτη φάση της αναθεωρητικής διαδικασίας. 
Ξεκινάμε, λοιπόν, τη συζήτηση επί του πρώτου θέματος της σημερινής ημερησίας διατάξεως, συζήτηση επί των άρθρων 102 και 103 του Συντάγματος, και καλώ στο Βήμα τον Γενικό Εισηγητή της Πλειοψηφίας, τον κ. Ευριπίδη Στυλιανίδη. 
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Κύριε Πρόεδρε, κυρίες και κύριοι συνάδελφοι, το άρθρο 102 παρ. 1 του Συντάγματος αναγνωρίζει την αρμοδιότητα των τοπικών υποθέσεων στους ΟΤΑ α΄ και β΄  βαθμού. Στο άρθρο 102 παρ. 2 αναγνωρίζονται αντίστοιχα η τοπική και περιφερειακή αυτοδιοίκηση, δηλαδή, όπως συνηθίζουμε να λέμε, των Ελλήνων οι κοινότητες, με όρους συνταγματικής ιστορίας, ως κύτταρα της δημοκρατίας και ως θεσμοί που πρέπει να διαθέτουν διοικητική και οικονομική αυτοτέλεια και να εκλέγονται με καθολική και μυστική ψηφοφορία. 
Επιδίωξη του Συντάγματος είναι οι αποφάσεις που αφορούν στον πολίτη να λαμβάνονται όσο το δυνατόν εγγύτερα στον πολίτη, όπως προβλέπει άλλωστε και η ακόμα νομολογιακά απροσδιόριστη ευρωπαϊκή αρχή της επικουρικότητος και έτσι ο πολίτης να μπορεί να συμμετέχει σε αυτές και να τις συνδιαμορφώνει. Η σημασία της διοικητικής και οικονομικής αυτοτέλειας των ΟΤΑ αναδείχθηκε ακόμα περισσότερο κατά τη διάρκεια της κρίσης, όταν, παρά την αναγκαστική συρρίκνωση των Κεντρικών Αυτοτελών Πόρων, η αυτοδιοίκηση, όπου ήταν υγιής και οικονομικά νοικοκυρεμένη, υποκατέστησε το κοινωνικό κράτος, καλύπτοντας τοπικά το κενό που άφησε η κατάρρευση ή η δυσλειτουργία της κεντρικής διοικήσεως. Οι δήμοι, παρέχοντας στέγη σε άστεγους, γεύματα σε άπορους, ρουχισμό σε φτωχούς, φάρμακα σε ανασφάλιστους και κάθε άλλης μορφή στήριξη, σε πολλές περιπτώσεις κράτησαν όρθιες τις δοκιμαζόμενες τοπικές κοινωνίες. Επίσης, οι ΟΤΑ τέθηκαν επικεφαλής στην προσπάθεια εξυγίανσης και ανασυγκρότησης της ελληνικής οικονομίας, εξορθολογίζοντας τις δαπάνες τους και επιδιώκοντας να ισοσκελίσουν τους προϋπολογισμούς τους υπό την εποπτεία του Παρατηρητηρίου των Δήμων, ενός θεσμού που λειτούργησε το 2013, με απόφασή μου την περίοδο της θητείας μου ως Υπουργού Εσωτερικών και είχε στόχο τους ισοσκελισμένους προϋπολογισμούς. 
Τα πρώτα θετικά οικονομικά αποτελέσματα, που άρχισαν να εμφανίζονται στη χώρα μας μετά την κρίση, οφείλονταν ακριβώς στην εξυγίανση της λειτουργίας των δήμων. Άρχισαν να καταβάλλονται ληξιπρόθεσμες οφειλές, να αξιοποιείται η ακίνητη περιουσία, να εξορθολογίζεται το θεσμικό πλαίσιο και να αντιμετωπίζεται η διαφθορά. Αυτό, βέβαια, δεν σημαίνει ότι δεν υπάρχει ακόμα πολύς δρόμος ώσπου να αποκτήσουν οι δήμοι και οι περιφέρειες το κύρος και την αρτιότητα που προβλέπει ο συνταγματικός νομοθέτης. 
Κατά τη δύσκολη, λοιπόν, περίοδο των κρίσεων της πανδημίας, αλλά και προηγουμένως της οικονομικής κρίσης, το κοινωνικό κράτος κατέρρευσε και η αυτοδιοίκηση δοκιμάστηκε σκληρά. Γνωρίζω πολύ καλά, ως ο Υπουργός Εσωτερικών που διαχειρίστηκε την κρίση την περίοδο 2012-2013, πώς αποφύγαμε με σκληρές διαπραγματεύσεις την απόλυτη συρρίκνωση των Κεντρικών Αυτοτελών Πόρων, πώς με τη θεσμοθέτηση του Παρατηρητηρίου των Δήμων εξυγιάναμε τους ΟΤΑ, ισοσκελίζοντας προϋπολογισμούς χωρίς δανεισμό και κερδίσαμε, τότε, τον θαυμασμό της ίδιας της Γερμανίδας Καγκελαρίου Άγγελας Μέρκελ, που τον εξέφρασε δημόσια όταν επισκέφθηκε πρώτη φορά την Αθήνα, σηματοδοτώντας έτσι τη θετική αντιστροφή του διεθνούς κλίματος για την Ελλάδα. Οι νοικοκυρεμένοι δήμοι τότε, μαζί με την εκκλησία και την οικογένεια, υποκατέστησαν το κοινωνικό κράτος και κράτησαν με ό,τι δυνάμεις είχαν όρθια την ελληνική κοινωνία. 
Το ερώτημα που επανατίθεται σήμερα, κατά την επικείμενη Συνταγματική Αναθεώρηση, αμέσως μετά την αναθεωρητική προσπάθεια του 2019, είναι με ποιον τρόπο θα επιτευχθεί η περαιτέρω εξυγίανση της τοπικής αυτοδιοίκησης. Πρώτον, με τη βελτίωση των κατάλληλων, εφαρμοσμένων στην πράξη, πολιτικών και τη θεσμική ολοκλήρωση του νομικού πλαισίου από τον κοινό νομοθέτη ή με τη συνταγματοποίηση κάποιων αμεσοδημοκρατικών διαδικασιών, που, ούτως ή άλλως, προβλέπονται από τον νόμο; 
Η Νέα Δημοκρατία πιστεύει, κυρίως, το πρώτο. Οι εξελίξεις τρέχουν τόσο γρήγορα, που οι νόμοι ξεπερνιούνται από την πρώτη στιγμή που ψηφίζονται, πολύ περισσότερο το Σύνταγμα, γιατί το Σύνταγμα πρέπει να περιλαμβάνει αξίες και στρατηγικούς προσανατολισμούς και να μην αναλώνεται σε διαδικασίες ή ρυθμιστικές λεπτομέρειες. Οι έξυπνες πόλεις, τα προγράμματα σύμπραξης δημόσιου και ιδιωτικού τομέα στην αυτοδιοίκηση, οι εφαρμογές ηλεκτρονικής δημοκρατίας στις τοπικές κοινωνίες, η φορολογική αποκέντρωση, η ψηφιακή αποτύπωση και αξιοποίηση της ακίνητης δημοτικής περιουσίας, οι διεθνείς αδελφοποιήσεις και συμπράξεις, η ανακύκλωση και η ενεργειακή διαχείριση των σκουπιδιών, τα περιβαλλοντικά ισοδύναμα είναι μερικές μόνο εφαρμογές που συνεχώς εξελίσσονται και ο κοινός νομοθέτης, τουλάχιστον, μπορεί να τις παρακολουθήσει ή και να τις διευκολύνει. Η οποιαδήποτε απόπειρα συνταγματοποίησης της διαδικασίας λήψης αποφάσεων και της λειτουργίας των ΟΤΑ οστεοποιεί τον θεσμό και τη λειτουργία του και, ενδεχομένως, παρεμποδίζει την αναμόρφωση και την εξέλιξή τους. Γι’ αυτό και η αντίστοιχη απόπειρα του ΣΥΡΙΖΑ στη Συνταγματική Αναθεώρηση του 2019, να συνταγματοποιήσει συνολικά ζητήματα άμεσης δημοκρατίας στην αυτοδιοίκηση ή τον εκλογικό νόμο, απορρίφθηκε. 
Τώρα που επιστρέψαμε στην κανονικότητα και μετά από σκληρές δοκιμασίες του λαού μας κερδίσαμε τον διεθνή θαυμασμό, η Συνταγματική Αναθεώρηση μας δίνει τη δυνατότητα να επιχειρήσουμε μια ουσιαστική επανεκκίνηση στον χώρο της τοπικής αυτοδιοίκησης. 
Η αναθεωρητική συζήτηση στην Προτείνουσα Βουλή έχει ως αποκλειστικό στόχο να επισημάνει διατάξεις που πρέπει να συμπληρωθούν, να αναθεωρηθούν, να καταργηθούν ή και να θεσπιστούν για πρώτη φορά. Αν συμφωνήσουμε όλοι μαζί ότι κάτι αξίζει να αλλάξει στον χώρο της αυτοδιοίκησης, τότε θα πρέπει να πείσουμε από τώρα όλες τις πολιτικές δυνάμεις να το υποστηρίξουν, αποφασίζοντας τις αλλαγές στα άρθρα που προτείνουμε με 180 ψήφους στην πρώτη Βουλή και όχι με 151. Μια αναβολή συναίνεσης υποκρύπτει μικροκομματική και μόνο σκοπιμότητα και αποκαλύπτει ότι κάποιοι ιεραρχούν την εξουσία τους πάνω από την κοινωνία και την αυτοδιοίκηση. 
Οφείλω δημόσια να παραδεχτώ ότι, κατά τη διάρκεια της διαβούλευσης που προηγήθηκε, η Κεντρική Ένωση Δήμων Ελλάδος και ο Πρόεδρός της, ο Δήμαρχος Λάζαρος Κυρίζογλου, επέδειξαν ταχύτατα αντανακλαστικά και πολιτική ετοιμότητα, καταθέτοντας πρώτοι από όλους τους θεσμικούς και κοινωνικούς φορείς τις προτάσεις τους στις 4 Μαΐου του 2026, τις οποίες επισημοποίησαν στο συνέδριό τους στις 26 Μαΐου στην Αθήνα. 
Η ΚΕΔΕ λαμβάνει σοβαρά υπ’ όψιν της ένα νέο δεδομένο στην αναθεωρητική διαδικασία που δεν μπορούμε πλέον να παραγνωρίσουμε, ότι μετά το 1980 -όπως έχω ξανατονίσει- που η Ελλάδα εντάχθηκε στην ΕΟΚ και πιο πολύ έντονα σήμερα διαμορφώνεται δυναμικά ένα νέο διεθνές πλαίσιο, μια παράλληλη με την εθνική διεθνή έννομη τάξη, εξίσου ισχυρή με το Σύνταγμα και απολύτως παρεμβατική στην εσωτερική έννομη τάξη. 
Αυτή πηγάζει από το πρωτογενές και το παράγωγο ευρωπαϊκό δίκαιο και τη σχετική νομολογία του Δικαστηρίου της Ευρωπαϊκής Ένωσης, από την Ευρωπαϊκή Σύμβαση Δικαιωμάτων του Ανθρώπου και τις αποφάσεις του Ευρωπαϊκού Δικαστηρίου Δικαιωμάτων του Ανθρώπου, από διμερείς, πολυμερείς και διεθνείς συμβάσεις που έχει κυρώσει ή θα κυρώσει η Ελλάδα και επηρεάζει, βέβαια, απόλυτα τα εσωτερικά. Η όποια αναθεωρητική πρωτοβουλία πρέπει να εναρμονίζει έξυπνα το εθνικό Σύνταγμα με τη διεθνή έννομη τάξη, χωρίς βέβαια να αλλοιώνει τον σκληρό αξιακό πυρήνα, ώστε να αποφευχθεί η θραύση του εθνικού θεσμικού πλαισίου και η διεθνής απομόνωση της Ελλάδος. 
Επισημαίνω εμφατικά την προηγούμενη παρατήρησή μου για τρεις παράλληλες έννομες τάξεις, όπως την αναφέρει και η ΚΕΔΕ, διότι αυτή φωτίζει τη σημασία του ευρωπαϊκού χάρτη τοπικής αυτοδιοίκησης, ο οποίος έχει ενσωματωθεί ήδη στο ελληνικό δίκαιο με τον ν.1850/1989 και τον ν.4555/2018, καθώς και τις προτάσεις του Κογκρέσου Τοπικών και Περιφερειακών Αρχών του Συμβουλίου της Ευρώπης και της Επιτροπής Περιφερειών της Ευρωπαϊκής Ένωσης. 
Ανοίγει η συζήτηση του άρθρου 102, με την κατοχύρωση με νόμο του α΄ και β΄  βαθμού τοπικής αυτοδιοίκησης. Μετά από πρόταση της ΚΕΔΕ, κάθε μεταβίβαση αρμοδιοτήτων από κεντρικά ή περιφερειακά όργανα του κράτους προς την τοπική αυτοδιοίκηση, καθώς και η ανάθεση νέων αρμοδιοτήτων ή υποχρεώσεων, πρέπει να συνεπάγεται για τη διασφάλιση των πόρων που απαιτούνται για την άσκησή τους. 
Προωθείται η φορολογική αποκέντρωση. Με αποφάσεις των αρμοδίων οργάνων των ΟΤΑ μπορούν πλέον να επιβάλλονται τοπικοί ειδικοί φόροι ή βάρη οποιασδήποτε φύσης. 
Οι προϋπολογισμοί των ΟΤΑ καταρτίζονται μετά από επαρκή δημόσια διαβούλευση με τους κατοίκους της τοπικής κοινωνίας και οφείλουν να διασφαλίζουν τη δημοσιονομική ισορροπία. Πειθαρχικές ποινές αργίας ή έκπτωσης στα αιρετά όργανα των ΟΤΑ μπορούν να επιβάλλονται μόνο με απόφαση του Ανώτατου Ειδικού Δικαστηρίου. 
Τέλος, ο Πρόεδρος του συλλογικού οργάνου που εκπροσωπεί τους ΟΤΑ α΄ και β΄  βαθμού προτείνουμε να συμμετέχει στο Συμβούλιο Εμπειρογνωμόνων που θα εισηγούνται τα προεδρεία των Ανεξαρτήτων Αρχών κατά το άρθρο 101Α σε αρμόδια επιτροπή της Βουλής. 
Η πρόταση της Πλειοψηφίας, όπως τη διαμορφώνουμε, παρότι είναι βάση για τη θεσμική συζήτηση που θα ακολουθήσει, επί της ουσίας υιοθετεί σχεδόν το σύνολο των προτάσεων που κατέθεσε η Κεντρική Ένωση Δήμων Ελλάδος. Κάποιες από αυτές, βέβαια, όπως η ψηφιακή πολυεπίπεδη διακυβέρνηση, αφορούν κυρίως τον κοινό και όχι τον συνταγματικό νομοθέτη. Ωστόσο, μπορούν να διασφαλιστούν, αν οι κατευθυντήριες διατάξεις του Συντάγματος είναι αφαιρετικές, έξυπνα διατυπωμένες και σωστά προσανατολισμένες. 
Η συζήτηση επί της ουσίας τώρα ξεκινά. Αν θέλουμε να φέρει ουσιαστικό αποτέλεσμα, έχει ιδιαίτερη σημασία να διαμορφωθεί από τώρα ευρύτερη συναίνεση στις διατάξεις, τουλάχιστον εκείνες που είναι ώριμες να διατυπωθούν προς την κατεύθυνση της ενίσχυσης της αυτοδιοίκησης και της αύξησης της αποτελεσματικότητάς της. Έχει νόημα, λοιπόν, όλοι να στηρίξουμε, επιδρώντας δημιουργικά και δυναμικά όλες μαζί οι πολιτικές δυνάμεις, όπου υπάρχει επικοινωνία ή συνεργασία. Σημασία εδώ δεν έχει το κομματικό πείσμα, αλλά το συμφέρον της αυτοδιοίκησης και, κυρίως, το συμφέρον της Ελλάδος.
Κύριε Πρόεδρε, έχουμε διδαχθεί από την ιστορία μας ότι τα τελειότερα Συντάγματα στα χέρια ασυνείδητων ή αδιάφορων λειτουργών απέτυχαν, ενώ ακόμα και ατελή Συντάγματα στα χέρια ευσυνείδητων λειτουργών λειτούργησαν τέλεια.
Σήμερα, λοιπόν, έχουμε μια σπάνια ευκαιρία, αξιοποιώντας την εμπειρία απανωτών κρίσεων, τις οποίες αντιμετωπίσαμε με επιτυχία, όπου η τοπική αυτοδιοίκηση αναδείχθηκε ο μεγάλος πρωταγωνιστής, να σχεδιάσουμε το νέο πολιτειακό χάρτη της πατρίδας μας, υπερβαίνοντας μικροκομματικές διαφορές και άγονες αντιπαραθέσεις, και να επιβεβαιώσουμε για ακόμη μία φορά τον ελληνικό λαό ότι οδηγός μας είναι το συμφέρον της νέας γενιάς και πυξίδα μας το μέλλον της πατρίδας, της ιδιαίτερης μας πατρίδας, με την οποία μάς συνδέει η αυτοδιοίκηση, αλλά και της μεγάλης μας πατρίδας, της Ελλάδος.
Περνώντας τώρα στο δεύτερο άρθρο, στο 103, για την αξιολόγηση των δημοσίων υπαλλήλων, το άρθρο προσδιορίζει με ακρίβεια τον θεσμικό ρόλο των δημοσίων υπαλλήλων, περιγράφοντάς τους στην παράγραφο 1 ως εκτελεστές της θέλησης του κράτους, που υπηρετούν τον λαό και οφείλουν πίστη στο Σύνταγμα και αφοσίωση στην πατρίδα. Αφήνει τον νόμο να ορίσει τα προσόντα και τον τρόπο διορισμού τους. 
Το Σύνταγμα προσδιορίζει τέσσερις διαφορετικούς κύκλους υπαλλήλων. Πρώτος κύκλος είναι οι μόνιμοι, παλιοί, που καλύπτουν νομοθετημένες οργανικές θέσεις. Αυτοί αποτελούν τον σκληρό πυρήνα του κράτους και διασφαλίζουν τη θεσμική του μνήμη και τη διαχρονική συνέχεια της διοίκησης. Δεύτερον, είναι οι εξαιρέσεις που μπορεί να προβλέπονται από ειδικό νόμο, για να καλυφθούν απρόβλεπτες και επείγουσες ανάγκες, με προσωπικό που προσλαμβάνεται για ορισμένη χρονική περίοδο με σχέση ιδιωτικού δικαίου, είναι το άρθρο 102 παράγραφος 2. Τρίτον, είναι ο ειδικός νόμος που μπορεί να προβλέψει οργανικές θέσεις ειδικού επιστημονικού ή τεχνικού και βοηθητικού προσωπικού με σχέση ιδιωτικού δικαίου. Νόμος ορίζει τους όρους για την πρόσληψη, καθώς και τις ειδικότερες εγγυήσεις τις οποίες έχει το προσωπικό που προσλαμβάνεται κατά το άρθρο 102 παράγραφος 3. Και τέταρτη κατηγορία, με νόμο μπορεί να εξαιρούνται από τη μονιμότητα ανώτατοι διοικητικοί υπάλληλοι που κατέχουν θέσεις εκτός υπαλληλικής ιεραρχίας, οι διοριζόμενοι απευθείας με βαθμό πρεσβευτικό, οι υπάλληλοι της Προεδρίας της Δημοκρατίας και των γραφείων του Πρωθυπουργού, των Υπουργών και Υφυπουργών κατά το άρθρο 102, παράγραφος 5.
Τα τελευταία χρόνια αναπτύσσεται και ένα νέο μοντέλο συνεργασίας του δημοσίου με τον ιδιωτικό τομέα, το outsourcing, δηλαδή η ανάθεση έργου από τον δημόσιο στον ιδιωτικό τομέα, όπου ο εργολάβος αναλαμβάνει τη διαχείριση των ιδιωτικών υπαλλήλων, προκειμένου να παράσχει ένα συγκεκριμένο έργο για το Δημόσιο. 
Στο άρθρο 103 του Συντάγματος ρυθμίζονται κατά τρόπο λεπτομερή και αναλυτικό τα ζητήματα που αφορούν στην υπηρεσιακή κατάσταση των δημοσίων υπαλλήλων. Συγκεκριμένα, στο άρθρο 103 παράγραφος 4 θεσπίζεται η αρχή της μονιμότητας των δημοσίων υπαλλήλων, υπό την έννοια ότι, εφόσον υπάρχουν οι οργανικές θέσεις τις οποίες κατέχουν, οι δημόσιοι υπάλληλοι μπορεί να παυτούν μόνο με δικαστική απόφαση ή κατόπιν αποφάσεως του οικείου Υπηρεσιακού Συμβουλίου. 
Η μονιμότητα για πρώτη φορά κατοχυρώθηκε στο άρθρο 102 του Συντάγματος του 1911 επί Ελευθερίου Βενιζέλου και έκτοτε διατηρήθηκε στα Συντάγματα που ακολούθησαν, στο άρθρο 114 του Συντάγματος του 1927 και στο άρθρο 101 του Συντάγματος του 1952, προκειμένου να αποτρέψει τις εκατέρωθεν πολιτικές διώξεις που οδηγούσαν στην Πλατεία Κλαυθμώνος κάθε φορά που άλλαζε η κυβέρνηση. Με την απόφαση 3354/2013 του Συμβουλίου της Επικρατείας, η αρχή της μονιμότητας των δημοσίων υπαλλήλων επιβεβαιώθηκε και καθορίστηκαν οι βασικές της προϋποθέσεις.
Η αρχή της μονιμότητας αποβλέπει στην προστασία των δημοσίων υπαλλήλων κατά την άσκηση των καθηκόντων τους από τις κυβερνητικές εναλλαγές, παρέχοντας ένα καθεστώς εργασιακής ασφάλειας έναντι αυθαίρετων πρακτικών. Παράλληλα, εγγυάται τη θεσμική μνήμη, την ομαλή λειτουργία της δημόσιας υπηρεσίας, τη συνέχεια της διοικήσεως και την ουδετερότητά της απέναντι στους πολίτες. 
Σήμερα, που οι πολιτικές και οι ιδεολογικές εντάσεις του παρελθόντος έχουν αμβλυνθεί, η λειτουργία τους οφείλει να επανεξεταστεί. Η μονιμότητα των δημοσίων υπαλλήλων έχει συνδεθεί μερικές φορές με αρνητικές πτυχές της δημόσιας διοίκησης, κυρίως τη γραφειοκρατία, την αναποτελεσματικότητα και, σε μερικές περιπτώσεις, ίσως και τη διαφθορά διά της διαπλοκής. Έχει καταλήξει να λειτουργεί περισσότερο ως ασπίδα προστασίας των ίδιων των υπαλλήλων, καθώς απουσιάζει ένας μηχανισμός που θα διασφαλίζει τη συνεχή αξιολόγηση και την αξιοκρατία.
Η οικονομική κρίση ανέδειξε την ανάγκη εξορθολογισμού της δημόσιας διοίκησης, με την εισαγωγή αρχών και κανόνων. Στόχος πάντα είναι η βελτιστοποίηση της λειτουργίας και ενίσχυση της αποτελεσματικότητας. Στο Δημόσιο άρχισαν ήδη να εφαρμόζονται οι αρχές του νέου δημοσίου μάνατζμεντ, δηλαδή η εφαρμογή αρχών και πρακτικών της διοίκησης του ιδιωτικού τομέα και στο Δημόσιο, με επίκεντρο την αύξηση της ικανοποίησης του πολίτη. Στο πλαίσιο αυτό εισήχθη ο θεσμός αξιολόγησης. Η αξιολόγηση είναι ένα εργαλείο που ενισχύει τη διαφάνεια, τη λογοδοσία και την αποτελεσματικότητα της δημόσιας διοίκησης. Ο νόμος που εφαρμόζεται για την αξιολόγηση των δημοσίων υπαλλήλων είναι ο ν.4940/2022, που αντικατέστησε τον ν.4369/2016. 
Στην Ελλάδα, υπηρετούν γύρω στους πεντακοσίους εβδομήντα χιλιάδες δημόσιοι υπάλληλοι, χωρίς να υπολογίζονται οι υπάλληλοι με σχέση εργασίας ιδιωτικού δικαίου αορίστου χρόνου. Στο σύστημα αξιολόγησης του νόμου υπάγονται περίπου εκατό ογδόντα χιλιάδες μόνιμοι υπάλληλοι, καθώς εξαιρούνται ορισμένες κατηγορίες, όπως τα Σώματα Ασφαλείας ή οι εκπαιδευτικοί και τα μέλη ΔΕΠ. Την αξιολόγηση διενεργεί πλέον ένας αξιολογητής, ο οποίος είναι άμεσος, ιεραρχικά προϊστάμενος του υπαλλήλου. Όσοι υπάλληλοι λάβουν χαμηλή αξιολόγηση σε τρεις από τις εννέα δεξιότητες που έχουν τεθεί ως κριτήρια παραπέμπονται υποχρεωτικά σε σεμινάρια ή σε μετεκπαιδεύσεις. Σκοπός της αξιολόγησης είναι η ουσιαστική ανάπτυξη των υπαλλήλων, μέσω της βελτίωσης των δεξιοτήτων, των επιδόσεων και της επαγγελματικής τους εξέλιξης. 
Το πρόβλημα που αντιμετώπισε ο νόμος ήταν ότι κατά την αξιολόγηση η πλειονότητα των δημοσίων υπαλλήλων λάμβανε υψηλή βαθμολογία. Το 97% των δημοσίων υπαλλήλων βαθμολογούνταν πάνω από «85» με άριστα το «100». Η αξιολόγηση δεν παρήγαγε πρακτικό αποτέλεσμα, παρά μόνο το φύλλο με τη βαθμολογία που καταχωριζόταν στον φάκελο του υπαλλήλου. 
Η Συνταγματική Αναθεώρηση από μόνη της δεν αρκεί να ανατρέψει μια αρνητική πραγματικότητα που διαμορφώθηκε επί δεκαετίες, διαχρονικά και διακομματικά. Η επανίδρυση του κράτους δεν διατάσσεται. Απαιτεί έξυπνα οργανογράμματα, σαφή καθηκοντολόγια, διαρκή επιμόρφωση, σοβαρή και συνεχή αξιολόγηση με benchmarks, όπως γίνεται σε όλες τις ευρωπαϊκές χώρες, κίνητρα με κριτήρια την αποτελεσματικότητα και το ήθος. Αυτά μπορεί να δίδονται ως κατεύθυνση από το Σύνταγμα, αλλά η υλοποίησή τους εξαρτάται από τον νόμο και, κυρίως, από τη σωστή λειτουργία της διοίκησης. 
Για τους παραπάνω λόγους, η Νέα Δημοκρατία προτείνει το Σύνταγμα να μπορεί να επαναπροσδιορίσει την έννοια της μονιμότητας, όμως νόμος να ορίζει τη διαδικασία, τα κριτήρια για την αξιολόγηση των δημοσίων υπαλλήλων, τις επιβραβεύσεις και τις ποινές που αυτή μπορεί να επιφέρει, συμπεριλαμβανομένης και της οριστικής παύσης, ύστερα από απόφαση του Υπηρεσιακού Συμβουλίου. Η αξιολόγηση των δημοσίων υπαλλήλων πρέπει να γίνεται με βάση τις αρχές της αμεροληψίας, της ουδετερότητας, της επαγγελματικής ικανότητας και της αποδοτικότητας, με δυνατότητα συμμετοχής και του ΑΣΕΠ.
 Αξιολόγηση γίνεται αμφίδρομα, ήτοι από τους υφισταμένους προς τους προϊσταμένους, καθώς και από τους πολίτες προς όλους. Ο μισθός, πέραν του βασικού, πρέπει να συνδέεται με προσόντα και με την απόδοση του υπαλλήλου. Η βασική μεταβολή που μπορεί να επιφέρει μια τέτοια συνταγματική αλλαγή, είναι το σύστημα από υπαλληλοκεντρικό να γίνει πολιτοκεντρικό. 
Σας ευχαριστώ. 
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Στυλιανίδη. 
Τον λόγο έχει ο Γενικός Εισηγητής της Μειοψηφίας, ο κ. Παναγιώτης Δουδωνής. 
Παρακαλώ. 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Κύριε Πρόεδρε, κυρίες και κύριοι συνάδελφοι, άκουσα με προσοχή τον Εισηγητή της Πλειοψηφίας. Είπε ότι η μονιμότητα φταίει για τη γραφειοκρατία, την αναποτελεσματικότητα και τη διαφθορά. Έχω μια άλλη θεωρία, ότι για την αναποτελεσματικότητα, τη γραφειοκρατία και τη διαφθορά, κατ’ αρχάς, φταίει η διαφθορά, κατά δεύτερον, φταίει ένας δείκτης τον οποίο θα σας δείξω και ο οποίος είναι απολύτως ενδεικτικός του τι συμβαίνει επί των κυβερνήσεων της Νέας Δημοκρατίας. 
Δείτε εδώ την αύξηση των μετακλητών υπαλλήλων, ανθρώπων οι οποίοι πια έχουν θέσεις ευθύνης, κάνουν κουμάντο. Δείτε που ήταν μέχρι το 2015. Δείτε πόσο ανέβηκε επί του κ. Τσίπρα και δείτε πώς εκτοξεύθηκε επί Νέας Δημοκρατίας. Επί του κ. Μητσοτάκη, δηλαδή, έχουμε σχεδόν τους διπλάσιους μετακλητούς υπαλλήλους, τα δικά τους παιδιά δηλαδή, από ό,τι είχαμε προ δεκαετίας. Υπήρξε μια μεγάλη αύξηση την προηγούμενη διακυβέρνηση -γνωστός ρουσφετάκιας και ο κ. Τσίπρας- και τώρα έχουμε την εκτόξευση! 
Αυτοί οι άνθρωποι δεν λογοδοτούν σε κανέναν. Αυτοί οι άνθρωποι, κατά γενική ομολογία, δεν είναι οι καλύτεροι που έχετε ούτε καν εσείς. Είναι οι δικοί σας, τους οποίους τους έχετε βάλει να κάνουν κουμάντο, να έχουν την δυνατότητα να λύνουν και να δένουν, να διαχειρίζονται τα δημόσια πράγματα και, βέβαια, να τοποθετούνται και σε θέσεις προϊσταμένων και να έρχεται η ώρα να κρίνουν αυτοί δημοσίους υπαλλήλους με διδακτορικά -έτσι είναι πια!-, ανθρώπους από την Εθνική Σχολή Δημόσιας Διοίκησης, ανθρώπους που έχουν μια πορεία, μια διαδρομή και μιαν απόφαση να υπηρετήσουν το δημόσιο συμφέρον. 
Θέλετε και άλλη παράμετρο που ενισχύει την αναποτελεσματικότητα, τη γραφειοκρατία και τη διαφθορά; Το όργιο το οποίο έχει γίνει με τις συμβουλευτικές εταιρείες. Εκατοντάδες εκατομμύρια ευρώ τον χρόνο για υπηρεσίες αμφιβόλου περιεχομένου, πολλές εκ των οποίων ανατίθενται με απευθείας αναθέσεις. Και οι εταιρείες αυτές, φυσικά, δεν λογοδοτούν πουθενά. 
Και σας ρωτώ το εξής: Κάντε μια βόλτα, κυρίες και κύριοι συνάδελφοι, στα sites των εταιρειών των συμβουλευτικών και δείτε πώς έχουν μεταβληθεί οι διοικήσεις τους, οι εταίροι τους, οι διευθύνοντες σύμβουλοί τους τα τελευταία χρόνια και αν ξαφνικά δεν εντοπίζονται θέσεις τοποτηρητών της διασπάθισης του δημοσίου χρήματος, φίλων του προεξάρχοντα τη διασπάθιση κ. Μητσοτάκη. Δείτε πώς με έναν απίθανο τρόπο έχουν φύγει κομμάτια απόφασης επί δημοσίων πραγμάτων από τον δημόσιο τομέα και άξιους δημοσίους υπαλλήλους -δεν λέω ότι είναι όλοι άξιοι, αλλά άξιους-, για να πάνε σε συμβουλευτικές εταιρείες, οι οποίες δεν έχουν παραδοτέο. 
Γίνεται ένας κύκλος του χρήματος από την Κυβέρνηση στις συμβουλευτικές και από εκεί πού; Τα λεφτά φεύγουν από τον Έλληνα πολίτη και πάνε στις συμβουλευτικές. Από τις συμβουλευτικές πού πάνε; Για να μιλήσουμε για αναξιοκρατία, αδιαφάνεια, γραφειοκρατία και διαφθορά. Διότι καταλήξαμε σήμερα να ακούμε ότι για όλα αυτά φταίει η μονιμότητα. Έτσι, κύριε Στυλιανίδη; 
Λοιπόν, κατ’ αρχάς, να πω το εξής. Το άρθρο 103, έτσι όπως προτείνετε να αλλάξει, πρόκειται περί μιας διακηρύξεως που καλύπτει την πλήρη σας αδυναμία να διαχειριστείτε το πειθαρχικό δίκαιο των δημοσίων υπαλλήλων. Απ’ αυτά που λέτε εδώ, τίποτα δεν υπάρχει το οποίο δεν μπορεί να εφαρμοστεί με κοινό νόμο. Τίποτα δεν υπάρχει το οποίο δεν υπάρχει ήδη για την ακρίβεια. Απλά τι θέλετε; Να δημιουργήσετε μια γιγαντιαία κοινωνική αναστάτωση, θεωρώντας ότι, αν αυτό μπει στο Σύνταγμα, αν συνταγματοποιηθεί, αν ενδυθεί την ισχύ της αυξημένης τυπικής ισχύος, αυτό θα φέρει κάποιους υπέρ σας και κάποιους εναντίον σας -για τους οποίους, φυσικά, αδιαφορείτε-, αλλά θα κρατήσετε ένα κομμάτι και ιδίως το κομμάτι εκείνο το οποίο σάς συμφέρει, στρέφοντάς το εναντίον των δημοσίων υπαλλήλων. 
Είμαι εγώ κάποιος ο οποίος θα σας πει ότι όλοι είναι άγιοι; Όχι, σας λέω κάτι διαφορετικό. Θέλετε να μας πείτε ότι φταίει η μονιμότητα και η μη αλλαγή του άρθρου 103  για τη διαφθορά, την αναποτελεσματικότητα και τη γραφειοκρατία, για να κρύψετε αυτό το οποίο πράγματι φταίει: οι μετακλητοί, οι συμβουλευτικές των κολλητών σας, με τους διευθύνοντες συμβούλους και τους partners κολλητούς σας, με τις δικηγορικές εταιρείες με partners κολλητούς σας, που τους δίνετε τα λεφτά, τα οποία γίνονται ένα καρουζέλ και καταλήγουν κάπου που δεν έχουμε εντοπίσει ακόμα. Αλλά, να είστε σίγουροι ότι ξέρουμε, απλά δεν έχουμε εντοπίσει, εννοώ δικαστικά.
Γιατί η ελληνική πολιτεία λειτουργεί ως κράτος δικαίου και, φυσικώς, μπορούμε να πούμε αυτά τα οποία μπορούμε να πούμε. Αλλά μη μου λέτε τώρα ότι, επειδή δεν έχετε τη διάθεση να εφαρμόσετε το πειθαρχικό δίκαιο των δημοσίων υπαλλήλων, το οποίο προβλέπει συγκεκριμένα πράγματα και συγκεκριμένες ποινές για παραπτώματα, ότι, αν αλλάξει το άρθρο 103, για να σας διατάξει να κάνετε αυτό το οποίο δεν κάνετε σε πολύ μεγάλο βαθμό, τότε θα πάψει η διαφθορά, η γραφειοκρατία και η αδιαφάνεια. Εντάξει, δεν είμαστε και παιδάκια. Ξέρουμε τι παίζει, θέλω να το πω αυτό, ξέρουμε τι παίζει. Υπάρχουν κάποιοι οι οποίοι ανταμείβονται δημοσκοπικώς, επειδή παριστάνουν ότι δεν ξέρουν τι παίζει. Εμείς και ξέρουμε και το λέμε. Είμαστε τα κακά παιδιά, τι να κάνουμε; Αλλά μόνο διά των κακών παιδιών μπορεί αυτός ο τόπος να οδηγηθεί κάπου. Διότι αυτό το οποίο συμβαίνει στον δημόσιο τομέα, αυτό το οποίο συμβαίνει με τα χρήματα του ελληνικού λαού, είναι άνευ προηγουμένου. 
Να δούμε τι γίνεται στο επίπεδο της αξιολόγησης; Ποιοι είναι οι αξιολογητές και ποιοι είναι οι αξιολογούμενοι; Ότι οι μισοί προϊστάμενοι στον ευρύτερο δημόσιο τομέα είναι με ανάθεση; Ότι είναι ακόμα και μετακλητοί; Ότι είναι τα δικά σας παιδιά τα οποία έρχονται να αξιολογήσουν τι; Ποιους; Ποιους; Ποιους; Αυτούς οι οποίοι έχουν ταχθεί υπέρ του δημοσίου συμφέροντος. Υπάρχουν ανάμεσά τους κακοί; Βεβαίως. Μπορούν αυτοί να διωχθούν στην παρούσα φάση; Βεβαίως και μπορούν. Τι αλλάζει η διάταξη αυτή; Τίποτα δεν αλλάζει. Δύο πράγματα κάνει. Εντοπίζει το πρόβλημα αλλού από εκεί που είναι και, βασικά, λειτουργεί γι’ αυτόν ακριβώς τον σκοπό και, δεύτερον, αναστατώνει και διαιρεί την κοινωνία, ούτως ώστε από τη διαίρεση αυτή να αποκομίσετε ένα κομμάτι. Τόσο απλά, τόσο κυνικά. 
Και επειδή εδώ πέρα, ξέρετε, δεν είμαστε νησί, με την έννοια του ότι δεν επικοινωνούμε νομικά. Δεν είμαστε νησί, επικοινωνούμε με τις έννομες τάξεις του ευρωπαϊκού κεκτημένου. Δείτε τι λέει το άρθρο 33 παράγραφος 5 του θεμελιώδους γερμανικού νόμου, αν παραπέμπει στις βασικές αρχές και παραδεδεγμένες σε σχέση με τον δημόσιο τομέα, άρα αν με τον τρόπο αυτόν κατοχυρώνει τη μονιμότητα. Δείτε τι συμβαίνει στην Ισπανία. Το 81% των εργαζομένων έχουν μόνιμη απασχόληση στον δημόσιο τομέα. Δείτε τι συμβαίνει στην Ιταλία. Δείτε ποιο είναι το ευρωπαϊκό κεκτημένο. Με τον έναν ή τον άλλον τρόπο, είτε με άμεση συνταγματική κατοχύρωση, είτε με νομοθετική κατοχύρωση, είτε με κατοχύρωση βάσει των γενικώς παραδεδεγμένων αρχών του Διοικητικού Δικαίου, η μονιμότητα υπάρχει. Γιατί, λοιπόν, ανοίγουμε αυτήν τη συζήτηση; Γιατί αναστατώνουμε έναν δημόσιο τομέα, ο οποίος τείνει φθίνων σε επίπεδο ενδιαφερομένων να ενταχθούν σε αυτόν; Μα, φυσικά, για να μη μιλήσουμε για την ταμπακιέρα. 
Το πρόβλημα δεν είναι η μονιμότητα. Το πρόβλημα είναι η διασπάθιση του δημοσίου χρήματος και γι’ αυτήν τη διασπάθιση να είστε βέβαιοι ότι, αργά ή γρήγορα, θα υπάρξει μια πλήρης έρευνα και είναι κάτι το οποίο πρέπει και οφείλουμε να υποσχεθούμε στον ελληνικό λαό. Να τον κοιτάξουμε στα μάτια και να του πούμε ότι αυτό το πάρτι θα τελειώσει. Θα τελειώσει γιατί είναι προκλητικός ο τρόπος με τον οποίο γίνεται. Δείτε το περιεχόμενο των συμβάσεων που γίνονται με τις συμβουλευτικές εταιρείες. Δεν υπάρχει περιεχόμενο. Δείτε το περιεχόμενο των συμβάσεων που γίνονται με τα δικηγορικά γραφεία. Δεν υπάρχει περιεχόμενο. Δείτε ποιοι έχουν αναλάβει να κάνουν κουμάντο τα τελευταία επτά χρόνια εκεί. Ξαφνικά όλοι οι φίλοι του κ. Μητσοτάκη. Δείτε το κορυφαίο παράδειγμα, ΕΛΤΑ. Μια επιχείρηση η οποία οδηγήθηκε στο χείλος του γκρεμού σκόπιμα, για να της πάρουν την καθολική υπηρεσία και η οποία έδωσε 15,5 εκατομμύρια ευρώ σε συμβάσεις αμφίβολου αντικειμένου στην PWC, διότι θα έρθει η ώρα που θα μιλήσουμε με ονόματα. 
Και για όλα αυτά φταίει ότι εσείς κάποιον ο οποίος είναι επίορκος δεν τον απομακρύνετε από τη δημόσια υπηρεσία, επειδή δεν θέλετε να τον απομακρύνετε. Και αν αυτό το οποίο μπορεί ήδη να ισχύσει με βάση το υφιστάμενο πειθαρχικό δίκαιο, περιβληθεί τη συνταγματική ισχύ, κάτι θα αλλάξει. Τι θα αλλάξει; Τίποτα δεν θα αλλάξει. Το ότι εσείς δεν θέλετε αξιοκρατία -πραγματική τώρα, δεν λέω διά των ψευδοαξιολογήσεων- στο Δημόσιο, δηλαδή δεν θέλετε να φύγουν οι επίορκοι, δεν θα αλλάξει, αν αυτό το οποίο εσείς δεν επιθυμείτε να κάνετε σας λέει το Σύνταγμα ότι πρέπει να το κάνετε. Γιατί και τώρα σας λέει ο νόμος ότι πρέπει να το κάνετε, αλλά τον νόμο δεν τον εφαρμόζετε, παρότι τον έχετε αλλάξει και επανειλημμένως. Δεν τον εφαρμόζετε, παρά ταύτα.
Πρέπει να αποφασίσουμε αν θέλουμε καλούς δημοσίους υπαλλήλους και τι κίνητρα τους δίνουμε για να έρθουν στον δημόσιο τομέα. Γιατί άκουσα μια συζήτηση, κι ακούμε μια ζήτηση μετά την Διεθνή Έκθεση της Θεσσαλονίκης πέρυσι, για το πόσο κάνει ο 13ος μισθός. Μας λέτε, περίπου, ότι η Ελλάδα θα πτωχεύσει για 550 εκατομμύρια, τα οποία ως φόροι και εισφορές θα φύγουν από τη μία τσέπη του Δημοσίου και θα πάνε στην άλλη, που ήταν η δική μας διαφορά, ανάμεσά μας, το πώς υπολογίζαμε τον 13ο μισθό. 
Και δεν μας λέτε για θέσεις μηχανικών, αν υπάρχουν χίλιοι μηχανικοί οι οποίοι είναι να προσληφθούν, γιατί εμφανίζονται εν τέλει εκατό και προσλαμβάνονται εκατό. Διότι δεν υπάρχει ανταγωνιστικότητα του δημοσίου τομέα, ιδίως για τέτοια επαγγέλματα. Δεν μας λέτε τι συμβαίνει με τους γιατρούς. Όλοι οι συνομήλικοί μου γιατροί, εγώ δεν ξέρω κανέναν γιατρό στην ηλικία μου, κανέναν συμμαθητή μου που έγινε γιατρός ο οποίος να είναι στην Ελλάδα και δεν μας λέτε ποια είναι η λύση γι’ αυτό. Η λύση είναι οι σύμβουλοι, οι μετακλητοί, οι συμβουλευτικές; Η λύση είναι τα δικά σας παιδιά, με παράλληλη άρση της μονιμότητας; Γιατί; Γιατί; Γιατί είναι η λύση αυτό; Δεν άκουσα πειστικά επιχειρήματα. Άκουσα, αντίθετα, ότι το πρόβλημα της μονιμότητας οδηγεί στη διαφθορά. 
Η Κυβέρνηση Μητσοτάκη λέει ότι στη διαφθορά οδηγεί η μονιμότητα των δημοσίων υπαλλήλων. Ακούστε το! Η Κυβέρνηση Μητσοτάκη -δηλαδή, είναι εντυπωσιακό, να κρατηθεί κανείς να μη γελάσει- λέει ότι για τη διαφθορά φταίει το ότι είναι μόνιμοι οι δημόσιοι υπάλληλοι και όχι ότι είναι Πρωθυπουργός ο κ. Μητσοτάκης. 
Δείτε τι συμβαίνει στο εξωτερικό. Δείτε τι συμβαίνει στις χώρες με τις οποίες μαζί συναπαρτίζουμε αυτό που λέμε ευρωπαϊκή συνταγματική παράδοση. Δείτε τι συμβαίνει στις χώρες με ισχυρό και λειτουργούντα δημόσιο τομέα. Ισχυρό εννοώ από πλευράς αποτελεσματικότητας. Δείτε ποιο είναι το ευρωπαϊκό παράδειγμα. Αναλογιστείτε τι είπατε -και επειδή πιστεύω ότι εδώ ακούγονται απόψεις ενδιαφέρουσες και παρεκκλίνουσες από αυτήν την πρόταση που μας ήρθε από τον κ. Μητσοτάκη-, μην αφήσετε να περάσει ούτε με τις εκατόν πενήντα μία ψήφους αυτή η αλλαγή. Διότι κάποιος ακροδεξιός θα βρεθεί στο μέλλον να πει κι αυτός ότι για όλα φταίνε οι δημόσιοι υπάλληλοι. Κάποιος αστοιχείωτος, παιδευτικά και μορφωτικά θα πει ότι του φταίνε οι άνθρωποι που υπηρετούν το δημόσιο συμφέρον επί χρόνια, με πληθώρα ακαδημαϊκών και επαγγελματικών περγαμηνών, γι’ αυτό το οποίο συμβαίνει. Και, πάνω απ’ όλα, ο μεγαλύτερος λαϊκισμός είναι να στρέφεις ένα κομμάτι της κοινωνίας εναντίον της άλλης, για να αποκρύψεις τι πραγματικά φταίει. Και αυτό, ναι, είναι συνταγματικός λαϊκισμός. Επιπλέον, γιατί αφορά στο Σύνταγμα, επιπλέον, γιατί αφορά σε μια πρωτοβουλία που δεν κατατείνει πουθενά, παρά μόνον να συνταγματοποιεί κάτι το οποίο ήδη συμβαίνει και το οποίο εσείς δεν θέλετε να εφαρμόσετε. Ε, με συγχωρείτε. 
Για την τοπική αυτοδιοίκηση, άρθρο 102, σας έχουμε καταθέσει την πρότασή μας. Στην ουσία κατατείνει στο να εξασφαλιστεί ότι οι αρμοδιότητες θα συνοδεύονται και από αντίστοιχους πόρους, ότι ο έλεγχος θα είναι πολύ συγκεκριμένης μορφής, ότι θα υπάρχει η δυνατότητα λειτουργίας της άμεσης δημοκρατίας στο τοπικό επίπεδο. Έχω ξαναπεί πολλές φορές ότι, παρότι δεν είμαι κανένας μεγάλος οπαδός της άμεσης δημοκρατίας -έχω γράψει και ένα σχετικό βιβλίο για την σημασία της αντιπροσωπευτικής-, εκεί που έχουμε δει να λειτουργεί είναι το τοπικό επίπεδο. Εκεί, πράγματι, λειτουργεί η διαχείριση των τοπικών υποθέσεων, τα κοινοτικά δημοψηφίσματα, οι τοπικές συνελεύσεις. 
Αυτό το έχουμε δει αρχής γενομένης και από τη «μητέρα» του είδους, την Ελβετία και κάποια καντόνια της, αλλά, όπως και να ’χει, εσείς με τον Κώδικα Τοπικής Αυτοδιοίκησης πήρατε τις αρμοδιότητες από τις τοπικές κοινότητες. Απαξιώσατε τα τοπικά δημοψηφίσματα τα οποία προβλέπονταν εδώ και πάρα πολλά χρόνια. Καταργήσατε θεσμούς, χωρίς να εξηγούμε στον ελληνικό λαό γιατί τους καταργείτε. Είναι τρομερό! Από μια ιδεοληψία, από μια αντίληψη συγκέντρωσης των αρμοδιοτήτων, άρα και συγκέντρωσης των πόρων. Διότι, νομίζω, «σκασίλα» σας για τις αρμοδιότητες. Οι πόροι σάς ενδιαφέρουν. 
Και βέβαια όλο αυτό είναι μια φιλοσοφία, μια φιλοσοφία η οποία διακηρυκτικά το 2019 ως επιτελικό κράτος ήρθε με μεγάλα λόγια, αλλά τελικά αυτό το οποίο απεδείχθη είναι ότι το επιτελικό κράτος ήταν μια επιτελική συγκέντρωση της διάθεσης του κρατικού χρήματος. Διότι έχουμε το εξής παράδοξο φαινόμενο, νεοφιλελεύθερους με κρατικά λεφτά. 
Έχουμε δει πολλά. Έχουμε ακούσει τη συζήτηση την παγκόσμια περί σύγκρουσης του νεοφιλελευθερισμού με την Κεντροαριστερά, αλλά νεοφιλελεύθερους με τα λεφτά των Ελλήνων φορολογουμένων μόνο στην Ελλάδα έχουμε. Είναι τοπικό φαινόμενο. Επωάζεται εδώ. Η νόσος είναι ενδημική, δεν είναι πανδημική. 
Εν πάση περιπτώσει, μια και κλείνουμε και αυτήν τη συζήτηση περί της Αναθεώρησης, επιτρέψτε μου μια γενική αναφορά στα δύο λεπτά που έχω. Νομίζω ότι έγινε μια συζήτηση με ειλικρίνεια και ακούστηκαν φωνές δυνατές, πέρα από κομματικά στερεότυπα. Οφείλουμε να πούμε μια καλή κουβέντα για τις φωνές αυτές και οφείλουμε να πούμε ότι πράγματι η Αναθεώρηση του Συντάγματος έχει μια παράδοση να συζητούνται θέματα με μεγαλύτερη ελευθερία. Δυστυχώς, δεν είχαμε τον χρόνο τον οποίο θα μπορούσαμε να έχουμε και δεν τον είχαμε γιατί το εξήγησε χθες ο Πρόεδρος της Βουλής, ότι ήθελε να τα κοιτάξει ο Πρωθυπουργός, να δει πότε τον βολεύει να κάνει εκλογές. 
Όμως, στον ελάχιστο χρόνο αυτόν που είχαμε προσπαθήσαμε να μιλήσουμε μια γλώσσα για το Σύνταγμα, γλώσσα αλήθειας και να ξαναδούμε όσο μπορούμε τον εαυτό μας, δηλαδή τη δημοκρατία μας, μέσα από το πρίσμα του θεμελιώδους της νόμου. Αυτό φυσικά έγινε, όπως είπα, υπό δύσκολες συνθήκες και φοβάμαι ότι ο ευτελισμός της συζήτησης θα έρθει από την Κυβέρνηση και τον Πρωθυπουργό την επόμενη εβδομάδα, όταν θα ακούμε ευκολίες, ασχετοσύνες και φακιρικά. 
Προειδοποιούμε, λοιπόν, ότι το Σύνταγμα δεν είναι για παιχνίδια. Το Σύνταγμα δεν είναι για παιχνίδια ούτε για αποτελέσματα τύπου 2019, να καταλήγουμε με Πρόεδρο της Δημοκρατίας με σχετική πλειοψηφία. Η Συνταγματική Αναθεώρηση του 2027, ας πούμε, θα γίνει υπό το πρίσμα της Συνταγματικής Αναθεώρησης του 2019 και της κακής πρακτικής εκεί, άλλα να λέγονται στην Προτείνουσα, άλλα να γίνονται στην Αναθεωρητική. 
Και είναι γνωστό ότι οι συνταγματικές μεταβολές αλλά και ο τρόπος των συνταγματικών μεταβολών καθορίζονται από τη συνταγματική πρακτική. Και επειδή αυτή είναι η πρακτική, καλούμε την Κυβέρνηση, αν έχει το θάρρος, να φέρει το άρθρο 110 προς ψήφιση, για να δούμε ποιος έχει πλειοψηφία και ποιος έχει μειοψηφία στα θέματα αυτά. 
Ευχαριστώ πολύ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ. 
Καταλαβαίνω ότι ο κ. Στυλιανίδης θεωρεί ότι διαστρεβλώθηκαν κάποια από τα λεγόμενά του και θα ήθελα να παρέμβει για δύο λεπτά. Πώς το καταλαβαίνω αυτό; Νοηματικώς. Έχει μία συγκεκριμένη έκφραση και καταλαβαίνω ότι αυτό θέλει. 
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Για μισό λεπτό, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κύριε Στυλιανίδη, έχετε τον λόγο για δύο λεπτά.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Όχι, εγώ θέλω να επιβεβαιώσω τον κ. Δουδωνή στην αυθόρμητη φράση του ότι είναι κακό παιδί, λέγοντας ότι, όταν το 2012 ανέλαβα Υπουργός Εσωτερικών, η κεντρική υπηρεσία του Υπουργείου Εσωτερικών είχε επτακόσιους πενήντα μόνιμους υπαλλήλους και ένα λαμπρό στέλεχος του ΠΑΣΟΚ από την αυτοδιοίκηση, ένας δήμαρχος είχε πάνω από δύο χιλιάδες υπαλλήλους, με τον ισχυρισμό ότι διοικεί ένα νησί που το καλοκαίρι αυξάνει πληθυσμό και τον χειμώνα κλείνει πληθυσμό. 
Επομένως, του επιστρέφω τον πίνακα που μας έδειξε, να τον δείξει στα αυτοδιοικητικά του στελέχη και όχι μόνο, για να μπορεί να υπάρχει και μια συνέπεια λόγων και έργων. 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Κύριε Στυλιανίδη, τότε γιατί αυξήσατε τόσο τους μετακλητούς με τον τελευταίο Κώδικα Αυτοδιοίκησης, τους μετακλητούς των δημάρχων; Γιατί εμείς ήμασταν αυτοί…
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κύριε Δουδωνή, διευκρινίστηκε το παράπονο του κ. Στυλιανίδη…
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Εμείς ήμασταν, κύριε Βορίδη, που αντιδρούσαμε και η Νέα Δημοκρατία αυτή που χάριζε μετακλητούς, μειώνοντας τους μόνιμους.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Τα υπόλοιπα στην πορεία. Ευχαριστώ θερμά.
Τον λόγο έχει ο αναπληρώνων τον Ειδικό Αγορητή του Κομμουνιστικού Κόμματος Ελλάδος κ. Δελής Ιωάννης, διότι πλέον είστε τρίτο κόμμα στην κοινοβουλευτική τάξη, κύριε Δελή. 
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Απεκαταστάθη. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δεν ξέρω τι απεκατεστάθη. Αυτό συνέβη πάντως.
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Για το τέλος των συνεδριάσεων της Επιτροπής Συνταγματικής Αναθεώρησης, κυρίες και κύριοι, η Νέα Δημοκρατία κράτησε και έφερε το κερασάκι στην αντιδραστική τούρτα τη συνταγματική. 
Σημαδεύοντας τους εργαζόμενους του Δημοσίου, επιχειρεί να ανοίξει τον δρόμο για την άρση της μονιμότητάς τους, κάτι που ισχύει από το 1911, εδώ και εκατόν δεκαπέντε χρόνια, δηλαδή. Θαρρείτε ότι βρήκατε τώρα την ευκαιρία με την ψευδεπίγραφη αξιολόγηση και την αποδοτικότητα να ξεμπερδεύετε και με τη μονιμότητα των δημοσίων υπαλλήλων, αλλά είστε βαθιά, βαθύτατα, γελασμένοι. 
Οι κινητοποιήσεις των εργαζομένων στο Δημόσιο, όπως η χθεσινή, σας δίνουν την απάντηση, γιατί όλοι οι εργαζόμενοι στο Δημόσιο και όλοι οι λαϊκοί άνθρωποι καταλαβαίνουν ότι ο πραγματικός σας στόχος δεν είναι άλλος από το να πειθαναγκάσετε με την ποινή της απόλυσης τους δημοσίους υπαλλήλους να στοιχίζονται χωρίς δεύτερη κουβέντα στους δικούς σας και γενικότερα τους εκάστοτε αντιλαϊκούς κυβερνητικούς και κρατικούς στόχους. 
Αυτός είναι ο πραγματικός στόχος της αξιολόγησης και γι’ αυτό τη λιβανίζετε όλοι σας την αξιολόγηση και όλοι εσείς που δηλώνετε έτοιμοι και πρόθυμοι να προσφέρετε τις υπηρεσίες σας στο σύστημα και με διάφορες περικοκλάδες και σοφίσματα περί δίκαιης και αντικειμενικής αξιολόγησης, προσπαθείτε να κρύψετε ότι συμφωνείτε όλοι σας αυτό το αστικό κράτος να γίνει πιο αποτελεσματικό στην επίθεση ενάντια στον λαό και τις ανάγκες του. 
Γιατί τέτοιο, ακόμα πιο εχθρικό, δηλαδή, για τον λαό, θα γίνεται αυτό το κράτος αντικειμενικά, όταν η αξιολόγηση των κρατικών υπαλλήλων θα γίνεται με εκείνη τη ζυγαριά του κόστους-οφέλους της Ευρωπαϊκής Ένωσης και με μέτρα και σταθμά που υπαγορεύουν τα κέρδη και τα σχέδια των διαφόρων ομίλων και όχι οι πραγματικές ανάγκες του λαού. Γι’ αυτό το θωρακίζετε αυτό το αστικό αντιλαϊκό κράτος απέναντι στις διεκδικήσεις του λαού ακόμα και με συνταγματικούς κόφτες των λαϊκών δικαιωμάτων και γι’ αυτό καίγεστε για την πολιτική του σταθερότητα, μόνο και μόνο για να γίνει πιο αποτελεσματικό όταν επιτίθεται στον λαό. 
Εδώ σε αυτό το πλαίσιο εντάσσεται φυσικά και το νέο πειθαρχικό δίκαιο των δημοσίων υπαλλήλων, το οποίο ψηφίστηκε πρόσφατα, ώστε οι κρατικοί υπάλληλοι να παίζουν έναν πολύ συγκεκριμένο ρόλο στη στήριξη αυτού του εχθρικού για τον λαό, αλλά ευέλικτου για το κεφάλαιο, κράτους στις νέες, μάλιστα, ιδιαίτερες, πολύ ιδιαίτερες, συνθήκες πολεμικής προετοιμασίας, προετοιμασίας που έχουμε μπει και με τις καπιταλιστικές κρίσεις να πλησιάζουν ολοένα και περισσότερο. 
Όμως, για μισό λεπτό! Μιλάμε για τη μονιμότητα στο Δημόσιο, αλλά αυτή η μονιμότητα για χιλιάδες υπαλλήλους του έχει ήδη καταργηθεί στην πράξη και από όλες, μάλιστα, τις κυβερνήσεις, αφού είναι χιλιάδες οι εργαζόμενοι συμβασιούχοι στο Δημόσιο που δουλεύουν για χρόνια πολλά σε καθεστώς εργασιακής ομηρίας, με ελαστικές εργασιακές σχέσεις, χωρίς σταθερά και κατοχυρωμένα δικαιώματα και με ό,τι φυσικά συνέπειες έχει αυτό και στην ποιότητα των υπηρεσιών στον λαό. 
Μερικές συνέπειες είναι, παραδείγματος χάριν, τα παιδιά που έχουν ανάγκη από σχολικό νοσηλευτή να μην τον έχουν από την αρχή της σχολικής χρονιάς ή να τον έχουν για μισές μέρες, με αποτέλεσμα οι γονείς τους να αναγκάζονται να παρατάνε τις δουλειές τους για να βρίσκονται τα πρωινά μαζί τους, ώστε να μην κινδυνεύουν.
Επίσης, τα σχολεία ξεκινάνε με χιλιάδες κενά και προσλαμβάνονται αναπληρωτές ακόμα και τον Φλεβάρη και αφού έχουν χαθεί βέβαια αμέτρητες ώρες διδασκαλίας. Στα νοσοκομεία το αναγκαίο εξειδικευμένο προσωπικό μειώνεται συνέχεια και αντικαθίσταται από συμβασιούχους, επικουρικούς, οι οποίοι μετακινούνται και από τμήμα σε τμήμα και από δομή σε δομή σε εκείνη τη λογική τη γνωστή «λευκές μπλούζες να υπάρχουν και τίποτα άλλο», όπως λέγατε τότε στην πανδημία. Στις δημόσιες υπηρεσίες που απευθύνονται οι άνθρωποι λείπουν οι υπάλληλοι που τους εξυπηρετούσαν, γιατί έληξε πολύ απλά η σύμβασή τους και απολύθηκαν. Και μαζί τους, βέβαια, χάθηκε και η εργασιακή εμπειρία που είχαν αποκτήσει. 
Συνεπώς, η λειτουργία των δημόσιων υπηρεσιών δεν υπονομεύεται από τη μονιμότητα των εργαζομένων. Το ακριβώς αντίθετο. Με την άρση της μονιμότητας θα γενικευτούν και θα ενταχθούν όλα τα παραπάνω αρνητικά για τις λαϊκές ανάγκες. Κι εδώ έχουν πολύ βαριές ευθύνες όλα τα κόμματα που κυβέρνησαν, το ΠΑΣΟΚ, η Νέα Δημοκρατία και η κυβέρνηση Τσίπρα. 
Και δεν μιλάμε για τις ιδιωτικοποιήσεις και τον αντιδραστικό Δημοσιοϋπαλληλικό Κώδικα που διατηρήσατε όλοι σας. Και ήρθε έτσι η Νέα Δημοκρατία και τον συμπλήρωσε πέρυσι με ένα νέο, κατάπτυστο πειθαρχικό δίκαιο για το Δημόσιο. Μιλάμε για το ότι στην κυβερνητική θητεία όλων σας το ποσοστό της ελαστικής εργασίας στο Δημόσιο αυξήθηκε κατακόρυφα. Και όταν αυτοί οι εργαζόμενοι αγωνίζονταν και διεκδικούσαν το δικαίωμά τους στη μόνιμη και τη σταθερή δουλειά, τι τους απαντούσαν οι Υπουργοί σας όλοι, όλων των κυβερνήσεων; «Δίκιο έχετε, ρε παιδιά, αλλά δεν μας επιτρέπει το άρθρο 103 του Συντάγματος να σας μονιμοποιήσουμε». Αυτή ήταν η απάντησή σας. Από το 2001 μέχρι σήμερα, είκοσι πέντε χρόνια, δηλαδή, από τότε που το ΠΑΣΟΚ μαζί με τη Νέα Δημοκρατία ψήφισαν αυτό το άρθρο, αυτά λέτε όλοι σας. 
Όταν, όμως, το 2019 στην προηγούμενη Αναθεώρηση του Συντάγματος επί ΣΥΡΙΖΑ το ΚΚΕ κατέθεσε την πρόταση 140 και πλέον συνδικαλιστικών οργανώσεων, ομοσπονδιών, σωματείων του Δημοσίου να αναθεωρηθεί επιτέλους αυτό το άρθρο 103 του Συντάγματος και να αρθεί η απαγόρευση της μετατροπής των συμβάσεων ορισμένου χρόνου σε αορίστου, τι απαντήσατε όλοι σας, όλα τα κόμματα; Ένα ξερό «όχι». Αυτό απαντήσατε. Οι ευθύνες σας, λοιπόν, απέναντι στους χιλιάδες συμβασιούχους του δημοσίου είναι βαριές και δεν σας ξεπλένουν ούτε οι δικαιολογίες ούτε τα διάφορα rebranding.
 Επαναφέρουμε, λοιπόν, την ίδια πρόταση για την αναθεώρηση του 103 του Συντάγματος, ώστε να φύγει αυτό το συνταγματικό εμπόδιο της μονιμοποίησης των συμβασιούχων. Αυτό πρέπει τώρα να γίνει και όλοι να πάρετε θέση και όχι να ακυρώνετε το δικαίωμα κάθε ανθρώπου στη μόνιμη και σταθερή δουλειά. 
Η επίθεση, όμως, αυτή που συνεχίζεται χρόνια δεν αφορά μονάχα τους δημοσίους υπαλλήλους. Αφορά συνολικά και τη λειτουργία των δημοσίων υπηρεσιών. Αφορά, εν τέλει, την ίδια την ποιότητα των παρεχόμενων υπηρεσιών προς την κοινωνία. Αφορά, συνεπώς, όλο τον λαό. Γιατί τελικά το Δημόσιο δεν υπονομεύεται από τους εργαζομένους του και τη μονιμότητά τους -όχι όλων, βέβαια, γιατί δεν είναι όλοι μόνιμοι-, αλλά από εκείνη τη διαχρονική πολιτική της χρόνιας υποχρηματοδότησης, της χρόνιας υποστελέχωσης, των γνωστών προσλήψεων 1 προς 1, της εμπορευματοποίησης και της συνολικότερης απαξίωσής του. Και αυτήν την εικόνα η προτεινόμενη από τη Νέα Δημοκρατία άρση της μονιμότητας θα τη βαθύνει και θα τη γενικεύσει. 
Αλήθεια, φταίει η μονιμότητα για το γεγονός ότι σε ολόκληρη την Περιφέρεια Θεσσαλίας υπάρχουν μόλις τέσσερις -τέσσερις!- ελεγκτές στην Επιθεώρηση Εργασίας για τους ελέγχους ασφαλείας στις επιχειρήσεις; Φταίει η μονιμότητα; Το εργοδοτικό έγκλημα στη «Βιολάντα» απαντά. Άραγε φταίει η μονιμότητα, όταν μία νοσηλεύτρια καλείται να μείνει μόνη της τα βράδια σε ένα νοσοκομείο και να φροντίζει τριάντα ασθενείς; Έρχεστε εδώ και λέτε ότι η κατάργηση της μονιμότητας δεν είναι αυθαίρετη. Συνδέεται με την αξιολόγηση. Ακριβώς εδώ, όμως, είναι και το πρόβλημα.
 Για να δούμε, λοιπόν, ορισμένα παραδείγματα αυτής της αξιολόγησης. Ποιος είναι ο στόχος αλήθεια της Επιθεώρησης Ασφάλειας και Υγείας στην Εργασία, αυτής της υπηρεσίας; Σύμφωνα με τον νόμο, να βάλει ιδιωτικές εταιρείες να κάνουν ελέγχους για τα ζητήματα ασφαλείας και υγείας των εργαζομένων, συντάσσοντας και ένα αντίστοιχο μητρώο ελεγκτών, δηλαδή να βάλει το κεφάλαιο να ελέγχει τον εαυτό του. Επιπλέον, με βάση τον νόμο που ψήφισε η κυβέρνηση Τσίπρα και ενεργοποίησε η Κυβέρνηση Μητσοτάκη, θα πρέπει οι ελεγκτές να ειδοποιούν τις επιχειρήσεις πριν πάνε να κάνουν έλεγχο. 
Ποιος, λοιπόν, ελεγκτής θα είναι καλός και με τη βούλα της αξιολόγησης; Καλός ελεγκτής θα είναι μόνο όποιος αφουγκράζεται τα συμφέροντα των επιχειρηματιών. Δεν το λέμε εμείς αυτό. Δεν είναι δικό μας συμπέρασμα. Το λέει ο νόμος. Γιατί ξέρετε τι τίθεται ρητά ως κριτήριο δράσης της Επιθεώρησης Εργασίας; Το διαβάζω: «Η επιλογή ενεργειών που συνεπάγονται το λιγότερο δυνατό κόστος για τις αρχές και τους εποπτευόμενους», δηλαδή τους εργοδότες. 
Άλλο παράδειγμα. Ποιος είναι ο στόχος του Υπουργείου Υγείας; Δεν είναι η αυτοχρηματοδοτούμενη λειτουργία των νοσοκομείων, που οδηγεί υποχρεωτικά τα νοσοκομεία στην επιχειρηματική λειτουργία; Ποιος γιατρός, λοιπόν, θα αξιολογείται ως καλός γιατρός; Μα, αυτός που κάνει λίγες εισαγωγές. Αυτός που μειώνει τις μέρες νοσηλείας των ασθενών, για να μειώνεται το κόστος στο νοσοκομείο. Αυτός που συμμετέχει στην ιδιωτική απογευματινή λειτουργία, επιχειρηματική, του νοσοκομείου για να φέρνει έσοδα. 
Και ποιος νοσηλευτής ή νοσηλεύτρια θα αξιολογείται ως καλός; Μα, αυτός που βλέπει παραπάνω ασθενείς από τις δυνατότητές του στη βάρδια και αυτός, βέβαια, και αυτή που κάνει οικονομία σε υλικά και εξοπλισμό. 
Άλλο παράδειγμα. Ο στόχος του Υπουργείου Παιδείας δεν είναι ένα σχολείο πιο φτηνό για το κράτος, δεμένο με τις ανάγκες της αγοράς και της κυρίαρχης πολιτικής; Ένα σχολείο που, αντί, δηλαδή, να μορφώνει ολόπλευρα και να καλλιεργεί την κριτική σκέψη, μαθαίνει στα παιδιά να θεωρούν ως φυσιολογικό την αδικία, τον ανταγωνισμό, την εκμετάλλευση, την υποταγή; Ποιος εκπαιδευτικός, λοιπόν, θα βγαίνει σύμφωνα με αυτά καλός με την αξιολόγηση; Μα, αυτός ο εκπαιδευτικός που όλα αυτά τα υπηρετεί. Αποδέχεται, δηλαδή, τα κενά, τις συγχωνεύσεις, τα πολυπληθή τμήματα, την κατηγοριοποίηση των σχολείων, κυνηγάει εδώ και εκεί χορηγούς και προγράμματα, μετατρέπει το μάθημα σε δείκτες και φόρμες. Δεν διεκδικεί, δεν απεργεί, δεν ενοχλεί. Ένας πειθαρχημένος υπάλληλος, δηλαδή, και όχι ένας παιδαγωγός ο οποίος στέκεται δίπλα στους μαθητές του και υπερασπίζεται τα μορφωτικά τους δικαιώματα. 
Και ξέρετε και κάτι άλλο; Στο κάτω-κάτω αξιολογημένες ήταν και οι σιδηροδρομικές εταιρείες του ΟΣΕ και της Hellenic Train που ευθύνονται για το έγκλημα των Τεμπών. Είχαν έγγραφα πιστοποίησης, εφάρμοζαν συστήματα αξιολόγησης, αλλά ταυτόχρονα δεν εκπαίδευαν το προσωπικό. Λειτουργούσαν με τεράστια υποστελέχωση, χωρίς αναγκαίο εξοπλισμό. Γιατί πολύ απλά η πολιτική των κυβερνήσεων που εφάρμοζαν δεν προτάσσει την ασφάλεια του λαού και των εργαζομένων τους, αλλά προτάσσει την κερδοφορία τους. Αυτή είναι η αιτία. 
Συνεπώς, όσοι εργαζόμενοι στο Δημόσιο αντιδρούν στους αντιλαϊκούς στόχους που τίθενται στην υπηρεσία τους και στην αξιολόγηση που γίνεται με αυτούς τους στόχους και τους υπηρετεί αυτούς τους στόχους, τότε αυτοί θα είναι οι εργαζόμενοι που θα βρίσκονται αντιμέτωποι με την απειλή της απόλυσης. Αυτό το επιβεβαιώνει και η πείρα.
 Για την Κυβέρνηση -ξέρετε- είναι όσοι σηκώνουν κεφάλι, όσοι αντιστέκονται, όσοι διεκδικούν. Είναι οι εκπαιδευτικοί, παραδείγματος χάριν, που διώκονται γιατί στάθηκαν στο πλευρό των μαθητών τους. Έχουμε τέτοιες διώξεις πρόσφατα. Είναι υπάλληλοι που αποκαλύπτουν σκάνδαλα -αυτοί διώκονται-, την ώρα που όσοι τα συγκαλύπτουν μένουν στο απυρόβλητο ή και επιβραβεύονται από πάνω. Για το κράτος σας, το αστικό, καλός υπάλληλος δεν είναι αυτός που παλεύει για ποιοτικές, σύγχρονες, αποκλειστικά δημόσιες υπηρεσίες. Δεν είναι αυτός που αγωνίζεται για να μη βάζει το χέρι στην τσέπη ο ασθενής, ο γονιός, ο φοιτητής. Δεν είναι καν αυτός που πηγαίνει πρώτος στη δουλειά και φεύγει τελευταίος, αυτός που διακρίνεται για τη δουλειά του και για την προσφορά του.
Καλός για σας είναι αυτός που σκύβει το κεφάλι και υλοποιεί αδιαμαρτύρητα ή και πρόθυμα την αντιλαϊκή σας πολιτική. Τελικά θα φτάσουμε σ’ εκείνο το σημείο όπου οι μόνοι που θα έχουν πραγματική μονιμότητα στο Δημόσιο θα είναι οι επιχειρηματικοί όμιλοι, οι εργολάβοι και τα κάθε λογής ιδιωτικά συμφέροντα, που λυμαίνονται πια όλες σχεδόν τις δημόσιες υπηρεσίες. 
Το ποιες είναι, όμως, οι πραγματικές σας προθέσεις, που κρύβονται πίσω από την προτεινόμενη αντιδραστική αναθεώρηση του άρθρου 103, όπως και της συνολικής σας πρότασης για τη Συνταγματική Αναθεώρηση, αποκαλύπτεται κι από το εξής: Αλήθεια, ποιοι είναι όλοι αυτοί οι αξιολογητές που θα αξιολογούν τους εργαζόμενους; 
Στις μεγάλες υποθέσεις διαφθοράς στο Δημόσιο που ήρθαν στο φως τα τελευταία χρόνια πρωταγωνιστικό ρόλο είχαν ή δεν είχαν διευθυντικά στελέχη και κάτοχοι θέσεων ευθύνης, ε; Αυτοί δεν ήταν; Δηλαδή, οι άνθρωποι που, με βάση το σύστημα αξιολόγησης που θέλετε, θα εμφανίζονται και θα είναι οι αξιολογητές. Αυτοί θα είναι οι αξιολογητές. Αυτοί, λοιπόν, θα κρίνουν ποιος είναι άξιος και ποιος ανεπαρκής εργαζόμενος στο Δημόσιο;
Συνεπώς, το ζήτημα δεν είναι αν οι εργαζόμενοι πρέπει να κάνουν σωστά τη δουλειά τους. Αυτονόητο είναι αυτό. Τι συζητάμε τώρα; Αλλά ποιος, πώς και με ποια κριτήρια τους αξιολογεί. Αυτό είναι το ζήτημα. Και στην πραγματικότητα, βέβαια, η άρση της μονιμότητας αποτελεί ένα παραπέρα χτύπημα στο δικαίωμα στη μόνιμη και σταθερή δουλειά, γιατί αυτή είναι η ουσία, αλλά και ένα εργαλείο, παράλληλα, ενίσχυσης του κομματικού ελέγχου, ώστε ανεμπόδιστα να αλωνίζουν οι διάφοροι επιχειρηματικοί όμιλοι, οι οποίοι, όπως είπαμε, έχουν πια αποκτήσει καθεστώς μονιμότητας στο Δημόσιο. 
Η προτεινόμενη, συνεπώς, Συνταγματική Αναθεώρηση από τη Νέα Δημοκρατία δεν απαντά στα πραγματικά προβλήματα των εργαζομένων και της κοινωνίας. Αντίθετα, τα υπονομεύει περαιτέρω, την ώρα, μάλιστα, που καίει η ακρίβεια, καταβροχθίζει το λαϊκό εισόδημα, οι μισθοί παραμένουν καθηλωμένοι, οι δημόσιες υπηρεσίες είναι δραματικά υποστελεχωμένες και οι χώροι δουλειάς, αλίμονο, καθημερινά μετατρέπονται σε αρένες κινδύνου και πολλές φορές και θανάτου. 
Και, βέβαια, όλη αυτή η συζήτηση περί Συντάγματος και εκσυγχρονισμού προσπαθεί να κρύψει, αλλά μάταια, ότι οι κυβερνήσεις τελικά αυτό το Σύνταγμα το κάνουν κουρέλι κάθε φορά που πρόκειται να χτυπήσουν δικαιώματα των εργαζομένων ή να εμπορευματοποιήσουν δημόσια αγαθά. 
Το δικαίωμα στην απεργία συστηματικά περιορίζεται και αυτό το αποδεικνύουν δεκάδες δικαστικές αποφάσεις που κηρύσσουν παράνομες και καταχρηστικές τις απεργίες ομοσπονδιών αλλά και της ίδιας της ΑΔΕΔΥ. Η συλλογική δράση ποινικοποιείται, ενώ η ίδρυση ιδιωτικών πανεπιστημίων μια χαρά προωθήθηκε με την ευθεία παράκαμψη του συνταγματικού άρθρου 16. 
Για κυβερνήσεις, λοιπόν, και επιχειρηματικούς ομίλους το Σύνταγμα ισχύει μόνο όταν δεν στέκεται εμπόδιο αυτό στην εφαρμογή της αντιλαϊκής τους πολιτικής. Το κράτος, καταλήγοντας, αναδιαμορφώνεται, συνεπώς, ώστε να γίνει πιο ευέλικτο, πιο αποτελεσματικό στις απαιτήσεις του κεφαλαίου, αλλά ταυτόχρονα και πιο αυταρχικό και εχθρικό. Και γι’ αυτόν ακριβώς τον λόγο αυταρχικό και εχθρικό απέναντι στα λαϊκά δικαιώματα. 
Οι δημόσιοι υπάλληλοι θα εργάζονται με ακόμα λιγότερα δικαιώματα και με ακόμα μεγαλύτερη υποταγή στους λεγόμενους εθνικούς στόχους, που καθορίζει, βέβαια, η αστική στρατηγική, για να συνεχίσουν να αυξάνουν τα κέρδη των επιχειρηματικών ομίλων. Και η μονιμότητα των δημοσίων υπαλλήλων, αλλά και η εξέλιξή τους, θα έχει ως κριτήριο όχι την αξιοσύνη τους και την προσφορά τους στο κοινωνικό, στο λαϊκό σύνολο, αλλά το αν προωθούν, σε ικανοποιητικό βαθμό ή όχι, τους αντιλαϊκούς κυβερνητικούς στόχους που θα τίθενται. 
Είμαστε συνολικά αντίθετοι -και αυτό προέκυψε, νομίζω, και από τις τοποθετήσεις μας σε κάθε ειδική συνεδρίαση της επιτροπής- με το περιεχόμενο μάλλον της προτεινόμενης Συνταγματικής Αναθεώρησης από τη Νέα Δημοκρατία. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ, κύριε Δελή. 
Δεν βλέπω τον κ. Ξανθόπουλο ούτε τον κ. Χήτα. Άρα, τον λόγο έχει ο Ειδικός Αγορητής της ΝΙΚΗΣ κ. Γεώργιος Ρούντας. 
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Κυρίες και κύριοι συνάδελφοι, τελευταία σήμερα επιτροπή. Συζητάμε τα άρθρα 102 και 103 του ισχύοντος Συντάγματος. 
Σε ό,τι αφορά στο άρθρο 102, αποτελεί ένα άρθρο, μια βασική συνταγματική εγγύηση της διοικητικής και οικονομικής αυτοτέλειας των δήμων και των περιφερειών. Συνοπτικά, θα λέγαμε ότι προβλέπεται ότι η διοίκηση των τοπικών υποθέσεων ανήκει στους ΟΤΑ α΄ και β΄  βαθμού και, μάλιστα, υπάρχει και τεκμήριο αρμοδιότητας υπέρ των ΟΤΑ για τις τοπικές υποθέσεις, όπως φωτισμός, καθαριότητα και άλλα, εκτός αν υπάρχει κάποια άλλη πρόβλεψη να ανατεθεί η αρμοδιότητα σε κάποιο άλλο όργανο. 
Οι ΟΤΑ έχουν διοικητική και οικονομική αυτοτέλεια. Οι αρχές τους εκλέγονται με καθολική και μυστική ψηφοφορία. Το κράτος ασκεί μόνο έλεγχο νομιμότητας στις πράξεις τους και όχι έλεγχο σκοπιμότητας. Υποχρεούται να τους εξασφαλίζει το κράτος τους αναγκαίους οικονομικούς πόρους, ώστε να μπορούν να ασκούν σωστά και αποτελεσματικά τις αρμοδιότητές τους. 
Ιστορικά, το άρθρο αυτό εισήχθη στην πολιτική, νομική και κοινωνική μας πραγματικότητα με το Σύνταγμα του 1975. Η Συνταγματική Αναθεώρηση του 2001 ενίσχυσε σημαντικά την αυτοτέλεια της τοπικής αυτοδιοίκησης και εισήγαγε το τεκμήριο αρμοδιότητας. Το άρθρο αυτό προστατεύει, κυρίως, την αυτοδιοίκηση και τη δημοκρατική νομιμοποίηση. 
Εδώ θα ήθελα να ανοίξω μια παρένθεση και να πω ότι, με το νέο σύστημα ηλεκτρονικής ψηφοφορίας και στο πλαίσιο της προωθούμενης σταδιακά, όπως φαίνεται, ηλεκτρονικής δημοκρατίας, υφίστανται μεγάλοι κίνδυνοι, οι οποίοι θέτουν, κατά τη γνώμη μας, εν αμφιβόλω συνολικά τη δημοκρατική νομιμοποίηση και, εν προκειμένω, της εκλογής των ΟΤΑ, τη διοικητική ανεξαρτησία τους, την οικονομική τους αυτοτέλεια και την αρχή της επικουρικότητας. 
Στην ουσία, αυτό το οποίο προσπαθεί να προστατέψει τον παρόν άρθρο είναι η υπερβολική συγκέντρωση εξουσίας στο κεντρικό κράτος, ότι οι αποφάσεις για τις τοπικές υποθέσεις λαμβάνονται από αιρετά όργανα, τα οποία θα λογοδοτούν στους κατοίκους των περιοχών, να ενισχύσει τη συμμετοχή των πολιτών στη δημόσια ζωή και να εξασφαλίσει ότι οι δήμοι και οι περιφέρειες διαθέτουν επαρκή ανεξαρτησία και πόρους. 
Τι προτείνει η Κυβέρνηση σήμερα για το άρθρο αυτό; Κατοχύρωση έως δύο βαθμών τοπικής αυτοδιοίκησης, δυνατότητα επιβολής τοπικών φόρων και τελών, υποχρεωτική δημόσια διαβούλευση και δημοσιονομική ισορροπία και πειθαρχικό έλεγχο των αιρετών από το Ανώτατο Ειδικό Δικαστήριο. 
Σύμφωνα με τη δική σας προσέγγιση και ερμηνεία, προφανώς θέλετε να πετύχετε μεγαλύτερη οικονομική αυτοτέλεια των δήμων και των περιφερειών, ενίσχυση της φορολογικής αποκέντρωσης και μεγαλύτερη συμμετοχή των πολιτών μέσω της διαβούλευσης και προφανώς ισχυρότερες θεσμικές εγγυήσεις. 
Όμως είναι όντως έτσι ή μήπως ελλοχεύουν κίνδυνοι οι οποίοι, τελικά, μέσα από αυτήν την πρόταση, θα δυσχεράνουν το έργο των ΟΤΑ; Θεωρούμε ότι υφίσταται κίνδυνος αύξησης φορολογικής επιβάρυνσης, υπό την έννοια ότι η μεταφορά φορολογικής εξουσίας στους ΟΤΑ μπορεί να οδηγήσει σε πρόσθετη φορολόγηση των πολιτών. 
Επίσης, υπάρχει κίνδυνος το κράτος να περιορίσει τις κρατικές επιχορηγήσεις, επικαλούμενο ότι οι δήμοι πλέον μπορούν μόνοι τους να χρηματοδοτούνται. Επίσης, ενδέχεται να δημιουργηθούν πολύ μεγάλες ανισότητες μεταξύ πλούσιων και φτωχών δήμων, αφού οι εύπορες περιοχές έχουν πολύ μεγαλύτερη φορολογική βάση και στο τέλος φαίνεται ότι μετατρέπονται οι ΟΤΑ σε φοροεισπράκτορες.
Θεωρούμε ότι δεν ενισχύεται πραγματικά η οικονομική αυτοτέλεια, η οποία επιτυγχάνεται μόνο με την, όπως λέτε εσείς, δυνατότητα επιβολής φόρων. Το Σύνταγμα θα έπρεπε, κατά τη γνώμη μας, να εγγυάται σαφέστερα υπέρ των ΟΤΑ σταθερούς κρατικούς πόρους, αντικειμενικά κριτήρια φορολόγησης και χρηματοδότησης, ουσιαστική μεταφορά αρμοδιοτήτων μαζί με τους αντίστοιχους οικονομικούς πόρους. 
Πρέπει, κατά τη γνώμη μας, να απαντηθεί στην περίπτωση αυτή το ερώτημα: Οι δήμοι πρέπει να έχουν δική τους φορολογική εξουσία, ώστε να είναι θεωρητικά αυτόνομοι, ή μήπως τελικά η θεωρητική αυτή φορολογική τους αυτονομία πρέπει να διασφαλίζεται από επαρκή και σταθερή κρατική χρηματοδότηση, για να μην καταλήξουν οι ΟΤΑ φοροεισπράκτορες και επιβαρυνθούν ακόμη περισσότεροι οι Έλληνες πολίτες; 
Σε ό,τι αφορά στο άρθρο 103, το οποίο τίθεται προς συζήτηση, θεωρούμε ότι είναι ένα ιστορικό άρθρο αναφορικά με τη μονιμότητα των δημοσίων υπαλλήλων. Ίσως είναι ένα από τα σημαντικότερα και ιστορικότερα άρθρα, που αφορούν στη λειτουργία της δημόσιας διοίκησης και στη θέση των δημόσιων υπάλληλων. 
Η ανάγκη για την εμφάνιση μιας τέτοιας ρύθμισης συνίσταται στην παροχή συνταγματικών εγγυήσεων, και όχι απλά νομοθετικών, για την προστασία των υπαλλήλων από τις αυθαιρεσίες της εκάστοτε πολιτικής ηγεσίας, οι οποίες εμφανίζονταν με τη μορφή απολύσεων των δημοσίων υπαλλήλων και την αντικατάστασή τους από άλλους, οι οποίοι ανήκαν στους λεγόμενους «ημέτερους ψηφοφόρους» και οι οποίοι είχαν γνωριμίες και πολιτικές διασυνδέσεις. Αυτό είναι το λεγόμενο «κομματικό» ή «πελατειακό» σύστημα του δυναστικού κράτους, το οποίο με τον έναν ή τον άλλον τρόπο επιβιώνει και σήμερα, καταργώντας κάθε έννοια αξιοκρατίας και αποτελεσματικότητας της δημόσιας διοίκησης. 
Αυτή η στρεβλότητα ήταν και ο βασικός λόγος για τον οποίο το εν λόγω άρθρο ενισχύθηκε στο Σύνταγμα του 1975 μετά την αποκατάσταση της δημοκρατίας, έχοντας ήδη κάνει την εμφάνισή του και σε προγενέστερα Συντάγματα, μέσα από μια πολύ ενδιαφέρουσα και έντονη κοινοβουλευτική συζήτηση και διατύπωση επιχειρημάτων από όλες τις πολιτικές δυνάμεις του παρελθόντος. Για την ιστορία, αξίζει να αναφερθεί ότι η πρώτη συνταγματική κατοχύρωση έγινε με την Αναθεώρηση του 1911, μαζί με άλλες θεσμικές εγγυήσεις. 
Βασικός στόχος ήταν να θεμελιωθεί μια δημόσια διοίκηση αντικειμενική, υγιής, αποδοτική, αποτελεσματική και αμερόληπτη, να μπορεί να προστατεύει τον εαυτό της, την εύρυθμη λειτουργία του κράτους, δηλαδή, και φυσικά τον ίδιο τον δημόσιο υπάλληλο, ο οποίος φέρει συγχρόνως την ύψιστη ιδιότητα του πολίτη ως δομικό συστατικό και ακρογωνιαίο λίθο της πολιτείας.
Το σημερινό άρθρο 103 θεμελιώνεται σε τρεις βασικές εγγυήσεις. Πρώτον, οι δημόσιοι υπάλληλοι υπηρετούν το κράτος και τον λαό και όχι την εκάστοτε κυβέρνηση. Δεύτερον, η διοίκηση πρέπει να έχει συνέχεια, ανεξάρτητα από τις εκάστοτε εκλογές. Και, τρίτον, η μονιμότητα προστατεύει την ανεξαρτησία του υπαλλήλου από πολιτικές πιέσεις. 
Η σημαντικότερη, εν προκειμένω, εγγύηση σε σχέση με τις άλλες δύο είναι προφανώς η μονιμότητα των δημοσίων υπαλλήλων οι οποίοι κατέχουν οργανικές θέσεις, υπό την προϋπόθεση, βέβαια, ότι αυτές εξακολουθούν να υπάρχουν. Αυτό, βέβαια, δεν καθιστά τους δημοσίους υπαλλήλους ανεξέλεγκτους, γιατί προβλέπονται ήδη διαδικασίες πειθαρχικού ελέγχου, αξιολόγησης και παύσης στις ανάλογες περιπτώσεις και με τις ανάλογες προϋποθέσεις που προβλέπει ο νόμος. 
Αυτό σημαίνει, λοιπόν, ότι χοντρικά θα μπορέσουμε να ορίσουμε δύο πλαίσια: Το ένα πλαίσιο, το συνταγματικό, το οποίο προβλέπει και προστατεύει και εγγυάται τη μονιμότητα και το δεύτερο, την κοινή νομοθεσία, τον Υπαλληλικό Κώδικα, ο οποίος προβλέπει ήδη και συστήματα αξιολόγησης και πειθαρχικό δίκαιο και δυνατότητα αργίας και οριστικής παύσης και υπηρεσιακά συμβούλια και προφανώς διαδικασίες προσφυγής. 
Άρα, η μονιμότητα δεν σημαίνει ότι δεν μπορεί να απολυθεί ένας δημόσιος υπάλληλος. Όμως, δεν μπορεί να απολυθεί επειδή το θέλει η εκάστοτε κυβέρνηση, αλλά μόνο για συγκεκριμένους λόγους και υπό προϋποθέσεις. Η μονιμότητα, δηλαδή, δεν αποκλείει τη λογοδοσία, αλλά ούτε και την αξιολόγηση. Όμως, λειτουργεί μέσα στο πλαίσιο ενός συγκεκριμένου προστατευτικού πλαισίου, ενός νομοθετικού πλαισίου, ώστε η απομάκρυνσή του να στηρίζεται στον νόμο, να είναι αιτιολογημένη και να έχει τηρηθεί, προφανώς, και μία προβλεπόμενη διαδικασία.
Αυτό το πλαίσιο έχει και ένα ακόμα όφελος ως προς την ποιοτική απόδοση του εκάστοτε εργαζομένου. Ένας υπάλληλος ο οποίος βιώνει την ασφάλεια ότι δεν θα χάσει την εργασία του αυθαίρετα, λόγω κομματικών ή άλλων πεποιθήσεων ή άλλων αιτιολογιών, είναι σχεδόν σίγουρο ότι θα είναι πολύ αποδοτικότερος. 
Τι λέει, λοιπόν, η κυβερνητική πρόταση; Να υπάρχει αξιολόγηση των δημοσίων υπαλλήλων με τρόπο ουδέτερο και αμερόληπτο, ο οποίος να υπολογίζει την αποδοτικότητα και τις ικανότητες του υπαλλήλου, να υπάρχει η δυνατότητα συμμετοχής του ΑΣΕΠ στην αξιολόγηση, η οποία να γίνεται και αμφίδρομα, νόμος να ορίζει τη διαδικασία αξιολόγησης με αμεροληψία ως προς τις επιβραβεύσεις αναφορικά με την απόδοση, συμπεριλαμβανόμενης και της παύσης, ύστερα από την απόφαση του υπηρεσιακού συμβουλίου. 
Εδώ όμως, κατά τη γνώμη μας, πρέπει να τεθούν δύο πάρα πολύ κρίσιμα ερωτήματα, τα οποία πρέπει να απαντηθούν στη βάση της κυβερνητικής πρότασης. Πρώτον, ποιο είναι το επιδιωκόμενο αποτέλεσμα της κυβερνητικής πρότασης για την αναθεώρηση αυτού του άρθρου; Δεύτερον, το επιδιωκόμενο αποτέλεσμα μπορεί να επιτευχθεί χωρίς αναθεώρηση, αλλά με νομοθετικά μέτρα, τα οποία είτε ήδη υπάρχουν είτε μπορούν να βελτιωθούν; Και, τρίτον, ποιες είναι εκείνες οι δικλίδες οι οποίες θα διασφαλίσουν ότι η μεταβολή του ισχύοντος συνταγματικού άρθρου δεν θα οδηγήσει σε καταστάσεις κομματικού ή πελατειακού ή δυναστικού κράτους, όπως εκείνες τις οποίες ήθελαν να αποτρέψουν οι συνταγματικοί νομοθέτες το 1911, το 1927, το 1952 και το 1975, δηλαδή να αποτρέψουν τις αιτίες εκείνες για τις οποίες θεμελιώθηκε αυτό το άρθρο;
Απαντώντας σταδιακά στα ανωτέρω ερωτήματα, θα καταστεί αντιληπτό ότι δεν υφίσταται απολύτως καμία ανάγκη αναθεώρησης του εν λόγω άρθρου. 
Πρώτον, αν το επιδιωκόμενο αποτέλεσμα, σύμφωνα με την πρόταση της Κυβέρνησης, είναι η προστασία των ίδιων των εργαζομένων, η προστασία της λειτουργίας του κράτους και του δημοσίου συμφέροντος από τις κυβερνητικές παρεμβάσεις και, προφανώς, τις αυθαιρεσίες της εκάστοτε κυβέρνησης, τότε δεν έχει απολύτως κανένα νόημα η κυβερνητική πρόταση, γιατί αυτά ήδη προβλέπονται και επιτυγχάνονται με την ισχύουσα διάταξη. 
Η διαπίστωση αυτή απαντά και στο δεύτερο ερώτημα, για το αν χρειάζεται Συνταγματική Αναθεώρηση. Προφανώς και όχι, γιατί ήδη προβλέπονται, όπως προαναφέρθηκε, και σύστημα αξιολόγησης και πειθαρχικό δίκαιο και δυνατότητα αργίας και όλα τα υπόλοιπα. 
Αν είναι, λοιπόν, κάτι που πρέπει να βελτιωθεί, αυτό είναι πολύ απλά η ορθή εφαρμογή του ισχύοντος νομοθετικού πλαισίου και να μην τίθενται υπό κομματική προστασία τα στελέχη των κομμάτων, προκειμένου να παρακάμψουν τον νόμο και να μείνουν παράνομα στη θέση τους, ακόμη και αν δεν το δικαιούνται. 
Είστε μία Κυβέρνηση η οποία δεν εμπνέει καμία εμπιστοσύνη. Γι’ αυτόν τον λόγο, δεν μπορεί να εκπέμψει κάποιο μήνυμα συναίνεσης. Οι πολιτικές σας μεθοδεύσεις είναι πρωτόγνωρες, καθότι φροντίζετε για την εξωτερική νομιμότητα των πραγμάτων μέσα από διφορούμενες νομικές ερμηνείες, παρακάμπτοντας την ουσία των διατάξεων και παραβιάζοντας το κράτος δικαίου. 
Ποιος εγγυάται, λοιπόν, ότι σκοπός της πρότασής σας δεν είναι επί της ουσίας η κατάργηση της μονιμότητας, με πρόσχημα την αξιολόγηση; Πουθενά δεν προκύπτει με σαφήνεια ότι υπάρχουν δικλίδες ασφαλείας για να αποτραπούν εκδικητικές απολύσεις με κριτήριο την κομματική ταυτότητα. 
Θεωρούμε, λοιπόν, ότι οι αναφορές σας περί αμφίδρομης αξιολόγησης στις βάσεις της αμεροληψίας και της ουδετερότητας είναι ξεκάθαρα νομικά πυροτεχνήματα, ένας νομικός περισπασμός, για να επιτύχετε τον σκοπό σας. 
Το ζητούμενο είναι να απολύονται όντως οι ακατάλληλοι και επικίνδυνοι υπάλληλοι και να μένουν αυτοί που το δικαιούνται, αυτοί που έχουν τις κατάλληλες ικανότητες και όχι να οδηγούμεθα σε απολύσεις μέσα από μία υποκρυπτόμενη κυβερνητική προσπάθεια να αντικατασταθεί το προσωπικό από τα δικά της παιδιά και τα παιδιά της εκάστοτε κυβέρνησης. 
Θεωρώ, λοιπόν, ότι είναι μια πρόταση η οποία δεν χρειάζεται και δεν θα οδηγήσει πουθενά. 
Σας ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Ρούντα. 
Τον λόγο έχει ο Ειδικός Αγορητής του ΣΥΡΙΖΑ και Γραμματέας της Επιτροπής μας, ο κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ευχαριστώ, κύριε Πρόεδρε. 
Κυρίες και κύριοι συνάδελφοι, είναι η καταληκτική συνεδρίαση της επιτροπής μας και δεν θα χάσω την ευκαιρία να πω για μια φορά ακόμη ότι η κυβερνητική Πλειοψηφία συνέτμησε τις ήδη μικρές προθεσμίες, για να τελειώσει μια ώρα αρχύτερα. Και, όπως είπε ο κύριος Πρόεδρος της Βουλής σε συνέντευξή του, για να έχει ο Πρωθυπουργός ανοικτό τον χώρο μπροστά του, για να επιλέξει την προσφυγή στις κάλπες όποτε κρίνει ότι τον συμφέρει. 
Θα καταγγείλω για μια φορά ακόμη την εργαλειοποίηση της διαδικασίας Αναθεώρησης του Συντάγματος, την υποταγή της στα μικροκομματικά συμφέροντα της Κυβέρνησης και την υποβάθμισή της σε ένα τελετουργικό, για να μπορέσει να αποτελέσει άλλοθι για το δήθεν ενδιαφέρον της Κυβέρνησης για την Αναθεώρηση του Καταστατικού Χάρτη της χώρας. 
Τα δύο τελευταία άρθρα, τα οποία είναι προς αναθεώρηση και τα οποία απασχολούν τη σημερινή συνεδρίαση είναι το άρθρο 102 για τους οργανισμούς τοπικής αυτοδιοίκησης και, βεβαίως, το άρθρο 103, που αφορά τη μονιμότητα των δημοσίων υπαλλήλων, ένας casus belli, ουσιαστικά, με την κοινωνία. Γιατί η Κυβέρνηση θέλει να διχάσει την κοινωνία για ακόμη μια φορά και να φορτώσει τις πολιτικές της ευθύνες και τις ανεπάρκειες της διαχείρισης του προβλήματος της δημόσιας διοίκησης στις πλάτες των μεμονωμένων υπαλλήλων. 
Ας ξεκινήσουμε, λοιπόν, από το άρθρο 102. Τι προτείνεται; 
Πρώτον, νόμος καθορίζει τους βαθμούς τοπικής αυτοδιοίκησης, οι οποίοι είναι έως δύο. Δεύτερον, με αποφάσεις των αρμοδίων οργάνων των ΟΤΑ μπορεί να επιβάλλονται τοπικοί ή ειδικοί φόροι ή βάρη οποιασδήποτε μορφής, η λεγόμενη φορολογική αποκέντρωση. Τρίτον, οι προϋπολογισμοί των ΟΤΑ καταρτίζονται μετά από επαρκή δημόσια διαβούλευση με τους κατοίκους των οικείων περιοχών και οφείλουν να διασφαλίζουν τη δημοσιονομική ισορροπία. Κάναμε αρκετή συζήτηση την προηγούμενη περίοδο για τη γενική πρόθεση της Κυβέρνησης να επιβάλλει αυτόν τον δημοσιονομικό κορσέ στο Σύνταγμα. Τέλος, οι πειθαρχικές ποινές αργίας και έκπτωσης στα αιρετά όργανα των ΟΤΑ επιβάλλονται με απόφαση του Ανώτατου Ειδικού Δικαστηρίου. Αυτή είναι η κυβερνητική πρόταση. 
Η δική μας άποψη έχει σχέση με την αγωνία που εκφράζουμε, ώστε η αποκέντρωση να λάβει πραγματικά χαρακτηριστικά,  η εξουσία και το κύρος των ΟΤΑ να αναβαθμιστεί, με τη σαφή αναγνώριση της δυνατότητάς τους να αναπτύσσουν με δική τους πρωτοβουλία τοπικές δημόσιες πολιτικές, αντί να αρκούνται σε περιορισμένου εύρους ή απλώς εκτελεστικού χαρακτήρα αρμοδιότητες. Στη συνέχεια και με την ευκαιρία της πρόβλεψης για ανάθεση κρατικών αρμοδιοτήτων στους ΟΤΑ, πραγματοποιείται αυστηρού χαρακτήρα καταγραφή εκείνων των πεδίων που δεν είναι επιτρεπτό να ανατίθενται σε κανέναν άλλον, πλην των φορέων της κεντρικής διοίκησης. 
Τα πεδία αυτά είναι έντεκα συνολικά και έχουν αναδειχθεί μέσα από την επιστημονική συζήτηση, τόσο σε διεθνές επίπεδο όσο και στη χώρα μας. Θυμίζω τις Επιτροπές Πουλάκη του 2016, όπως επικράτησε να λέγεται από το όνομα του επικεφαλής, την Επιτροπή Κοντιάδη του 2020, καθώς και τη σημερινή για τον Κώδικα Τοπικής Αυτοδιοίκησης. Η ρητή αυτή καταγραφή θεωρούμε ότι συμβάλλει καταλυτικά στον σαφή καταμερισμό αρμοδιοτήτων μεταξύ διαφόρων επιπέδων της κρατικής διοίκησης, έτσι ώστε να επιλυθεί ένα από τα πλέον ακανθώδη ζητήματα που απασχολούν τον δημόσιο βίο εδώ και τριάντα χρόνια. 
Με την προσθήκη στην παράγραφο 2 γίνεται μια απαραίτητη συμπλήρωση του συστήματος εκλογής των αρχόντων της τοπικής αυτοδιοίκησης, αποκλειόμενου του έμμεσου τρόπου, όπως πριν από λίγο καιρό ψήφισε η κυβερνητική Πλειοψηφία στον Κώδικα της Τοπικής Αυτοδιοίκησης. 
Τέλος, διευκρινίζεται η ασαφής έννοια των πόρων, με τον σαφή προσδιορισμό και τη συνακόλουθη ένταξη στην έννοια και των διοικητικών και των οικονομικών. Στους πόρους εννοούμε προσωπικό, εγκαταστάσεις, τεχνολογία και στο οικονομικό εννοούμε είτε μέρος των κρατικών εσόδων είτε δυνατότητα είσπραξης κρατικών εσόδων. 
Κοντολογίς, θεωρούμε ότι η διοίκηση των τοπικών υποθέσεων ανήκει στους οργανισμούς τοπικής αυτοδιοίκησης α΄ και β΄ βαθμού. Υπέρ των οργανισμών τοπικής αυτοδιοίκησης συντρέχει το τεκμήριο αρμοδιότητας για την άσκηση αρμοδιοτήτων επί των τοπικών υποθέσεων και την ανάπτυξη τοπικών δημόσιων πολιτικών. Νόμος καθορίζει το εύρος και τις κατηγορίες των τοπικών υποθέσεων, καθώς και την κατανομή τους στους επιμέρους βαθμούς. 
Με νόμο μπορεί να ανατίθεται στους ΟΤΑ η άσκηση αρμοδιοτήτων που συνιστούν αποστολή του κράτους, στο οποίο εξακολουθεί να παραμείνει ο σχεδιασμός, η παρακολούθηση και ο έλεγχος των εθνικών δημόσιων πολιτικών στα πλαίσια της εξωτερικής πολιτικής, της λειτουργίας του πολιτεύματος, της εφαρμογής των νόμων, της οργάνωσης των κρατικών φορέων, της απονομής ιθαγένειας πολιτογράφησης, της προστασίας θεμελιωδών δικαιωμάτων, της καταπολέμησης του εγκλήματος, της οργάνωσης απονομής της δικαιοσύνης, της ένοπλης φύλαξης και του εθνικού πολιτισμού και της μετανάστευσης. 
Οι οργανισμοί τοπικής αυτοδιοίκησης έχουν διοικητική και οικονομική αυτοτέλεια. Οι αρχές τους εκλέγονται με άμεση, καθολική και μυστική ψηφοφορία, όπως ο νόμος ορίζει. 
Θεωρούμε ότι αυτή η εμπεριστατωμένη πρόταση βάζει τους ΟΤΑ στις απαιτήσεις της νέας εποχής, ρυθμίζει το πλαίσιο στο οποίο καλούνται να λειτουργήσουν και προσδιορίζει επαρκώς τον δημόσιο χαρακτήρα των ΟΤΑ αλλά και των πολιτικών που καλούνται να ασκήσουν, επ’ ωφελεία όλης της κοινωνίας.
Και έρχομαι τώρα στο 103, που αφορά στους δημοσίους υπαλλήλους και που αποτελεί μία αποτύπωση της νεοφιλελεύθερης αντίληψης της Νέας Δημοκρατίας και της συντηρητικής αντίληψης γενικά, η οποία θεωρεί αφενός μεν καθετί δημόσιο αντιπαραγωγικό και κακό και, αφετέρου, στα πλαίσια της ατομικής ευθύνης οποιοσδήποτε δεν ανταποκρίνεται στις προϋποθέσεις, προδιαγραφές της υπηρεσίας είναι γιατί είναι αδιάφορος, κακός και τεμπέλης δημόσιος υπάλληλος και πρέπει να τον απομακρύνουμε, όπως την τρίχα από το ζυμάρι.
Σκέφτομαι το τελευταίο διάστημα, σε αυτή την Κοινοβουλευτική Περίοδο, τι πλιάτσικο κάνατε, με δικαιολογία, άλλοθι και επίκληση της ενίσχυσης της δημόσιας διοίκησης. Θα θυμίσω τις νομικές υπηρεσίες, τον περίφημο κ. Πάτση, που τον είχατε Βουλευτή. Με την καταγγελία και την έρευνα που ασκήσαμε ως Τομέας Διαφάνειας του ΣΥΡΙΖΑ, τελικώς τον αποσύρατε, διαγράφηκε από την Κοινοβουλευτική Ομάδα και αποσύρθηκε από τις λίστες. 
Έχετε πληρώσει για συμβουλευτικές υπηρεσίες απίθανα ποσά. Γίνονται εταιρείες «ημετέρων», οι οποίοι αναλαμβάνουν να συμβουλεύσουν, να διαχειριστούν ζητήματα διοικητικής απόδοσης του δημόσιου τομέα και πληρώνονται αφειδώς αυτά τα χρήματα στους ιδιώτες, στους «ημέτερους», και δεν δίνεται σημασία στην αγωνία της κοινωνίας και στην ανάγκη της κοινωνίας για ποιοτικές δημόσιες υπηρεσίες. Γίνεται ένα πάρτι των μετακλητών. Κατηγορούσατε τον ΣΥΡΙΖΑ, αλλά έχετε πενταπλασιάσει -αν θυμάμαι καλά- τους αριθμούς των μετακλητών. Έχουμε την Εθνική Σχολή Δημόσιας Διοίκησης, την οποία ιδρύσαμε ως χώρα -εννοώ ως πολιτεία- κατά τα πρότυπα της γαλλικής σχολής και της οποίας οι απόφοιτοι μένουν αναξιοποίητοι. Δεν γίνονται κρίσεις δημοσίων προϊσταμένων, έχουν να γίνουν χρόνια. Κάνουν κρίση σε αυτούς που τοποθετείτε εσείς. Έρχεστε να μιλήσετε για αξιοκρατία, ενώ αποφεύγετε να αξιολογήσετε θεσμούς και να αξιολογήσετε υπηρεσιακή λειτουργία. Η κριτική σας απευθύνεται μόνο στον ανίκανο, στον αφερέγγυο, στον φυγόπονο δημόσιο υπάλληλο. 
Θέλω να πω γι’ αυτούς που μας ακούνε, γιατί εσείς δεν ακούτε, ότι η μονιμότητα καθιερώθηκε στο ελληνικό πολιτικό σύστημα ακριβώς για να αποφευχθούν εκείνα τα κοινωνικά προβλήματα που προσδιόρισαν και την Πλατεία Κλαυθμώνος. Δηλαδή, κάθε φορά που άλλαζε η κυβέρνηση, έρχονταν οι  Φιλελεύθεροι και διώχνανε τους Βενιζελικούς δημοσίους υπαλλήλους, έρχονταν οι Βενιζελικοί και διώχνανε τους υπαλλήλους που είχαν διορίσει οι Λαϊκοί. Οι άνθρωποι αυτοί έκλαιγαν στην πλατεία, γιατί έμεναν ξαφνικά ξεκρέμαστοι και από εκεί πήρε τον τίτλο της η Πλατεία Κλαυθμώνος. Αυτό θέλετε να επαναφέρετε; Να το πούμε για να μείνει στα πρακτικά της Βουλής και να το αντιληφθεί όλη η ελληνική κοινωνία. 
Η μονιμότητα δεν είναι προνόμιο του υπαλλήλου, αλλά είναι εγγύηση θεσμικής ανεξαρτησίας του υπαλλήλου. Όταν ο ευσυνείδητος υπάλληλος είναι μόνιμος, αισθάνεται την ασφάλεια να κάνει καλά τη δουλειά του. Και σας προκαλώ να μου πείτε εάν σε συνθήκες άρσης μονιμότητας θα μπορούσαν οι υπάλληλοι του ο ΟΠΕΚΕΠΕ -αυτού του πολύ μεγάλου σκανδάλου που σας βαρύνει-  να κάνουν ευσυνείδητα τη δουλειά τους ή αν ο οποιοσδήποτε διοικητής του ΟΠΕΚΕΠΕ θα μπορούσε να απολύσει τον ενοχλητικό υπάλληλο. 
Διάβασα μια πολύ ωραία συζήτηση που έγινε σε ένα think tank, όπου έλεγε κάποιος -δεν θέλω να αναφέρω το όνομά του- ότι, αφού νοσεί η διοίκηση, να καταργήσουμε τη μονιμότητα των δημοσίων υπαλλήλων, ακριβώς για να γίνουν πιο αποδοτικοί, να μην τεμπελιάζουν, να μην είναι φυγόπονοι κ.λπ.. Και έγινε η εξής παρατήρηση και σας το λέω ως παράδειγμα: Και η δικαιοσύνη νοσεί. Να άρετε την ισοβιότητα των δικαστών με την ίδια λογική, αν αργούν οι δικαστές ή δεν βγάζουν αποφάσεις. Έχει και εκεί κρούσματα φυγόπονων. Να άρετε την ισοβιότητα των δικαστών! Πάρτε μια πρωτοβουλία. 
Τι λέμε εμείς; Πρέπει να προσδιορίζεται η επαγγελματική εξέλιξη του υπαλλήλου ως προστατευόμενο πεδίο και, επιπλέον να αναγράφεται ρητά η αρχή της αξιοκρατίας ως διέπουσα την επαγγελματική πορεία των υπαλλήλων. Η απουσία της μέχρι τώρα είχε, κατά το παρελθόν, επιτρέψει σημαντικές αδικίες και γι’ αυτόν τον λόγο είχε οδηγήσει το Συμβούλιο της Επικρατείας στην ανάδειξή της ως ισχύουσας, συνάγοντάς την εμμέσως από άλλες διατάξεις. 
Στη συνέχεια, πρέπει να προβλεφθεί η συγκρότηση των κρίσιμων οργάνων που αποφασίζουν για τη σταδιοδρομία των υπαλλήλων, δηλαδή των υπηρεσιακών συμβουλίων, με εξασφάλιση της αρχής της αντικειμενικότητας.  
Είτε διορισμένοι με αντικειμενικά κριτήρια, όπως η αρχαιότητα, είτε εκλεγμένοι από το σύνολο των υπηρετούντων υπαλλήλων ενός δημόσιου φορέα, όλοι οι συμμετέχοντες είναι υπάλληλοι του συγκεκριμένου, καταργουμένης της δυνατότητας να είναι από άλλον χώρο. Περιορισμένη εξαίρεση οριζόταν για τα πειθαρχικά συμβούλια, όπου ο προεδρεύων απαιτείται να είναι εκπρόσωπος του Νομικού Συμβουλίου του Κράτους, έτσι ώστε να διασφαλίζεται η κατοχή της απαιτούμενης νομικής γνώσης. Όλες οι αποφάσεις τόσο των υπηρεσιακών συμβουλίων όσο και των πειθαρχικών συμβουλίων προσβάλλονται ενώπιον του Συμβουλίου της Επικρατείας. Η αναφορά σε «τελεσίδικες αποφάσεις» δίνει τη δυνατότητα δημιουργίας συμβουλίων α΄ και β΄ βαθμού, χωρίς να διαταράσσεται η αναλογία διορισμένων εκλεγμένων υπαλλήλων. 
Στην παράγραφο 7 θεωρούμε ότι πρέπει να κατονομάζεται το ΑΣΕΠ ως η Ανεξάρτητη Αρχή που επιφορτίζεται με την υλοποίηση των διαδικασιών πρόσληψης προσωπικού και στην παράγραφο 8 πρέπει να αποσαφηνίζεται ποιος είναι ο κανόνας για το καθεστώς του προσωπικού και ποια είναι η εξαίρεση, ώστε να καθίσταται ευχερώς ελεγκτέο το πόσο τηρείται η σχετική ισορροπία. 
Θέλω να είμαι πάρα πολύ σαφής. Είναι ψευδεπίγραφη η επίκληση της αναγκαιότητας της κατάργησης της μονιμότητας των δημοσίων υπαλλήλων, διότι, δήθεν, πίσω από αυτήν καλύπτονται αδιάφοροι, τεμπέληδες, προκλητικοί και φυγόπονοι. Υπάρχουν πειθαρχικά συμβούλια, υπάρχουν πειθαρχικές διαδικασίες. Πραγματικά, μπορεί να υπάρχουν υπάλληλοι ανάξιοι να φέρουν τη θέση και τον βαθμό. Θα κριθούν ατομικά και, μέσα από μια πειθαρχική διαδικασία, θα τους επιβληθούν οι δέουσες κυρώσεις. 
Να έρχεστε και μ’ αυτόν τον προκλητικό τρόπο να καταργείτε μία παράδοση δεκαετιών, η οποία αφενός μεν έκλεισε τη μεγάλη πληγή των απολύσεων και αφετέρου κατοχύρωσε και οχύρωσε τη συνείδηση του δημοσίου υπαλλήλου, ώστε να πράξει αυτό που του επιβάλλει η συνείδησή του και η θέση του και να μην είναι υποχωρητικός και υπάκουος στα κελεύσματα του εκάστοτε προϊσταμένου, αυτό πλέον το πετάτε στα σκουπίδια. Δεν είναι απλώς ότι θα χάσει η δημόσια διοίκηση, δεν είναι απλώς ότι θα χάσουν οι δημόσιοι υπάλληλοι. Είναι ότι «μπολιάζεται» η ελληνική κοινωνία με μια αντίληψη ότι «αν εγώ κάνω αυτό που μου λέει ο από πάνω μου, δεν έχω να φοβάμαι τίποτα». Πάει στράφι, δηλαδή, η συνείδηση του πολίτη. Πάει στράφι ο όρκος του, γιατί ορκίζεται ο υπάλληλος να φυλάττει το Σύνταγμα και τους νόμους του κράτους και με την κατάργηση της μονιμότητας θα κοιτάζει να διαφυλάττει τη θέση του και γι’ αυτό έχετε την απόλυτη ευθύνη, γιατί σας είπα ότι «μπολιάζετε» το κοινωνικό σώμα με μια νοοτροπία η οποία θα αποβεί καταστρεπτική για το υπόλοιπο. 
Τέλος, θέλω να κάνω μια αναφορά και να κλείσω μ’ αυτό. Κατατέθηκε μία τροπολογία από τους ανεξάρτητους Βουλευτές, την κ. Αναγνωστοπούλου, τον κ. Δρίτσα και την κ. Πέρκα, η οποία μιλάει για την αναγκαία αναθεώρηση του άρθρου 28 είτε την προσθήκη ερμηνευτικής δήλωσης, η οποία έχει σχέση με τις γερμανικές αποζημιώσεις. Είναι μια ευθύνη που έχουμε απέναντι στην ιστορία, είναι μια ευθύνη που έχουμε απέναντι στη χώρα, είναι μια ευθύνη που έχουμε απέναντι στους εαυτούς μας. Έχει διανεμηθεί. Δεν θα κάνω κατάχρηση του χρόνου. Δείτε τη. Υπάρχει δήλωση του κυρίου Προέδρου στην αρχή των συνεδριάσεων της επιτροπής ότι τυχόν συγκεκριμένες προτάσεις η Νέα Δημοκρατία θα τις αντιμετωπίσει θετικά και, ενδεχομένως, να τις υπογράψει. Είναι μια ευκαιρία να δείξουμε και στην αποτύπωση του συνταγματικού χάρτη ότι το ζήτημα των γερμανικών αποζημιώσεων, των επανορθώσεων παραμένει ενεργό και εμείς τουλάχιστον ως μέλη του ΣΥΡΙΖΑ που είμαστε στην παρούσα επιτροπή, προσυπογράφουμε το παρόν αίτημα. 
Σας ευχαριστώ πολύ, κύριε Πρόεδρε.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Γραμματέα.
Τον λόγο έχει ο Ειδικός Αγορητής της Ελληνικής Λύσης κ. Κωνσταντίνος Χήτας.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Κυρίες και κύριοι Βουλευτές, η Κυβέρνηση δεν αναθεωρεί το Σύνταγμα. Αναθεωρεί τους κανόνες του παιχνιδιού. Αυτή είναι η πραγματικότητα. Δεν ενισχύει τη δημοκρατία. Ενισχύει τον έλεγχο της εξουσίας από την ίδια. Δεν διανοείται να δώσει δύναμη στους πολίτες. Δίνει δύναμη στον εαυτό της, σαν να πρόκειται να είναι για πάντα στην εξουσία. Αυτό, όμως, δεν πρέπει εμείς οι υπόλοιποι να το αφήσουμε να περάσει έτσι. 
Στέκομαι σήμερα σ’ αυτό το Βήμα, σ’ αυτήν την κορυφαία θεσμική διαδικασία της Αναθεώρησης του Συντάγματος, έχοντας πλήρη επίγνωση του ιστορικού βάρους που αναλογεί στην παράταξή μας, αλλά και σε όλους εμάς. Το Σύνταγμα είναι η συμπυκνωμένη αποτύπωση των κοινωνικών συσχετισμών. Είναι η ίδια η ψυχή του λαού. Είναι το θεσμικό αποτύπωμα του μέλλοντος που οραματιζόμαστε για την πατρίδα μας. Η συζήτηση σήμερα για το άρθρο 102, η συζήτηση για την τοπική αυτοδιοίκηση βρίσκεται στον σκληρό πυρήνα αυτής της Αναθεώρησης. 
Το ερώτημα που καλούμαστε να απαντήσουμε σήμερα είναι βαθύτατα και πολιτικό και ιδεολογικό. Θέλουμε ένα κράτος υδροκέφαλο, συγκεντρωτικό, αυταρχικό, που βλέπει την τοπική αυτοδιοίκηση ως έναν απλό ιμάντα μεταβίβασης εντολών, ή θέλουμε ένα κράτος αποκεντρωμένο, δημοκρατικό, που εμπιστεύεται τον πολίτη και οικοδομεί τη δημοκρατία του δήμου;
Η Κυβέρνηση με την πρόταση που κατέθεσε για το άρθρο 102 αποκαλύπτει το πραγματικό της πρόσωπο. Πίσω, λοιπόν, από αυτές τις εύηχες λέξεις περί φορολογικής αποκέντρωσης και δημοσιονομικής ισορροπίας κρύβεται μια βαθύτατα αντιλαϊκή και αντικοινωνική στρατηγική. Κρύβεται η απόπειρα του κεντρικού κράτους να αποποιηθεί τις δικές του συνταγματικές και οικονομικές υποχρεώσεις απέναντι στις τοπικές κοινωνίες. 
Τι μας λέει, λοιπόν, η δική σας πρόταση, κύριοι της Πλειοψηφίας; Μας λέει ότι οι δήμοι μπορούν πλέον να επιβάλλουν τοπικούς φόρους και βάρη οποιασδήποτε φύσης. Αυτό δεν είναι αποκέντρωση, όχι. Αυτό είναι αποποίηση ευθύνης. Είναι ο στραγγαλισμός των τοπικών κοινωνιών. Μεταφέρεται το πολιτικό κόστος της φορολόγησης από το Μαξίμου στους δημάρχους και στους δημοτικούς συμβούλους. Μετατρέπετε ουσιαστικά την τοπική αυτοδιοίκηση σ’ έναν τοπικό φορομπηχτικό μηχανισμό, δημιουργώντας ταυτόχρονα δήμους δύο, αλλά και τριών ταχυτήτων, δήμους πλουσίους που θα έχουν φορολογική βάση και δήμους φτωχούς στην επαρχία και στις λαϊκές γειτονιές που θα βυθίζονται καθημερινά στην υποβάθμιση. 
Απέναντι, λοιπόν, σ’ αυτό το στεγνό, τεχνοκρατικό και κοινωνικά άδικο μοντέλο, το κόμμα μας σήμερα καταθέτει μία ριζοσπαστική, προοδευτική και βαθύτατα δημοκρατική πρόταση. Εμείς δεν μιλάμε για μια τυπική γραφειοκρατική αποκέντρωση των χαρτιών και των εγκυκλίων, όχι. Εμείς ερχόμαστε να εγκαθιδρύσουμε μια πραγματική, ουσιαστική αποκέντρωση στην άσκηση της ίδιας της πολιτικής εξουσίας. 
Η δική μας πρόταση για το άρθρο 102 εδράζεται σε τρεις πυλώνες. Πρώτον, στην πολιτική και θεσμική κυριαρχία του δήμου, μέσω του καθολικού τεκμηρίου αρμοδιότητας. Δεύτερον, στην οικονομική και αυτοδιοικητική ανεξαρτησία, μέσω της μεταβίβασης της δημόσιας περιουσίας εκεί που ανήκει, στους ίδιους τους πολίτες. Τρίτον, στην άμεση δημοκρατία, με τη θεσμοθέτηση των τοπικών δημοψηφισμάτων και ενός δίκαιου δημοκρατικού εκλογικού συστήματος.
Κυρίες και κύριοι Βουλευτές, ας μπούμε στην ουσία των προτάσεων, ξεκινώντας από το θεμέλιο της διοικητικής επιστήμης και του Συνταγματικού Δικαίου, το τεκμήριο αρμοδιότητας. Το ισχύον Σύνταγμα αναφέρει αόριστα ότι υπέρ των οργανισμών τοπικής αυτοδιοίκησης συντρέχει τεκμήριο αρμοδιότητος για τη διοίκηση των τοπικών υποθέσεων, αλλά αφήνει στον κοινό νομοθέτη το δικαίωμα να καθορίζει το εύρος τους.
Τι έχει συμβεί στην πράξη όλα αυτά τα χρόνια; Να το δούμε λίγο; Το κεντρικό κράτος, λειτουργώντας με μια φοβική και συγκεντρωτική νοοτροπία, στερεί διαρκώς ζωτικές αρμοδιότητες από την αυτοδιοίκηση. Αυτό ισχύει και αυτό συμβαίνει. Κάθε φορά, λοιπόν, που ένας δήμος προσπαθεί να επιλύσει ένα άμεσο πρόβλημα των πολιτών, σκοντάφτει στο τείχος των Υπουργείων, των αποκεντρωμένων διοικήσεων και των γραφειοκρατικών αγκυλώσεων. 
Εμείς προτείνουμε τη θεσμοθέτηση ενός ουσιαστικού απόλυτου τεκμηρίου αρμοδιότητας υπέρ της τοπικής αυτοδιοίκησης και τo διατυπώνουμε ρητά, καθαρά και, φυσικά, χωρίς αστερίσκους. Όποια αρμοδιότητα δεν προβλέπεται από το Σύνταγμα ότι ανήκει στην Κεντρική Κυβέρνηση, αυτή εκ του Συντάγματος θα ανήκει αυτόματα στην τοπική αυτοδιοίκηση. Αυτή είναι μια επαναστατική τομή για τα ελληνικά δεδομένα. Ανατρέπουμε τη φορά της εξουσίας. Μέχρι σήμερα η αυτοδιοίκηση έπρεπε να παρακαλάει το κράτος για να της επιτραπεί να δράσει. Με τη δική μας πρόταση το κράτος θα πρέπει να αποδείξει γιατί μία αρμοδιότητα πρέπει να παραμείνει κεντρική. Γιατί είναι αυτό αναγκαίο; Διότι ο δήμος είναι ο εγγύτερος θεσμός στον πολίτη. Ο δήμαρχος, ο δημοτικός σύμβουλος, ο εργαζόμενος στην καθαριότητα, στις κοινωνικές δομές, στις τεχνικές υπηρεσίες γνωρίζουν τις ανάγκες της γειτονιάς καλύτερα από οποιονδήποτε άλλον γραφειοκράτη σε ένα υπουργικό γραφείο της Αθήνας ή οπουδήποτε αλλού. Όταν, λοιπόν, πέφτει, για παράδειγμα, χιόνι, όταν πλημμυρίζει ένας δρόμος, όταν χρειάζεται να συντηρηθεί ένα σχολείο, ο πολίτης δεν ψάχνει τον Υπουργό. Χτυπάει την πόρτα του δημάρχου. Είναι, λοιπόν, παράλογο, είναι θεσμικά υποκριτικό να στερούμε από τον δήμο τα νομικά αλλά και οικονομικά εργαλεία και τις αρμοδιότητες να παρέμβει άμεσα. 
Η Κυβέρνηση φοβάται αυτήν την εξέλιξη. Φοβάται να χάσει τον έλεγχο των κονδυλίων. Φοβάται να χάσει τον έλεγχο των εγκρίσεων, των πελατειακών δικτύων που χτίζονται πάνω στις υπογραφές των Υπουργών. Προτιμά να κρατά την αυτοδιοίκηση σε μία κατάσταση μόνιμης ομηρίας. Εμείς λέμε τέρμα στην ομηρία. Δώστε την εξουσία εκεί που χτυπάει η καρδιά της κοινωνίας. 
(Στο σημείο αυτό την Έδρα της Επιτροπής καταλαμβάνει η Αντιπρόεδρος αυτής κ. ΕΥΑΓΓΕΛΙΑ ΛΙΑΚΟΥΛΗ)
Κυρίες και κύριοι, ας μιλήσουμε επιτέλους τη γλώσσα της ωμής αλήθειας. Αυτό που επιχειρεί σήμερα η Κυβέρνηση με το άρθρο 102 δεν είναι μεταρρύθμιση. Είναι ένα θεσμικό πραξικόπημα πανικού. Είναι η πλήρης υποταγή της τοπικής αυτοδιοίκησης στα μεγάλα ιδιωτικά συμφέροντα και στο πιο σκληρό, κομματικό, συγκεντρωτικό επιτελικό κράτος που γνώρισε ο τόπος καθ’ όλη τη διάρκεια της Γ΄ Ελληνικής Δημοκρατίας. 
Η Κυβέρνηση δεν νομοθετεί για το μέλλον της πατρίδας. Νομοθετεί για να σώσει το τομάρι της από την οργή των πολιτών. Αυτή είναι η αλήθεια. Τρέμουν τη λαϊκή ετυμηγορία, γιατί θυμούνται πάρα πολύ καλά τι έπαθαν στις τελευταίες αυτοδιοικητικές εκλογές. Θυμούνται πως ο ελληνικός λαός, όταν είχε τη δυνατότητα να επιλέξει ελεύθερα, στον δεύτερο γύρο συσπειρώθηκε, παραμέρισε τις κομματικές διαφορές και γκρέμισε τους εκλεκτούς του Μαξίμου. Αυτό συνέβη. Θυμούνται πως έχασαν με πάταγο τον Δήμο της Αθήνας. Έχασαν τη βιτρίνα τους, έχασαν τις περιφέρειες, έχασαν τη γη κάτω από τα πόδια τους. Και, επειδή ο λαός τούς μαύρισε, τι έκαναν; Αντί να λάβουν το μήνυμα, λειτούργησαν ως θεσμικοί κλέφτες της ψήφου. Πριν από λίγες μέρες ψήφισαν έναν νόμο έκτρωμα, έναν εκλογικό νόμο Φρανκενστάιν. Κατήργησαν τη δεύτερη Κυριακή, κατήργησαν τον δεύτερο γύρο των εκλογών. Φοβερά πράγματα. Τον γύρο που τους πλήγωσε, δηλαδή. Τον γύρο που έδειξε ότι η πλειοψηφία της κοινωνίας είναι απέναντί τους. 
Τι θεσμοθέτησαν; Όρισαν ότι εκλέγεται δήμαρχος όποιος κάνει 42% από την πρώτη Κυριακή. Αλλά, επειδή ξέρουν ότι ούτε το 42% δεν μπορούν να πιάσουν, τι έκαναν; Εφηύραν την περίφημη δεύτερη επιλογή στην πρώτη κάλπη. Βάζουν τους πολίτες να ψηφίζουν με εναλλακτική ψήφο, ώστε ανάμεσα στους δύο πρώτους να εκλέγεται δήμαρχος αυτός με τις περισσότερες δεύτερες προτιμήσεις, ακόμα και αν συγκεντρώνει ποσοστά ντροπής, ακόμα και κάτω από το 42%. Θέλετε να διορίσετε δημάρχους της μειοψηφίας. Θέλετε να κυβερνάτε τις πόλεις μας με το 30% και το 25%, κλέβοντας τις δεύτερες επιλογές των πολιτών μέσα από ένα μαγειρεμένο λογισμικό σύστημα. Αυτό δεν είναι εκλογικό σύστημα. Αυτό είναι νομοθετική απάτη. Ποιος μπορεί, πλέον, να σας εμπιστευτεί; 
Το δικό μας σύστημα είναι ξεκάθαρο και θα ακουστεί σε κάθε πλατεία. Οι δήμοι ανήκουν στους δημότες, όχι στους ηττημένους της δεύτερης Κυριακής. Ξεκάθαρο. Εμείς τελειώνουμε με αυτά τα μαγειρέματα. Με την πρότασή μας, λοιπόν, απαιτούμε την εισαγωγή ενός απόλυτα δημοκρατικού εκλογικού συστήματος, βασισμένου στην καθολική αντιπροσώπευση. Θέλουμε ένα σύστημα όπου η πλειοψηφία θα είναι πραγματική, θα είναι κοινωνική και όχι αποτέλεσμα αλγοριθμικής αλχημείας του Υπουργείου Εσωτερικών. 
Κυρίες και κύριοι Βουλευτές, αφού, λοιπόν, η Κυβέρνηση έκλεισε την πόρτα της δεύτερης Κυριακής, αφού απαγόρευσε στους πολίτες να συσπειρώνονται και να διώχνουν τους αποτυχημένους εκλεκτούς της, εμείς ερχόμαστε να ανοίξουμε το μεγάλο παράθυρο της δημοκρατίας του δήμου. Απέναντι, λοιπόν, στο δικό τους μοντέλο, το μοντέλο των κλειστών θυρών και των εγκλείστων του Μαξίμου, εμείς αντιτάσσουμε το πιο ισχυρό πολιτικό σύνθημα. Όλη η εξουσία στους πολίτες. Καμία απόφαση για εμάς χωρίς εμάς. Αυτό θα είναι το σύνθημα και το κάνουμε πράξη με την πρότασή μας. 
Εισάγουμε στο Σύνταγμα τη διάταξη-ανάχωμα, που λέει το εξής: Με πρόταση πολιτών που εκπροσωπούν μόλις το 10% του τοπικού εκλογικού σώματος προκηρύσσεται υποχρεωτικά δεσμευτικό τοπικό δημοψήφισμα για οποιοδήποτε τοπικό θέμα. Ακούστε καλά. Γιατί ξέρω ότι αυτή η λέξη σάς προκαλεί πανικό. Σας πιάνει τρόμος στην ιδέα ότι ο λαός, οι πολίτες μπορούν να επεμβαίνουν και να αποφασίζουν εμβόλιμα κατά τη διάρκεια της θητείας των διορισμένων δημάρχων σας. Φοβάστε το τοπικό δημοψήφισμα, γιατί ξέρετε ότι, αν οι πολίτες έχουν αυτό το όπλο, κανένας μειοψηφικός δήμαρχος δεν θα μπορεί να ξεπουλήσει τον ίδιο τον τόπο τους. Φοβάστε τον πολίτη. Γιατί ξέρετε ότι, αν αποφάσιζε η γειτονιά, κανένα πάρκο δεν θα τσιμεντοποιούνταν για τα κέρδη των μεγαλοεργολάβων φίλων σας. Ποτέ, για παράδειγμα, δεν θα πήγαινε η Eldorado Gold στις Σκουριές. Τα ΜΑΤ δεν θα χτυπούσαν τους κατοίκους της περιοχής. Αλλά και αν πήγαινε εκεί η εταιρεία, θα έπρεπε πρώτα να χρυσώσει τους κατοίκους της περιοχής, για να συμφωνήσει μαζί τους. Κανένας δήμαρχός σας δεν θα μπορούσε να πουλήσει το πολύτιμο νερό στους ολιγάρχες. Εμείς τελειώνουμε με αυτό το καθεστώς. Αν οι κάτοικοι, λοιπόν, ενός δήμου δεν θέλουν μια καταστροφική παρέμβαση στον τόπο τους, θα έχουν το συνταγματικό δικαίωμα να μπλοκάρουν την απόφαση, όποιο εκλογικό μαγείρεμα και αν έχετε κάνει. 
Ας πάμε τώρα στο πιο μεγάλο, στο πιο βαθύ οικονομικό σκάνδαλο που συντηρεί το ελληνικό κράτος εις βάρος της τοπικής αυτοδιοίκησης, το οποίο συνδέεται άμεσα με την προσπάθειά σας να ελέγξετε τους δήμους. Ας μιλήσουμε για τα περιουσιακά στοιχεία των ΟΤΑ. Εμείς προτείνουμε ρητά: Οποιοδήποτε μη ιδιωτικό περιουσιακό αντικείμενο υπάρχει μέσα στην εδαφική επικράτεια ενός ΟΤΑ -κτίρια, δάση, δρόμοι και λοιπά ακίνητα, περιουσιακά αντικείμενα, εκτός, βεβαίως, εκείνων της εθνικής άμυνας, των εθνικών δικτύων ενέργειας, τηλεπικοινωνιών, εθνικών οδών και των σιδηροδρόμων- θα περιέλθει στην κυριότητα και τη διαχείριση του αντίστοιχου ΟΤΑ. Γιατί αυτή η πρόταση προκαλεί νευρική κρίση στα κυβερνητικά έδρανα; Γιατί; Γιατί με αυτήν την πρόταση βάζουμε οριστικό τέλος στο πλιάτσικο της δημόσιας περιουσίας. Θέτουμε τη δημόσια περιουσία υπό την άμεση εποπτεία, προστασία, αλλά και αξιοποίηση από τους ίδιους τους πολίτες. Μέχρι σήμερα το κεντρικό κράτος, μέσω των διαφόρων σκοτεινών υπερταμείων και real estate μηχανισμών, αντιμετωπίζει τον πλούτο των τοπικών κοινωνιών ως λάφυρο. Και τώρα, με τον νέο σας νόμο, θέλετε να ελέγξετε αυτές τις εκτάσεις μέσω των ελεγχόμενων μειοψηφικών δημάρχων των 42% και κάτω. Ένας, λοιπόν, εγκαταλελειμμένος χώρος, ένα παλιό εργοστάσιο, μια δημόσια παραλία, ένα τοπικό δάσος, αντί να αποδίδονται στους πολίτες για να γίνουν πάρκα και σχολεία ή πηγή τοπικών εσόδων, παραχωρούνται από το κράτος στα funds και ο δήμος μένει απλός θεατής, να μαζεύει τα σκουπίδια και να πληρώνει το κόστος της υποβάθμισης. 
Το σύνθημά μας, λοιπόν, είναι ένα και είναι ξεκάθαρο. Η γη των δήμων ανήκει στους δημότες, όχι στα funds και στους εκλεκτούς ολιγάρχες σας. Κόβουμε τον ομφάλιο λώρο της εξάρτησης των δήμων και γενικά των OTA από τις κρατικές επιχορηγήσεις-ψίχουλα. Τους δίνουμε την πραγματική, την υλική βάση, για να είναι οικονομικά αυτόνομοι. Δεν θα χρειάζεται ο δήμαρχος να παρακαλάει στα υπουργικά γραφεία για μια χρηματοδότηση, γιατί ο πλούτος του τόπου του θα μένει στον τόπο του και θα επιστρέφει ως υπηρεσία στον πολίτη. 
Κυρίες και κύριοι της Πλειοψηφίας, το ξέρω ότι δεν θέλετε καν να ακούσετε αυτές τις προτάσεις, πολλώ δε μάλλον να τις ψηφίσετε, γιατί τότε πώς θα κάνετε τα δώρα σας στους μεγάλους επιχειρηματικούς ομίλους; Πώς θα παραχωρείτε τις παραλίες μας; Πώς θα το παίζετε ελεήμονες πατερούληδες; Εδώ, όμως, είναι η μεγάλη μας διαφορά. Εσείς εκπροσωπείτε τα κέρδη των λίγων. Εμείς εκπροσωπούμε τη ζωή των πολλών. 
Ερχόμαστε τώρα στο άρθρο 103. Το σύνδρομο των πλεονασμών που διατρέχει οριζόντια ολόκληρη την αναθεωρητική σας πρόταση χτυπάει και στο άρθρο 103. Σε τι σάς εμπόδισε αυτό το άρθρο στο θέμα της αξιολόγησης των δημοσίων υπαλλήλων; Πάμε να το δούμε λίγο αυτό; Το ισχύον άρθρο 103 και συγκεκριμένα οι παράγραφοι 7 και 8 καλύπτουν ήδη στο ακέραιο κάθε ανάγκη για αξιολόγηση. Το Σύνταγμα ποτέ δεν σας εμπόδισε να αξιολογήσετε σωστά και δίκαια το προσωπικό του δημόσιου τομέα. Δεν σας απαγορεύει τίποτα το Σύνταγμα. Έχετε ψηφίσει σχετικά πλειάδα νόμων όλα αυτά τα χρόνια. Γιατί, άραγε, φέρνετε τώρα αυτήν την αναθεωρητική πρόταση; Διότι η δική σας νομοθεσία, η δική σας νομοθεσία αποδείχθηκε ελλιπής και εφαρμόστηκε στρεβλά. Εσείς είστε δυστυχώς οι πολιτικοί χορηγοί της μετριοκρατίας και της αναξιοκρατίας στην κρατική μηχανή. 
Είστε οι ανίκανοι άριστοι ή -να το πούμε διαφορετικά- οι ανίκανοι με άριστα. Το σύνθημά μας αντηχεί την ίδια την αλήθεια, κυρίες και κύριοι. «Όχι» στο συνταγματικό σας άλλοθι. Αλλάξτε εσείς νοοτροπία. Μην παριστάνετε ότι φταίει ο καταστατικός χάρτης της χώρας, το Σύνταγμα, για τη δική σας ανικανότητα. Αν η Κυβέρνηση πραγματικά ήθελε, ειλικρινά, να πατάξει την αναξιοκρατία, δεν θα χρειαζόταν καν να αγγίξει το Σύνταγμα. Θα μπορούσε απλώς να αλλάξει τους νόμους της και, κυρίως, τη δική της καθεστωτική νοοτροπία. 
Άλλωστε, το άρθρο 103 παραπέμπει -κρατηθείτε- έντεκα φορές στον νόμο. Το άρθρο 103 μάς παραπέμπει έντεκα φορές στον νόμο. Εμπόδισε, λοιπόν, την Κυβέρνηση, το Σύνταγμα; Όχι, όχι. Ποιο ήταν το αποτέλεσμα; Κανένα. Τώρα προτιμά να χρησιμοποιεί την αναθεώρηση ως επικοινωνιακό προπέτασμα καπνού. Θέλετε να χαϊδέψετε τα αυτιά ενός συγκεκριμένου ακραίου ακροατηρίου, εκείνων των ψηφοφόρων που τρέφουν τυφλό μίσος για τον δημόσιο υπάλληλο, θέλετε να κατασκευάσετε έναν βολικό εσωτερικό εχθρό, για να κρύψει τις δικές σας εγκληματικές ευθύνες στην υγεία, στην παιδεία, στην πολιτική προστασία. Και την ίδια στιγμή, έχετε κατακλύσει κάθε καίρια κρατική υπηρεσία με μια στρατιά παντελώς ανεξέλεγκτων προσλήψεων μετακλητών υπαλλήλων. Αυτή είναι η αριστεία σας. Στραγγαλισμός του μόνιμου υπαλλήλου και πάρτι «ημετέρων» με μετακλητούς. 
Δεν ψάχνετε, λοιπόν, την αξιολόγηση. Όχι. Ψάχνετε έναν μηχανισμό εξόντωσης των αντιφρονούντων. Θέλετε να κρατάτε σε μόνιμη ομηρία όποιον δημόσιο λειτουργό αρνείται να υποταχθεί στις κομματικές σας εντολές. 
Κυρίες και κύριοι Βουλευτές, φτάνοντας στο τέλος αυτής της ιστορικής συνεδρίασης αυτής της επιτροπής, η εικόνα είναι πλέον κρυστάλλινη για κάθε Ελληνίδα και κάθε Έλληνα που θα έπρεπε να μας παρακολουθήσει, καθόσον τα μέσα μαζικής ενημέρωσης απείχαν, δυστυχώς, εκκωφαντικά. Οι τωρινές προτάσεις της Κυβέρνησης για τα άρθρα 102 και 103 δεν είναι μεμονωμένες τεχνικές παρεμβάσεις, είναι οι δύο όψεις του ίδιου παρακμιακού νομίσματος. Είναι η οργανωμένη απόπειρα εγκαθίδρυσης ενός κλειστού, αυταρχικού και ελεγχόμενου κράτους. 
Στο άρθρο 102 θέλετε να μετατρέψετε την τοπική αυτοδιοίκηση σε φορομπηχτικό μηχανισμό, να ξεπουλήσετε τη δημόσια περιουσία στα funds και να φιμώσετε τη φωνή των πολιτών, αρνούμενοι τα τοπικά δημοψηφίσματα. Και στο άρθρο 103 επιχειρείτε να κατεδαφίσετε το τελευταίο ανάχωμα της υπαλληλικής ασφάλειας, μετατρέποντας την αξιολόγηση σε δούρειο ίππο και όπλο κομματικής τρομοκρατίας και διώξεων. 
Απέναντι, λοιπόν, σε αυτόν τον θεσμικό κατήφορο, εμείς υψώνουμε το ανάστημά μας. Δεν είμαστε εδώ για να προασπίσουμε τις αγκυλώσεις του παρελθόντος, αλλά για να εγγυηθούμε το μέλλον της δημοκρατίας. Το δικό μας όραμα είναι καθαρό. Είναι ριζοσπαστικό και κοινωνικά αναγκαίο. Θέλουμε δημοκρατία στον δήμο και δικαιοσύνη στο κράτος. Παραδίδουμε στην κρίση του ελληνικού λαού τις δύο αντίρροπες φιλοσοφίες, και κλείνω με αυτό. 
Από τη μία πλευρά, η Κυβέρνηση της αλαζονείας, των απευθείας αναθέσεων, των μετακλητών, των funds και του εκβιασμού των εργαζομένων. Από την άλλη πλευρά, είναι η δική μας πατριωτική παράταξη. Η παράταξη που εμπιστεύεται τον πολίτη, που καθιερώνει την άμεση δημοκρατία με τοπικά δημοψηφίσματα, που επιστρέφει τη δημόσια γη στους πολίτες των ΟΤΑ και προστατεύει τους δημόσιους λειτουργούς από τον κομματικό νεποτισμό. 
Κυρίες και κύριοι της Πλειοψηφίας, μπορεί σήμερα να έχετε τους αριθμούς σε αυτήν την Προτείνουσα Βουλή για να περάσετε τις προτάσεις σας. Δεν θα τους έχετε, όμως, στην επόμενη, την Αναθεωρητική Βουλή. Δεν θα αποκτήσετε ποτέ την κοινωνική νομιμοποίηση. Οι πολίτες σάς έχουν καταλάβει. Προσπαθείτε απεγνωσμένα με τους φίλους σας ολιγάρχες να τεμαχίσετε την Αντιπολίτευση, μήπως και επιβιώσετε. Όμως, η αντίστροφη μέτρηση για εσάς έχει ξεκινήσει. 
Η ομιλία μας σήμερα δεν απευθύνεται μόνο στα πρακτικά της Βουλής, αλλά στην καρδιά και τη συνείδηση κάθε δημοκρατικού πολίτη. Καταψηφίζουμε τις αυταρχικές σας μεθοδεύσεις. Δίνουμε τη μάχη για την ανατροπή, για μια Ελλάδα της αξιοπρέπειας, της διαφάνειας και της πραγματικής δημοκρατίας. 
Σας ευχαριστώ πολύ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε τον κ. Χήτα.
Στο Βήμα καλείται ο Βουλευτής της Νέας Δημοκρατίας, ο κ. Γιάννης Οικονόμου, ο οποίος θα προηγηθεί, καθώς προεδρεύει και στη Διακομματική Επιτροπή των Αγροτικών Υποθέσεων.
Ορίστε, έχετε τον λόγο.
ΙΩΑΝΝΗΣ ΟΙΚΟΝΟΜΟΥ: Ευχαριστώ, κυρία Πρόεδρε, και ευχαριστώ και τον κ. Ηλιόπουλο για την παραχώρηση της σειράς.
Κυρίες και κύριοι συνάδελφοι, μία από τις βασικές προτάσεις που συζητιέται, στο πλαίσιο της Αναθεώρησης του Συντάγματος, είναι αυτή αναφορικά με την ενδεχόμενη αλλαγή του άρθρου 103 του Συντάγματος και γι’ αυτό θέλω να μιλήσω.
Ο σκοπός της προτεινόμενης, από τη Νέα Δημοκρατία, αλλαγής είναι προφανής. Να εισφέρουμε στον εκσυγχρονισμό, τη λειτουργικότητα, την αποδοτικότητα του δημόσιου τομέα, δημιουργώντας ένα περιβάλλον εργασίας και μια κουλτούρα αντίστοιχη των προσδοκιών μας, αλλά και εκείνων των πλέον επιτυχημένων παραδειγμάτων και από την Ευρώπη -σε ό,τι αφορά τον δημόσιο τομέα- αλλά και ιδιωτικών φορέων, ώστε το Δημόσιο να απελευθερωθεί από πολλαπλές χρόνιες αγκυλώσεις, έτσι ώστε η αξιολόγηση ως έννοια, ως διαδικασία, να αποκτήσει ανάλογο κύρος και βαρύτητα με άλλες διαδικασίες προβλεπόμενες από το Σύνταγμα. 
Η πρόθεση είναι, χωρίς αμφιβολία, αγνή και ο σκοπός απολύτως τίμιος. Νομοτελειακά, όμως, η συζήτηση αυτή, κυρίες και κύριοι συνάδελφοι, φέρει στο προσκήνιο το ζήτημα της μονιμότητας στον δημόσιο τομέα. Γι’ αυτό θεωρώ χρήσιμο, στο πλαίσιο αυτής της πολύ σημαντικής συζήτησης που ολοκληρώνεται σήμερα στην Επιτροπή για την αναθεώρηση του Συντάγματος, να τοποθετηθώ πολιτικά για το ζήτημα αυτό. 
Όταν τοποθετούμαστε για ζητήματα σαν και αυτά, κριτήριο για τη θέση μας δεν πρέπει να είναι να χαϊδέψουμε αυτιά. Ούτε τα αυτιά εκλογικών ακροατηρίων, τα οποία έχουν μέγεθος και επιρροή -όπως είναι αυτά των δημοσίων υπαλλήλων- και να προσποιούμαστε ότι τα πράγματα είναι καλά και δεν χρειάζεται να αλλάξει τίποτα, ούτε να χαϊδεύουμε άλλες ομάδες, ενδεχομένως μικρότερες, που μετατρέπουν τη δεδομένη, σε ορισμένα πεδία, υστέρηση του δημόσιου τομέα σε συνολική απαξίωση των δημοσίων λειτουργών, απαιτώντας μέτρα που βαφτίζουν πολλές φορές, δήθεν, και ως μεταρρυθμίσεις. 
Πρέπει να έχουμε αίσθηση της ιστορικότητας και του βάρους των θέσεών μας σε ό, τι αφορά αρχές που αποτελούν εγγύηση για τη δημοκρατική ομαλότητα, αλλά και τη θεσμική και αποτελεσματική λειτουργία της δημόσιας διοίκησης. 
Υπό αυτό το πρίσμα, μιλώντας για την μονιμότητα στον δημόσιο τομέα, θέλω να αναφερθώ σε τέσσερα σημεία. 
Πρώτον, να ξεκινήσουμε από την παραδοχή ότι η μονιμότητα δεν θεσπίστηκε -από τον Ελευθέριο Βενιζέλο, νομίζω- ως προνόμιο των δημοσίων υπαλλήλων, αλλά ως θεσμική εγγύηση και διασφάλιση υπέρ της αμερόληπτης και ανεξάρτητης λειτουργίας της δημόσιας διοίκησης, προς όφελος του δημόσιου συμφέροντος. Ο επανακαθορισμός της έννοιας της μονιμότητας των δημοσίων υπαλλήλων δεν θα πρέπει να οδηγήσει σε απίσχναση της ισχύος της δημόσιας διοίκησης. 
Η μονιμότητα των δημόσιων υπάλληλων είναι πρόβλεψη, κυρίες και κύριοι συνάδελφοι, έναντι στον κομματισμό, επ’ ωφελεία όχι μόνο των υπαλλήλων, αλλά επίσης του κράτους και, εν τέλει, του ίδιου του έθνους. Η μονιμότητα του δημόσιου υπαλλήλου, ειδικά αυτού που ασκεί επιτελικό και διευθυντικό ρόλο και έργο, του επιτρέπει να αντιστέκεται στις πιέσεις κάθε είδους -πίεσης αιρετών, αλλά και πιέσεις οικονομικών παραγόντων- και να διασφαλίζει το δημόσιο και το εθνικό συμφέρον. Γι’ αυτό και προτείνω ο επανακαθορισμός της μονιμότητας να μην αφορά κατηγορίες υπαλλήλων με επιτελικό και διευθυντικό ρόλο. 
Θεωρώ πως εξυπακούεται ότι ο επανακαθορισμός δεν θα αγγίξει τους δημόσιους λειτουργούς στους οποίους η μονιμότητα είναι δομικά δεμένη με το έργο τους. Για παράδειγμα, χωρίς τη μονιμότητα δεν μπορεί να λειτουργήσει ένας δικαστής ή ένας πανεπιστημιακός καθηγητής, γεγονός που ισχύει και στις περισσότερες προηγμένες χώρες του κόσμου. 
Σημείο δεύτερο, η μονιμότητα και οι ισχυρές εγγυήσεις υπηρεσιακής ανεξαρτησίας εξακολουθούν να αποτελούν το βασικό χαρακτηριστικό δημόσιων διοικήσεων πολλών ευρωπαϊκών κρατών, όπως είναι η Γαλλία, η Γερμανία, η Ελβετία, αλλά και οι σκανδιναβικές χώρες. 
Σημείο τρίτο, πολλά από τα σημαντικά προβλήματα της δημόσιας διοίκησης, κυρίες και κύριοι συνάδελφοι, όπως η πολυνομία, η κακονομία, η γήρανση του προσωπικού ή ακόμα ακόμα και η υποστελέχωση κρίσιμων υπηρεσιών ή και η ανεπάρκεια -θα πω και εγώ- στη διοικητική ιεραρχία, δεν οφείλονται στη μονιμότητα.
Τέλος, η δυνατότητα απομάκρυνσης δημόσιων υπαλλήλων προβλέπεται ήδη στο ισχύον συνταγματικό και νομοθετικό πλαίσιο, με τουλάχιστον τρεις τρόπους: την κατάργηση της θέσης που εκείνοι κατέχουν, την ανεπιτυχή δοκιμαστική περίοδο και την κατ’ εφαρμογή των νέων πειθαρχικών διατάξεων που διερευνούν τα παραπτώματα στα οποία δύνανται να επιφέρουν και την ποινή της παύσης -της οριστικής παύσης- από τη θέση τους. 
Συνεπώς, είναι βέβαιο ότι, για να προκόψει η πατρίδα μας -και νομίζω κανείς δεν το αμφισβητεί αυτό-, χρειαζόμαστε μια αποτελεσματική δημόσια διοίκηση. Για να μπορεί να επιτελέσει τον ρόλο της, δεν μπορεί να τίθενται εν αμφιβόλω οι εγγυήσεις της αξιοκρατίας και της διαφάνειας σε ό,τι αφορά τη δημόσια διοίκηση. 
Σε κάθε μεταρρύθμιση που συζητάμε, που ψηφίζουμε, που εισηγούμαστε, κυρίες και κύριοι συνάδελφοι, πολύ περισσότερο όταν μιλάμε για το Σύνταγμα, πρέπει να συνυπολογίζουμε ποια κερκόπορτα ενδέχεται να ανοίξει. Να αναρωτηθούμε αν η ισχύς και η δύναμη που θα δώσουμε στην εκτελεστική εξουσία θα μπορεί να τη διαχειριστεί διαχρονικά η εκάστοτε κοινοβουλευτική πλειοψηφία με σύνεση και ευθύνη. Ή αν υπάρχει περίπτωση να προκύψει ως προϊόν ακραίας πόλωσης και τοξικότητας, κάποια στιγμή, μια πλειοψηφία που θα επιχειρήσει να ελέγξει απόλυτα τους αρμούς της εξουσίας, όπως είχε ακουστεί και παλαιότερα. 
Η μονιμότητα διασφαλίζει τη συνέχεια του κράτους, διασφαλίζει τη θεσμική μνήμη και την ανεξαρτησία της διοίκησης, ανεξάρτητα από τις αλλαγές που χρειάζονται και πρέπει να γίνουν, για να βελτιωθεί περαιτέρω η δημόσια διοίκηση. Αυτό είναι κρίσιμο πολιτικά και πρέπει να αναγνωριστεί από όλους μας. 
Σας ευχαριστώ πολύ και ευχαριστώ, για μια ακόμα φορά, τον κ. Ηλιόπουλο για την παραχώρηση της σειράς.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κ. Οικονόμου. 
Παρακαλώ, ο κ. Νάσος Ηλιόπουλος, ανεξάρτητος Βουλευτής, να έρθει στο Βήμα. Να ετοιμάζεται ο κ. Παραστατίδης.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κυρία Πρόεδρε.
Θα ήθελα να ξεκινήσω κι εγώ από το άρθρο 103, γιατί νομίζω ότι είναι, ίσως, από τις πιο βασικές παρεμβάσεις που προσπαθεί να κάνει η Νέα Δημοκρατία στο Σύνταγμα και νομίζω ότι δικαιολογεί απολύτως την κριτική που έχει γίνει από την αρχή, ότι μιλάμε για μία βαθιά αυταρχική παρέμβαση στο συνταγματικό πλαίσιο. Όλες οι παρεμβάσεις οι οποίες φέρνετε έχουν μία κοινή μεθοδολογία. Υπάρχει ένα νήμα που ενώνει την αντίληψή σας, η οποία, κατά τη γνώμη μας, συμπυκνώνεται στις δύο φράσεις αυταρχική δημοκρατία. 
Χρησιμοποιείτε την αξιολόγηση ως εργαλείο, στην πραγματικότητα, για την άρση της μονιμότητας στο δημόσιο. Θα ήθελα, όμως, αν κάποιος από εσάς μπορεί να μου απαντήσει σε μία πολύ απλή ερώτηση. Και το λέω γιατί υπάρχουν εδώ και συνάδελφοι που ήμασταν μαζί και στην Εξεταστική του ΟΠΕΚΕΠΕ. Θα ήθελα κάποιος να μου εξηγήσει με βάση ποια αντίληψη στο πειθαρχικό δίκαιο που ίσχυε και στο πειθαρχικό δίκαιο που εσείς φέρατε, που το κάνατε πιο αυστηρό -εμείς λέμε ότι το κάνατε και πιο άδικο-, οποιοσδήποτε από εσάς θα έχει την ευθύνη ενός οργανισμού, θα έρχονταν στα χέρια του στοιχεία από επίσημη δικογραφία της Ευρωπαϊκής Εισαγγελίας, όπου μέσα θα υπήρχε ο διάλογος δύο στελεχών, όχι απλών υπαλλήλων, ανθρώπων σε θέση ευθύνης, που θα έλεγε ο ένας τον άλλον «αυτά τα ΑΦΜ τα είχα εγώ μπλοκαρισμένα, ήρθε ο τάδε και τα ξεμπλόκαρε και τα πλήρωσε, πόσο λες να το χρεώνει» και αυτοί οι άνθρωποι την επόμενη μέρα θα ήταν κανονικά στη θέση τους, χωρίς ούτε καν έναν πειθαρχικό έλεγχο. Το λέω ειλικρινά, αν κάποιος από εσάς νιώθει ότι μπορεί να μου απαντήσει σε αυτό, θα το ακούσω με πάρα πολύ μεγάλη χαρά. Θεωρείτε ότι μπορείτε να μου απαντήσει κάποιος από εσάς πώς σε τέτοιον διάλογο δεν έχει γίνει πειθαρχικό; 
Αυτή η ιστορία στον ΟΠΕΚΕΠΕ αφορά οκτώ διευθυντές και δεκαπέντε τμηματάρχες που είναι στους διαλόγους και δεν έχετε πειράξει ούτε έναν. Ποιον έχετε πειράξει; Την Παρασκευή Τυχεροπούλου, η οποία ήταν και είναι ακόμα συνεργάτιδα της Ευρωπαϊκής Εισαγγελίας. Ήταν Διευθύντρια Ελέγχων και τη στείλατε στο Πρωτόκολλο. Έχει δικαστική απόφαση, ήταν παράνομη και εκδικητική η μετακίνησή της. Δεν εφαρμόζετε τη δικαστική απόφαση. Φέρνει η ΑΑΔΕ μια φωτογραφική αλλαγή στο οργανόγραμμα, που λέει ότι μόνο στην υπηρεσία που είναι η Τυχεροπούλου, αν είσαι ΤΕ δεν μπορείς να είσαι σε θέση ευθύνης. Σε όλον τον άλλον ΟΠΕΚΕΠΕ μπορείς άμα είσαι ΤΕ να είσαι σε θέση ευθύνης. 
Το λέω αυτό, γιατί δεν μπορούμε να συζητάμε, ξαναλέω, χωρίς τη βιωμένη ζωντανή εμπειρία των τελευταίων επτά χρόνων, τι έχετε κάνει στη δημόσια διοίκηση. Πρώτο παράδειγμα ο ΟΠΕΚΕΠΕ.
Δεύτερο παράδειγμα η Ελληνική Αστυνομία. Ο καταδικασμένος για trafficking αστυνομικός στην περίπτωση της Ηλιούπολης ήταν στην υπηρεσία του μέχρι να γίνει το Εφετείο. Μπορείτε εσείς να φανταστείτε καταδικασμένο εκπαιδευτικό -και λέω επίτηδες εκπαιδευτικό, γιατί είναι ο χώρος που έχετε στοχοποιήσει περισσότερο από οποιονδήποτε άλλον- για ασέλγεια που θα ήταν σε σχολική τάξη ή να του είχε ασκήσει κατηγορία η δικαιοσύνη για ασέλγεια και να είναι σε σχολική τάξη; Προφανώς όχι. Ένας τέτοιος άνθρωπος δεν θα μπορούσε να είναι κοντά σε παιδιά, αλλά στην Ελληνική Αστυνομία καταδικασμένος για trafficking στη θέση του. Οι τέσσερις αστυνομικοί από τα Χανιά για την υπόθεση Μανιουδάκη, με κατηγορίες για ανθρωποκτονία με ενδεχόμενο δόλο, σε ήρεμη ψυχική κατάσταση, στη θέση τους. Και συνεχίζουν να υπάρχουν πάρα πολλά τέτοια περιστατικά στην Ελληνική Αστυνομία. 
Τρίτο παράδειγμα, Πυροσβεστική. Βγαίνει από ένα σωματείο πέρυσι το καλοκαίρι κριτική στον Υπουργό, τον κ. Τουρνά, τον Υφυπουργό τότε, για τα κενά που υπάρχουν στο Πυροσβεστικό Σώμα. Τι κάνει ο κ. Τουρνάς; Πειθαρχικό στον Πρόεδρο και τον Γραμματέα του σωματείου για μία συνδικαλιστική ανακοίνωση και κάνει στέρηση μισθού στον έναν 1.000 ευρώ και στον άλλο 900 ευρώ, δηλαδή σχεδόν το σύνολο του μισθού τους. Αυτός είναι ο τρόπος που έχετε αντιμετωπίσει τη δημόσια διοίκηση. 
Κι έρχομαι στην εκπαίδευση, όπου αυτήν τη στιγμή έχετε δυόμισι χιλιάδες εκπαιδευτικούς σε πειθαρχικά. Γιατί στην εκπαίδευση σας είναι πολύ πιο εύκολα τα πειθαρχικά. Στον ΟΠΕΚΕΠΕ είναι δύσκολο να κάνεις πειθαρχικό. Έχετε δυόμισι χιλιάδες εκπαιδευτικούς σε πειθαρχικά, γιατί υπερασπίζονται το δημόσιο σχολείο. Θα αναφερθώ μόνο σε ένα περιστατικό. Κάνατε πειθαρχικό σε εκπαιδευτικό θεατρολόγο, επειδή ανέβασε το έργο «Η Άννα Φρανκ συνομιλεί με τα παιδιά της Παλαιστίνης». Και σ’ αυτήν την εκπαιδευτικό κάνατε πειθαρχικό. 
Άρα, είναι φανερό ότι κανένας δεν μπορεί να πιστέψει, με βάση τα δεδομένα του τι έχουμε ζήσει τα επτά χρόνια, ότι υπάρχει οποιαδήποτε άλλη πρόθεση από εσάς πέραν του να γίνει ένα πολύ πιο σφιχτό κατασταλτικό πλαίσιο για τους δημοσίους υπαλλήλους. Γιατί η μονιμότητα είναι το τελευταίο εργαλείο που έχει ένας δημόσιος υπάλληλος, όταν βλέπει κάτι να μπορεί να το καταγγείλει μέσα στη διοίκηση και να μη φοβάται για τη θέση του. Είναι το τελευταίο εργαλείο που έχει, για να μπορεί να διεκδικήσει αξιοπρεπείς μισθούς, αξιοπρεπείς εργασιακές σχέσεις. 
Και, αντί να συζητάμε σήμερα για το αν ένας εκπαιδευτικός μπορεί να ζήσει από τον μισθό του -γιατί αυτό είναι το κεντρικό ερώτημα, ένας νεοδιόριστος εκπαιδευτικός μπορεί να ζήσει από τον μισθό του ή πηγαίνει κάπου στην άκρη της Ελλάδας και τον ζει η οικογένειά του για ένα διάστημα, μέχρι ίσως σε κάποια χρόνια να μπορέσει να ορθοποδήσει-, συζητάμε για το πώς θα γυρίσουμε σε πρακτικές οι οποίες ήταν από τις πιο μαύρες σελίδες της ελληνικής ιστορίας και αναποτελεσματικής και για την ίδια τη διοίκηση, αν θέλαμε να μιλήσουμε με όρους αποτελεσματικότητας διοίκησης. 
Το ζήτημα είναι, όμως, είναι ότι το βασικό σας άγχος δεν είναι η αποτελεσματικότητα της διοίκησης, με την έννοια να γίνεται μια δουλειά. Να κρίνεται πολιτικά, αλλά να γίνεται μια δουλειά. Να μπορούν να δουλεύουν με αξιοπρέπεια τα σχολεία, τα νοσοκομεία, οι υπηρεσίες, ο ΕΦΚΑ. Δεν είναι αυτό το κριτήριό σας. Το κριτήριό σας είναι ότι θέλετε φοβισμένους ανθρώπους μέσα στη δημόσια διοίκηση. Γι’ αυτόν τον λόγο, προφανώς, δεν πρέπει να προχωρήσει. 
Έρχομαι στο δεύτερο άρθρο που συζητάμε σήμερα, στο άρθρο 102. Να κάνω μερικές παρατηρήσεις. Φορολογική αποκέντρωση. Ένα απλό ερώτημα. Αναγνωρίζουμε ότι υπάρχει ζήτημα περιφερειακών ανισοτήτων στη χώρα; Κάθε δήμος, κάθε περιοχή δεν ξεκινάει από την ίδια βάση. Θεωρώ ότι όλοι θα πούμε επί της αρχής ότι ναι, προφανώς υπάρχουν περιφερειακές ανισότητες. Η κεντρική κρατική φορολογία μπορεί να είναι ένα εργαλείο για να αμβλύνει αυτές τις περιφερειακές ανισότητες; Πρέπει να είναι. Και μπορεί και πρέπει να είναι.
 Με τη φορολογική αποκέντρωση, έτσι όπως την αντιλαμβάνεστε εσείς, θα οξυνθούν οι περιφερειακές ανισότητες. Θα έχεις φτωχούς και πλούσιους δήμους,  δήμους οι οποίοι θα μπορούν να σταθούν στα πόδια τους, δήμους οι οποίοι δεν θα μπορούν να σταθούν στα πόδια τους. Άρα, μιλάμε για ένα ζήτημα το οποίο θα βαθύνει ακόμα περισσότερο τις περιφερειακές ανισότητες. 
Βάζετε κι εδώ ξανά τη δημοσιονομική ισορροπία και μας ρωτούσατε: Μα, γιατί η Αριστερά είναι ενάντια στη δημοσιονομική ισορροπία; Πρώτα απ’ όλα, να σας υπενθυμίσω, γιατί με τη συζήτηση περί δημοσιονομικής ισορροπίας προσπαθείτε να ξαναφτιάξετε μία αφήγηση για το πώς χρεοκόπησε η χώρα. Υπάρχουν, όμως, κάποια δεδομένα. Όταν παραδώσατε τη χώρα στις εκλογές του 2009 που είχαν μπει τα μπετά για τη χρεοκοπία, οι δημόσιες δαπάνες ήταν κάτω από τον ευρωπαϊκό μέσο όρο. Το λέω γιατί η αφήγηση ήταν ότι η χώρα σπαταλούσε πολλά, ζούσαμε πάνω από τις δυνατότητές μας και λοιπά. 
Τι ήταν, όμως, επίσης, τραγικά κάτω από τον ευρωπαϊκό μέσο όρο; Τα δημόσια έσοδα. Τα δημόσια έσοδα τα πήρατε περίπου στο 40% του ΑΕΠ και τα πήγατε στο 36% του ΑΕΠ. Άρα, η χώρα χρεοκόπησε, γιατί ακριβώς είχες ένα σύστημα νόμιμης φοροαπαλλαγής και φοροαποφυγής πρώτα απ’ όλα των κερδών. 
Αυτό συμβαίνει και σήμερα. Δεν μπορείτε να μιλάτε εσείς για δημοσιονομική ισορροπία, τη στιγμή που η φορολογία στα μερίσματα έχει συντελεστή χαμηλότερο από ότι έχει η φορολογία στον κατώτατο μισθό. Δεν μπορείτε να μιλάτε εσείς για δημοσιονομική ισορροπία, τη στιγμή που σαν χώρα στην κατάταξη του Οργανισμού Οικονομικής Συνεργασίας και Ανάπτυξης βρισκόμαστε στις τελευταίες θέσεις ως προς τα έσοδα από τα κέρδη.
Και την ίδια στιγμή, βέβαια, υπερφορολογούμε την εργασία, αυτή είναι η κατάσταση, και η ακρίβεια, μέσω και του ΦΠΑ, έχει μετατραπεί σε έναν από τους πιο βίαιους φόρους, η οποία, προφανώς, χτυπάει πρώτα απ’ όλα τους ανθρώπους που είναι μισθωτοί, συνταξιούχοι κ.λπ.. Άρα, με το να φέρνετε τη δημοσιονομική ισορροπία και εδώ, στην πραγματικότητα, τι θέλετε να βάλετε; Κόφτη στις κοινωνικές δαπάνες. Αυτό είναι το κεντρικό ζήτημα το οποίο θέλετε να βάλετε. 
Και σε σχέση με τους οργανισμούς τοπικής αυτοδιοίκησης, τη συμμετοχή, την αποκέντρωση, θα δώσω μόνο ένα παράδειγμα. Υπάρχει σήμερα το πλαίσιο για τη διεξαγωγή τοπικών δημοψηφισμάτων. Πού προσπάθησαν οι πολίτες να το βάλουν μπροστά αυτό το πλαίσιο; Στη Θεσσαλονίκη. Μαζεύτηκαν περισσότερες από 20 χιλιάδες υπογραφές, δηλαδή με βάση τον νόμο το 10% το οποίο χρειαζόταν για να γίνει ένα τοπικό δημοψήφισμα, με το πολύ απλό ερώτημα του αν η ΔΕΘ μπορεί και πρέπει να γίνει ένα μητροπολιτικό πάρκο στη Θεσσαλονίκη. Η Θεσσαλονίκη, η οποία έχει αναλογία πρασίνου ανά κάτοικο από τις χειρότερες στην Ευρώπη και με μία ποιότητα αέρα για την οποία η χώρα είναι καταδικασμένη από ευρωπαϊκά δικαστήρια. Και αυτά είναι δεδομένα, δεν μπορούμε να διαφωνήσουμε σε αυτό. Και κεντρικά εσείς και η δημοτική αρχή στη Θεσσαλονίκη έκανε ό,τι μπορεί για να μη γίνει καν το δημοψήφισμα. Άρα, έχοντας, ξαναλέω, όλη αυτήν τη βιωμένη εμπειρία και στο πώς αντιλαμβάνεστε την αποκέντρωση, τη συμμετοχή των τοπικών κοινωνιών, αλλά και στο πώς κατανοείτε τη δημόσια διοίκηση, είναι φανερό ότι δεν μπορούμε να στηρίξουμε καμία συζήτηση περί αναθεώρησης. Το μόνο καθήκον το οποίο έχουμε να κάνουμε είναι ό,τι μπορούμε, έτσι ώστε αυτή η προσπάθεια να ναυαγήσει. 
Μια φράση ακόμα. Να πω για τα πρακτικά ότι στηρίζω και εγώ την τροπολογία που έχει κατατεθεί από τους συναδέλφους, τον Θοδωρή Δρίτσα, τη Σία Αναγνωστοπούλου και την Πέτη Πέρκα σχετικά με τις γερμανικές αποζημιώσεις. 
Ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε τον συνάδελφο κ. Ηλιόπουλο. 
Ακολουθεί ο κ. Παραστατίδης και να ετοιμάζεται ο κ. Κωτσός και μετά ο κ. Παπαηλιού.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Εγώ πότε είμαι, κυρία Πρόεδρε;
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Λίγο παρακάτω. 
ΣΤΕΦΑΝΟΣ ΠΑΡΑΣΤΑΤΙΔΗΣ: Κυρία Πρόεδρε, κυρίες και κύριοι συνάδελφοι, μιλάμε σήμερα για την αναθεώρηση του άρθρου 103 του Συντάγματος. Αυτό που θέλω να θίξω είναι η καθαυτή διάταξη και ο τρόπος με τον οποίο επιχειρείται η άρση της μονιμότητας, όχι μέσα από μία ευθεία και ειλικρινή συνταγματική επιλογή, αλλά μέσω μιας διατύπωσης που, εκ πρώτης όψεως, μοιάζει αυτονόητη και εύλογη, αλλά στην πραγματικότητα εγείρει σοβαρά προβλήματα ως προς τις προϋποθέσεις, τις εγγυήσεις και, κυρίως, την εφαρμογή της. Ούτε η ένταξη αρχών αξιολόγησης στο Σύνταγμα αποτελεί καθαυτό θέμα. Εξάλλου, η μονιμότητα ουδέποτε αποτέλεσε προστασία για τους επίορκους δημοσίους υπαλλήλους. Υπάρχουν ήδη πειθαρχικές διαδικασίες και λόγοι που μπορούν να οδηγήσουν σε παύση από την υπηρεσία. 
Ας μιλήσουμε, λοιπόν, για κατάργηση της μονιμότητας, η οποία παρουσιάζεται από την Κυβέρνηση, από τη Νέα Δημοκρατία, ως μεταρρύθμιση. Θα αρχίσω με μία ερώτηση. Πότε καθιερώθηκε συνταγματικά η μονιμότητα στην Ελλάδα; Το 1911. Από ποιον; Από τον Βενιζέλο. Και γιατί; Γιατί ο Κωλέττης και ο Δεληγιάννης κάθε φορά που αναλάμβαναν εξουσία καταργούσαν τους νόμους περί μονιμότητας, για να προσλάβουν τους δικούς τους ψηφοφόρους. Ο Βενιζέλος κατάλαβε, λοιπόν, τότε ότι δεν αρκεί ο νόμος. Χρειαζόταν το Σύνταγμα. Συνέδεσε δε τη μονιμότητα με τη λειτουργία του Ανώτατου Διοικητικού Δικαστηρίου, του Σ.τ.Ε., που θα έλεγχε τις πράξεις των δημοσίων υπαλλήλων. Είναι ιστορική, μάλιστα, η σχετική του ομιλία στη Βουλή, που, απευθυνόμενος στους δικαστές του Σ.τ.Ε., είχε πει: «Εάν όμως τυχόν παρανομήσομεν και μας ακυρώσετε τας πράξεις μας, πρώτος εγώ θα έλθω και θα σφίξω το χέρι». Εκατόν δεκαπέντε χρόνια αργότερα η Κυβέρνηση της Νέας Δημοκρατίας έρχεται να αναιρέσει αυτήν την απόφαση. Και το επίδικο δεν είναι η αποτελεσματικότητα. Το επίδικο είναι η εξουσία. 
Τι είναι η μονιμότητα στην πράξη, κυρίες και κύριοι συνάδελφοι; Η μονιμότητα δεν είναι βόλεμα, δεν είναι ασυλία. Είναι η θεσμική απάντηση σε ένα απλό ερώτημα, τι γίνεται όταν ο υπάλληλος πρέπει να εφαρμόσει τον νόμο και ο Υπουργός τού λέει να κάνει κάτι διαφορετικό. Χωρίς μονιμότητα, υπάρχει μεγάλη πιθανότητα ο υπάλληλος να υπακούσει στον Υπουργό. Με μονιμότητα, θα σεβαστεί τον νόμο. Αυτό δεν είναι θεωρία. Είναι η λειτουργία ενός κράτος δικαίου. 
Να φέρω και ένα υποθετικό παράδειγμα. Φτάνει στα σύνορα της χώρας ένα μεγάλο φορτίο με φρούτα από χώρα εκτός Ευρωπαϊκής Ένωσης και ο υπάλληλος που κάνει τον έλεγχο διαπιστώνει ότι τα φρούτα αυτά έχουν εκατό φορές παραπάνω από το επιτρεπόμενο όριο φυτοφάρμακα. Καταγράφει το εύρημά του στην έκθεση ελέγχου και ξαφνικά δέχεται τεράστιες πιέσεις για να επιτρέψει σε αυτό το φορτίο να μπει στη χώρα. Ο υπάλληλος ζορίζεται, η πίεση από πάνω είναι έντονη και ο ίδιος ψάχνει στη νομοθεσία και στην επιστημονική βιβλιογραφία να δει τι μπορεί να κάνει. Προσπαθεί φιλότιμα να βρει έναν νόμιμο τρόπο να υπογράψει την άδεια εισόδου του φορτίου στη χώρα, αλλά από την αναζήτηση που κάνει προκύπτει ότι κάποια από τα φυτοφάρμακα είναι καταγεγραμμένα ως ιδιαίτερα καρκινογόνα. Άρα, αν υποκύψει στις πιέσεις, θα κάνει κακό σε όλους εμάς, στο δημόσιο συμφέρον, και σε αυτήν τη σύγκρουση η μονιμότητα προστατεύει το δημόσιο συμφέρον και όχι τον υπάλληλο. 
Ένα άλλο στρεβλό επιχείρημα που επιχειρείται, ένα επιχείρημα που εντέχνως και λαϊκίζοντας διαδίδει η κυβερνώσα παράταξη, είναι ότι εξαιτίας της μονιμότητας δεν μπορούν να απολυθούν οι κακοί δημόσιοι υπάλληλοι. Ουδέν ψευδέστερο. Υπάρχουν μηχανισμοί αποχώρησης και ειδικά μετά την ψήφιση ενός απαράδεκτου νόμου για το πειθαρχικό δίκαιο των δημοσίων υπαλλήλων η ποινή της οριστικής παύσης μπορεί να επιβάλλεται για ένα σωρό αδικήματα, δικαίως σε κάποια από αυτά και με ιδιαίτερα γοργή διαδικασία. 
Για του λόγου το αληθές, κάθε χρόνο αποχωρούν από το Δημόσιο περίπου 200 υπάλληλοι λόγω πειθαρχικών παραπτωμάτων. Έχω τα στοιχεία από το 2018. Ποιο είναι, λοιπόν, το πρόβλημα που επιλύει η κατάργηση της μονιμότητας; Δεν υπάρχει κανένα τέτοιο πρόβλημα. Το πρόβλημα που επιλύει είναι άλλο, κυρίες και κύριοι συνάδελφοι, και δεν το λένε δημόσια. Είναι η κατάργηση του επαγγελματισμού και της ανεξαρτησίας των δημοσίων υπαλλήλων. Το είπε, άλλωστε, και σε πρόσφατη συνέντευξή του αυτός που ήταν εκεί για να «φάει τη σφαίρα του Πρωθυπουργού», ο κ. Δημητριάδης, όταν αναφέρθηκε κάποια στιγμή στο ΑΣΕΠ, ανοίγω εισαγωγικά, «γιατί το ΑΣΕΠ να μην μπορεί να κάνει outsourcing σε ιδιωτικές εταιρείες διαχείρισης ανθρώπινου δυναμικού, HR όπως τις λέμε σήμερα, να βρει τον κόσμο να πάει πιο γρήγορα», κλείνω τα εισαγωγικά. 
Επιδίωξη, λοιπόν, είναι η κατάργηση των αντικειμενικών προσλήψεων και η δημιουργία ενός φοβισμένου και κομματικά εξαρτημένου σώματος δημοσιοϋπαλληλίας. Πότε να το κάνει αυτό; Σήμερα, στην εποχή της τεχνητής νοημοσύνης και των μεγάλων εξελίξεων, που το κράτος θα έπρεπε να αναζητά την αφρόκρεμα του εργατικού δυναμικού και όχι τα δικά της παιδιά. Άλλωστε, ούτε η Κυβέρνηση δεν περίμενε την αναθεώρηση για να ξεκινήσει την κατάργηση της μονιμότητας. Αυτή γίνεται ήδη από την πίσω πόρτα. 
Οι μετακλητοί υπάλληλοι ήταν 1.800 το 2013. Σήμερα είναι 3.546, σχεδόν διπλάσιοι. Τοποθετούνται σε θέσεις ευθύνης, παρακάμπτοντας κάθε αξιοκρατική διαδικασία. Ο μόνιμος υπάλληλος βλέπει τον μετακλητό να διευθύνει, λαμβάνει το μήνυμα. Ταυτόχρονα, ο αριθμός των μονίμων υπαλλήλων καταρρέει. Για παράδειγμα, στο Υπουργείο Εργασίας, 15.664 υπάλληλοι το 2019, 10.401 τον Μάιο του 2025, 30% λιγότεροι σε έξι μόλις χρόνια. Αντικαθίστανται από συμβασιούχους, εξαρτημένους, χωρίς θεσμική μνήμη, με τη μόνιμη ελπίδα ανανέωσης να τους κρατά σε ομηρία. Αυτό είναι το κράτος που χτίζει η Νέα Δημοκρατία. Όχι πιο αποτελεσματικό, αλλά πιο υπάκουο. 
Και επειδή συνήθως η Κυβέρνηση βρίσκει κάποιο παράδειγμα από το εξωτερικό για να μας κουνήσει το δάχτυλο, ας πούμε ότι η μονιμότητα υπάρχει με τον έναν ή τον άλλον τρόπο στα περισσότερα κράτη του δυτικού κόσμου, όπως Γερμανία, Γαλλία, Ισπανία, Βέλγιο, Ολλανδία, Δανία, Αυστρία, Ιταλία, όλες ώριμες δημοκρατίες, όπου υπάρχει σε κάποια μορφή μονιμότητα. Και δεν το κάνουν από συνήθεια. Το κάνουν γιατί ξέρουν κάτι που η Κυβέρνηση προσποιείται ότι αγνοεί. Χωρίς θεσμική σταθερότητα δεν υπάρχει αξιόπιστη διοίκηση.        
Θα μου πείτε, δεν έχει η ελληνική διοίκηση προβλήματα; Βεβαίως και έχει. Αλλά η μονιμότητα ευθύνεται για αυτά; Για παράδειγμα, υποστελέχωση. Φταίει η υποστελέχωση; 
Από την κρίση και μετά έχουμε χάσει 200.000 δημοσίους υπαλλήλους. Φταίει η κατάληψη των περισσότερων θέσεων ευθύνης από «ημέτερους» και όχι από στελέχη που αναδείχθηκαν από διαδικασίες αξιολόγησης. Φταίει η διαρκώς εντεινόμενη «συμβουλοκρατία» και «μετακλητοκρατία». Εκατοντάδες εκατομμύρια γεμίζουν τις τσέπες συμβούλων, ενώ θα μπορούσαν να έχουν χρησιμοποιηθεί για την ενδυνάμωση της δημόσιας διοίκησης. Φταίει η κακονομία. Οι τροπολογίες της τελευταίας στιγμής, χωρίς διαβούλευση και χωρίς γνώση. Φταίει η αδιαφάνεια. Τα μυστικά κονδύλια, που μέχρι το 2019 είχαν μόνο τα Υπουργεία -προσέξτε- Εξωτερικών και Άμυνας και τώρα έχουν και το Πολιτισμού και το Μετανάστευσης και το Πολιτικής Προστασίας. Φταίει η «Διαύγεια» που αφέθηκε να παρακμάσει, όταν, αντί να αναβαθμιστεί, χρησιμοποιείται πλέον ως τυπική υποχρέωση αρχειοθέτησης. Φταίει ο ν.5062/2023, που έδωσε στον Υπουργό την επιλογή διοικήσεων φορέων μέσω επιτροπής αποτελούμενης κατά πλειοψηφία από κυβερνητικά στελέχη και το ΑΣΕΠ ως άλλοθι στην επιτροπή. Κανένα, λοιπόν, από αυτά -και κλείνω- δεν λύνεται με κατάργηση της μονιμότητας, όλα επιδεινώνονται. 
Κυρία Πρόεδρε, η μονιμότητα δεν προστατεύει τον υπάλληλο, προστατεύει τον πολίτη. Προστατεύει τον πολίτη από το κράτος που γίνεται εργαλείο της εκάστοτε εξουσίας. Χωρίς μονιμότητα, η διοίκηση δεν λέει δύσκολες αλήθειες στον Υπουργό. Χωρίς μονιμότητα, η διαφθορά δεν αποκαλύπτεται. Χωρίς μονιμότητα, δεν υπάρχει θεσμική μνήμη, δεν υπάρχει συνέχεια πολιτικής, δεν υπάρχει κράτος. 
Κυρίες και κύριοι συνάδελφοι, «οι πολίτες αλλάζουν πανίδα ανάλογα με τον πολιτικό άνεμο», γράφει ο Νταβίντ Ουκλές στο βιβλίο του που αναφέρεται στον ισπανικό εμφύλιο: «Η Χερσόνησος με τα άδεια σπίτια». 
Αυτό θα συμβεί με τη διά της πλαγίας οδού άρση της μονιμότητας που προτείνετε, θα μεταφερθεί το εμφυλιοπολεμικό κλίμα που κάποια στελέχη σας ήδη υποδαυλίζουν στα μέσα ενημέρωσης και στο εσωτερικό της διοίκησης. Η πανίδα θα αλλάζει ανάλογα με τον πολιτικό άνεμο. 
Εμείς, λοιπόν, ξέρουμε γιατί αντιστεκόμαστε στη μεθόδευση για άρση της μονιμότητας εν έτει 2026. Γιατί η ιστορία δεν κινείται μόνο προς τα εμπρός. Μερικές φορές κάποιοι επιχειρούν να τη γυρίσουν πίσω, να μας γυρίσουν πίσω και, βεβαίως, η δική μας ευθύνη είναι να τους εμποδίσουμε. 
Σας ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε πολύ τον κ. Παραστατίδη. 
Τον λόγο τώρα έχει ο κ. Κωτσός και στη συνέχεια θα μιλήσει ο κ. Παπαηλιού και μετά ο κ. Σκυλακάκης. 
ΓΕΩΡΓΙΟΣ ΚΩΤΣΟΣ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, η Συνταγματική Αναθεώρηση είναι μια διαδικασία που μας καλεί να προετοιμάσουμε το κράτος, τις δομές του και τους θεσμούς του για το αύριο, να είναι πιο αποτελεσματικό, πιο ουσιαστικό, πιο φιλικό, δίπλα, κοντά στον πολίτη. 
Αρκεί, αγαπητές και αγαπητοί συνάδελφοι, να διαπιστώνουμε μόνο τις αδυναμίες, τις ελλείψεις ή τις παθογένειες του διοικητικού μας συστήματος; Οφείλουμε, ναι ή όχι, να δημιουργούμε τις θεσμικές προϋποθέσεις, ώστε το κράτος να είναι πιο αποτελεσματικό, πιο αποκεντρωμένο, πιο φιλικό, πιο προσανατολισμένο στις ανάγκες και στις θελήσεις του πολίτη; 
Σήμερα, λοιπόν, συζητούμε δύο ιδιαίτερα σημαντικές διατάξεις του Συντάγματος, που αφορούν τα άρθρα 102 και 103, δηλαδή την τοπική αυτοδιοίκηση, αλλά και τη δημόσια διοίκηση. Πρόκειται για θεσμούς που βρίσκονται στην πρώτη γραμμή της καθημερινής επαφής του πολίτη με το κράτος. 
Ιδιαίτερα για την τοπική αυτοδιοίκηση είναι ο θεσμός που είναι πλησιέστερα στον πολίτη, είναι οι μαχητές των «Πρόσω», όπως έχω πει και σε άλλη συνεδρίαση. Είναι εκείνος ο θεσμός που καλείται να δίνει λύσεις καθημερινά σε καθημερινά προβλήματα των τοπικών κοινωνιών, να υλοποιήσει έργα υποδομής, να προστατεύσει το περιβάλλον, να ενισχύσει την κοινωνική συνοχή και να συμβάλλει φυσικά και στην τοπική ανάπτυξη. 
Η πρότασή μας για το άρθρο 102 κινείται προς την κατεύθυνση της ενίσχυσης της αυτοτέλειας, της υπευθυνότητας, της αποτελεσματικότητας και της διαφάνειας της λειτουργίας της τοπικής αυτοδιοίκητης. Είχα την χαρά και την τιμή να είμαι και ο εισηγητής του Κώδικα Αυτοδιοίκησης πριν από λίγο διάστημα στην Ολομέλεια. Όλο αυτό το οικοδόμημα κατατείνει προς αυτήν την κατεύθυνση. Ξεκαθαρίζεται πλέον ότι στην αυτοδιοίκηση υπάρχουν δύο βαθμοί και διαμορφώνεται ένα σαφές διοικητικό πλαίσιο. Παράλληλα, παρέχεται η δυνατότητα σε οργανισμούς της τοπικής αυτοδιοίκησης με τις αποφάσεις των αρμοδίων οργάνων να επιβάλλουν όπου το κρίνουν- εξάλλου γι’ αυτό είναι και αυτοδιοίκηση και να της αναγνωρίζουμε το αυτοδιοίκητο και την αυθυπαρξία- τοπικούς φόρους ή και τέλη, όταν και όποτε αυτό προβλέπεται από τον νόμο. 
Η πρόταση αυτή επί της ουσίας ενισχύει την αυτοτέλεια, ενισχύει την οικονομική δυνατότητα της αυτοδιοίκησης, αλλά και ταυτόχρονα συνοδεύεται και με ισχυρές δικλείδες δημοσιονομικής ευθύνης. Μάλιστα, προβλέπεται -και θα έλεγα για πρώτη φορά, υπηρέτησα για πάρα πολλά χρόνια την αυτοδιοίκηση και από τη θέση του Νομαρχιακού Συμβούλου και από τη θέση του Δημάρχου- οι προϋπολογισμοί των Οργανισμών Τοπικής Αυτοδιοίκησης να καταρτίζονται ύστερα από επαρκή διαβούλευση και επικοινωνία με την τοπική κοινωνία, στην οποία αναφέρονται, ούτως ώστε να έχει άποψη, να έχει γνώμη και ο πολίτης ο οποίος βρίσκεται υπό την ευθύνη του οργανισμού τοπικής αυτοδιοίκησης και οφείλει ο προϋπολογισμός να διασφαλίζει δημοσιονομική ισορροπία. Γιατί ζήσαμε κατά το παρελθόν περιπτώσεις, που πραγματικά η δημοσιονομική διαχείριση από πάρα πολλούς οργανισμούς τοπικής αυτοδιοίκησης δεν ήταν η δέουσα, με αποτέλεσμα σε πολλές περιπτώσεις να καλείται το Υπουργείο να καλύψει ανεξόφλητες δαπάνες της αυτοδιοίκησης για κάποιους δήμους, επιβραβεύοντας έτσι την μη ορθή οικονομική διαχείριση, ενώ για εκείνους που είχαν οικονομική διαχείριση σωστή, να μην υπάρχει και κάποια αντίστοιχη πρόβλεψη επιβράβευσης. 
Η συμμετοχή των πολιτών στις αποφάσεις που αφορούν τον τόπο τους ενισχύει τη διαφάνεια, ενισχύει τη δημοκρατία, ενισχύει τη λογοδοσία, ενισχύει την εμπιστοσύνη, αλλά ενισχύει κατά βάση και στο τέλος- τέλος τους ίδιους τους αυτοδιοικητικούς θεσμούς. 
Εδώ να σημειώσω την πρόβλεψη, σύμφωνα με την οποία οι πειθαρχικές ποινές στους αυτοδιοικητικούς άρχοντες είτε της αργίας είτε της έκπτωσης των αιρετών οργάνων, δηλαδή της Τοπικής Αυτοδιοίκησης, θα επιβάλλονται πλέον από ανώτατο ειδικό δικαστήριο. Με τον τρόπο αυτό ενισχύονται οι εγγυήσεις αντικειμενικότητας, αμεροληψίας, αλλά και θεσμικής προστασίας των εκπροσώπων της αυτοδιοίκησης, που πολλές φορές και σας το λέω μετά λόγου γνώσεως βρίσκονται ενώπιον του εισαγγελέα, κινδυνεύοντας να έχουν καταδίκες που πιθανότατα να τους οδηγήσουν και σε εκπτώσεις χωρίς αντικείμενο. Και σας το λέει ένας άνθρωπος που έχει περάσει πάνω από τριάντα πέντε δικαστήρια προς αυτήν την κατεύθυνση, ευτυχώς αθωώθηκα σε όλα. 
Τώρα να έρθω και λίγο στο άρθρο 103, που επί της ουσίας αφορά τη δημόσια διοίκηση, τον άλλο δομικό πυλώνα του κράτους μας. Δεν υπάρχει καμία αμφιβολία -και το λέω αυτό, γιατί είχα την ευθύνη διοίκησης δημοτικών υπαλλήλων με την ευρεία έννοια των δημόσιων υπάλληλων- ότι κατά βάση οι δημόσιοι υπάλληλοι υπηρετούν με συνέπεια, με αξιοπιστία, με σοβαρότητα τις θέσεις ευθύνης τους και συμβάλλουν έτσι αποφασιστικά στη λειτουργία της διοίκησης. Ακριβώς γι’ αυτό εκτιμούμε ότι η αξιολόγηση θα πρέπει να αντιμετωπίζεται ως ένας μηχανισμός επιβράβευσης της προσπάθειας, επιβράβευσης του ζήλου και όχι ως τιμωρητική διαδικασία. Και επειδή για ένα μεγάλο χρονικό διάστημα διετέλεσα και συνδικαλιστής στην δευτεροβάθμια εκπαίδευση, θυμάμαι ότι αίτημα και της εκπαίδευσης, των εκπαιδευτικών, των αιρετών ήταν η αξιολόγηση. Εκεί που δεν συμφωνούσαμε ποτέ ήταν για τον τρόπο αξιολόγησης, το πώς θα γίνει η αξιολόγησή και πώς θα εφαρμοστεί εν τέλει η αξιολόγηση. 
Μέσα από την αξιολόγηση, λοιπόν, αφενός μεν υπάρχει η επιβράβευση, υπάρχει το κίνητρο για καλύτερη απόδοση, αλλά και ταυτόχρονα όπου υπάρχουν επιλήσμονες δημόσιοι υπάλληλοι, προφανώς θα πρέπει να απολαμβάνουν και εκείνα που τους αναλογούν με βάση την προσπάθειά τους και με βάσει την προσφορά τους. Και βεβαίως, κανείς δεν πρέπει να καλύπτεται πίσω από τον μανδύα του δημοσίου υπαλλήλου για να είναι αναποτελεσματικός, μη λειτουργικός και μη σοβαρός στα καθήκοντά του.
Ο νόμος, λοιπόν, θα καθορίζει τα κριτήρια αξιολόγησης, τις επιβραβεύσεις για όσους διακρίνονται, αλλά και τις κυρώσεις όταν αυτό επιβάλλεται, πάντοτε με απόφαση του αρμόδιου υπηρεσιακού συμβουλίου. Η αξιολόγηση θα βασίζεται στις αρχές της αμεροληψίας, της ουδετερότητας, της επαγγελματικής ικανότητας, της αποδοτικότητας με δυνατότητα συμμετοχής και του ΑΣΕΠ, ενισχύοντας έτσι την αξιοπιστία της διαδικασίας. 
Ιδιαίτερα δε σημαντική είναι και η διαδικασία της αμφίδρομης αξιολόγησης και από πάνω προς τα κάτω, αλλά και από κάτω προς τα πάνω και από τους προϊσταμένους προς τους υφισταμένους τους, αλλά και από τους υφισταμένους προς τους προϊσταμένους τους. Έτσι, θα υπάρχει αξιολόγηση και από τις δύο πλευρές, προκειμένου πραγματικά να διασφαλίσουμε έναν δημόσιο τομέα λειτουργικό, γρήγορο, αποτελεσματικό, διάφανο και κυρίως επ’ ωφελεία του πολίτη. 
Γιατί ξέρετε, ο αντικειμενικός σκοπός δεν είναι η ύπαρξη Βουλευτών, η ύπαρξη δημοσίων υπαλλήλων, η ύπαρξη δημοτικών υπαλλήλων. Αντικειμενικός σκοπός είναι η υπηρεσία στον πολίτη. Γι’ αυτό υπάρχουμε. Εξ ονόματός του λειτουργούμε όλοι μας, είτε αιρετοί είτε δημόσιοι υπάλληλοι. Αυτόν πρέπει να έχουμε στο μυαλό μας, αυτόν πρέπει να σκεφτόμαστε οποιαδήποτε στιγμή, γιατί εξ ονόματός του λειτουργούμε και υπάρχουμε, στην όποια θέση κατέχει ο καθένας από εμάς και εν πάση περιπτώσει, ο τελικός κριτής όλων αυτών είναι ο εξυπηρετούμενος από εμάς πολίτης. Η τοπική μας κοινωνία, η συνολικά ελληνική κοινωνία. 
Αυτά, λοιπόν, προσπαθούμε να πετύχουμε μέσα από την αναθεώρηση των άρθρων 102 και 103, αναβαθμίζοντας τη δημόσια διοίκηση, αναβαθμίζοντας την τοπική αυτοδιοίκηση, καλλιεργώντας κουλτούρα αξιολόγησης και λογοδοσίας, διαφάνειας, προσφοράς και συνεισφοράς για ένα καλύτερο αύριο, δημιουργώντας τις προϋποθέσεις για ένα κράτος πιο σύγχρονο, πιο λειτουργικό, πιο αποτελεσματικό. 
Η Συνταγματική Αναθεώρηση, κυρίες και κύριοι συνάδελφοι, δεν περιορίζεται μόνο σε θεωρητικές προσεγγίσεις και διακηρύξεις. Έχει και συγκεκριμένο αποτέλεσμα στο πεδίο. Έχει αξία όταν οδηγεί σε ουσιαστικές αλλαγές που βελτιώνουν αυτό που έλεγα πιο πριν, το υποκείμενο και το αντικείμενο της προσπάθειάς μας, που είναι εν τέλει ο πολίτης. 
Αυτά, λοιπόν, στηρίζουμε, αυτά πρεσβεύουμε και γι’ αυτό καταθέτουμε και την συγκεκριμένη πρόταση για την αναθεώρηση των δύο άρθρων 102 και 103. 
Σας ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κ. Κωτσό. 
Ο κ. Παπαηλιού καλείται στο Βήμα.
Ο κ. Σκυλακάκης να ετοιμάζεται και μετά ο κ. Μεταξάς. 
ΠΑΝΑΓΗΣ ΚΑΠΠΑΤΟΣ: Κυρία Πρόεδρε, εγώ έχω εγγραφεί; 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Είστε αμέσως μετά, κύριε Καππάτο. 
ΓΕΩΡΓΙΟΣ ΠΑΠΑΗΛΙΟΥ: Κυρία Πρόεδρε, κυρίες και κύριοι συνάδελφοι, με όσα είπε ο προλαλήσας συνάδελφος διερωτώμαι γιατί χρειάζεται η άρση μονιμότητας. 
Εν πάση περιπτώσει, η Αναθεώρηση δεν μπορεί να εκλαμβάνεται ως εργαλείο διοικητικής αποτελεσματικότητας αποκλειστικά, αποκομμένο από τις εγγυήσεις του κοινωνικού κράτους. Το άρθρο 25 του Συντάγματος παρ. 1, το οποίο κατοχύρωνε την αρχή του κοινωνικού κράτους δικαίου, λειτουργεί ως ερμηνευτικό πλαίσιο για κάθε μεταβολή του Συντάγματος. Η οργανωτική αποτελεσματικότητα του κράτους δεν μπορεί να τίθεται υπεράνω της δημοκρατικής συμμετοχής, της κοινωνικής αλληλεγγύης και της προστασίας των δημοσίων αγαθών. 
Οι κυβερνητικές προτάσεις αναθεώρησης κινούνται προς την κατεύθυνση ενός περισσότερο ευέλικτου και λειτουργικού διοικητικού μοντέλου, με έμφαση στην αξιολόγηση. Ωστόσο, σύρεται το ερώτημα κατά πόσον η θεσμική ευελιξία συμβιβάζεται με την ανάγκη διατήρησης των εγγυήσεων που συγκροτούν τον πυρήνα του κοινωνικού συμβολαίου που ισχύει στον τόπο μας μετά τη Μεταπολίτευση. 
Το άρθρο 102 αποτελεί έναν από τους θεμελιώδεις πυλώνες δημοκρατικής αποκέντρωσης στην ελληνική συνταγματική τάξη. Η Αναθεώρηση του 2001 ενίσχυσε σημαντικά την κατοχύρωση της τοπικής αυτοδιοίκησης, αναγνωρίζοντας δύο βαθμούς αυτοδιοίκησης και διευρύνοντας τις εγγυήσεις οικονομικής αυτοτέλειας. Η τοπική αυτοδιοίκηση πρέπει να εκλαμβάνεται -και είναι- ως μορφή λαϊκής συμμετοχής και κοινωνικού ελέγχου της δημόσιας εξουσίας. 
Η αποκέντρωση δεν αποτελεί απλή διοικητική τεχνική, αλλά μηχανισμό εμβάθυνσης της δημοκρατίας. Συνδέεται οργανικά με την αρχή της εγγύτητας και με την άμεση συμμετοχή των πολιτών στη λήψη αποφάσεων. Η τοπική δημοκρατία προσεγγίζεται ως κρίσιμο αντίβαρο στις συγκεντρωτικές στάσεις του κράτους και της αγοράς. 
Υπό αυτή την οπτική, κάθε αναθεώρηση του άρθρου 102 πρέπει να ενισχύει και όχι να αποδυναμώνει την κοινωνική αποστολή της αυτοδιοίκησης. Τα τελευταία χρόνια αναδείχτηκε, θα έλεγα, μία «ιδιαίτερη» εκδοχή αποκέντρωσης. Μεταφέρονται αρμοδιότητες χωρίς, όμως, αντίστοιχη μεταφορά πόρων. Η πρακτική αυτή έχει οδηγήσει σε μία ιδιωτικοποίηση δημοσίων λειτουργιών και σε αυξανόμενες περιφερειακές ανισότητες. 
Η οικονομική αυτοτέλεια των ΟΤΑ δεν μπορεί να μετατρέπεται σε μηχανισμό φορολογικής αυτονόμησης που επιβαρύνει δυσανάλογα τις τοπικές κοινωνίες. Ιστορικά, η αρχή της εθνικής αναδιανομής και της κοινωνικής αλληλεγγύης μεταξύ πλουσιότερων και φτωχότερων περιοχών, αποτελεί την προμετωπίδα του κοινωνικού κράτους, σκοπό του οποίου ασφαλώς αποτελεί η κοινωνική και περιφερειακή συνοχή. 
Επομένως, η συνταγματική κατοχύρωση της αυτοδιοίκησης πρέπει να συνοδεύεται από ισχυρή κρατική ευθύνη χρηματοδότησης των τοπικών δομών. Διαφορετικά, η αποκέντρωση μετατρέπεται σε μηχανισμό μετακύλισης του κόστους των κοινωνικών υπηρεσιών προς τους πολίτες. 
Η σχετική συζήτηση αποκτά ιδιαίτερη σημασία στο πλαίσιο των προτάσεων αναθεώρησης που συνδέουν την αυτοδιοίκηση με ευρύτερα σχήματα πολυεπίπεδης διακυβέρνησης και μεγαλύτερης οικονομικής ευελιξίας. Διαχειρίζεται η τοπική αυτοδιοίκηση κρίσιμα κοινωνικά αγαθά, την ύδρευση, τα απορρίμματα, τις κοινωνικές υπηρεσίες, τον πολιτισμό, την προσχολική αγωγή. 
Η συνταγματική αποστολή της δεν μπορεί να περιορίζεται σε λογικές ανταποδοτικότητας και επιχειρηματικής αποτελεσματικότητας. Το κοινωνικό κράτος δεν συγκροτείται αποκλειστικά μέσω της κεντρικής διοίκησης, αλλά και μέσα από ένα πλέγμα θεσμών που διασφαλίζουν την καθολική πρόσβαση στα δημόσια αγαθά. 
Στο πλαίσιο αυτό η αυτοδιοίκηση αποτελεί αναπόσπαστο στοιχείο της κοινωνικής δημοκρατίας. Η ενίσχυση της συμμετοχικής δημοκρατίας, των τοπικών δημοψηφισμάτων, του κοινωνικού ελέγχου, των δημοτικών επιχειρήσεων και της διαφάνειας στη διαχείριση των πόρων θα συνιστούσε μια προοδευτική κατεύθυνση αναθεώρησης. Αντιθέτως, η μετατροπή των ΟΤΑ σε ημιαυτόνομους οικονομικούς οργανισμούς, με αυξημένη εξάρτηση από ιδιωτικά κεφάλαια και ανταποδοτικά τέλη, θα απομάκρυνε τον θεσμό από τον δημοκρατικό προορισμό του. Γι’ αυτό λέμε ότι η αυτοδιοίκηση αποτελεί θεσμό λαϊκής κυριαρχίας και κοινωνικής αλληλεγγύης. 
Και έρχομαι τώρα στο δεύτερο σκέλος, στο άρθρο 103, στην άρση της μονιμότητας, όπως την επιδιώκετε, των δημοσίων υπαλλήλων. Στην κυβερνητική πρόταση αποτυπώνεται το χάλι του δημοσίου έτσι όπως το έχετε καταστήσει: υποστελέχωση, κομματισμός και διασπάθιση δημοσίων πόρων και δημοσίου χρήματος. 
Η κατοχύρωση της μονιμότητας δεν αποτελεί ούτε ιστορική τυχαιότητα, ούτε συντεχνιακή παραχώρηση. Συνιστά θεσμική κατάκτηση έναντι των πρακτικών κομματικής χειραγώγησης της διοίκησης που χαρακτήρισαν τον δέκατο ένατο και εικοστό αιώνα και δυστυχώς, εξακολουθείτε αυτή την πρακτική. 
Η Πλατεία Κλαυθμώνος δεν αποτελεί απλώς ιστορικό σύμβολο, αλλά μνημείο μιας περιόδου κατά την οποία κάθε κυβερνητική εναλλαγή συνοδεύονταν από μαζικές απολύσεις και αντικαταστάσεις υπαλλήλων με κομματικά κριτήρια. Η θεσμοθέτηση της μονιμότητας υπήρξε η απάντηση στην αυθαιρεσία της εκτελεστικής εξουσίας και προϋπόθεση για τη συγκρότηση μιας επαγγελματικής, ουδέτερης και αποτελεσματικής δημόσιας διοίκησης. 
Σήμερα η δημόσια διοίκηση αναγνωρίζεται ως διακριτός πυλώνας του κράτους δικαίου και όχι ως προέκταση της εκάστοτε κυβερνητικής πλειοψηφίας. Υπό αυτό το πρίσμα, η μονιμότητα δεν προστατεύει τον υπάλληλο, αλλά τον πολίτη και το δημόσιο συμφέρον. Διασφαλίζεται ότι ο δημόσιος λειτουργός μπορεί να ασκεί τα καθήκοντά του χωρίς φόβο πολιτικών αντιποίνων και χωρίς εξάρτηση από κομματικούς μηχανισμούς. 
Η πρόταση, λοιπόν, για αναθεώρηση του άρθρου 103 κινείται προς την κατεύθυνση της σύνδεσης της μονιμότητας με συστήματα αξιολόγησης και της δυνατότητας οριστικής απομάκρυνσης υπαλλήλων σε περιπτώσεις, λέτε, συστηματικής ανεπάρκειας. Η επιχειρηματολογία αυτή στηρίζεται στην ανάγκη αποτελεσματικότερου κράτους και λογοδοσίας έναντι των πολιτών. Ωστόσο, το πλαίσιο αξιολόγησης πρέπει να είναι αντικειμενικό και να απαντά στο ποιος αξιολογεί, με ποια κριτήρια και ποιες εγγυήσεις θεσμικής αμεροληψίας. 
Η διοικητική αποτελεσματικότητα δεν προϋποθέτει κατ’ ανάγκη την αποδυνάμωση της μονιμότητας ή την κατάργησή της, πολύ περισσότερο. Αντιθέτως, η ύπαρξη σταθερών εργασιακών σχέσεων αποτελεί προϋπόθεση επαγγελματισμού και ανεξαρτησίας των υπαλλήλων. Η μετατόπιση από τη λογική της θεσμικής εγγύησης στη λογική της διαρκούς επισφάλειας εγκυμονεί τον κίνδυνο επανεμφάνισης μορφών πολιτικής εξάρτησης της διοίκησης. Η αξιολόγηση όταν δεν συνοδεύεται από αυστηρές εγγυήσεις αντικειμενικότητας, μπορεί να μετατραπεί σε εργαλείο πειθαρχικής συμμόρφωσης και διοικητικού ελέγχου. Συνεπώς, οι θεσμικές εγγυήσεις της δημόσιας διοίκησης δεν αποτελούν τεχνικά ζητήματα, αλλά ουσιώδη στοιχεία της δημοκρατικής οργάνωσης του κράτους. 
Η ανεξαρτησία των δημοσίων λειτουργών συνδέεται άμεσα με την αρχή της λαϊκής κυριαρχίας και της ισότητας των πολιτών ενώπιον της διοίκησης. Οι νεοφιλελεύθερες μεταρρυθμίσεις που επιχειρείτε να εισάγετε και συνταγματικά συχνά παρουσιάζονται ως ουδέτερες τεχνοκρατικές παρεμβάσεις, ενώ στην πραγματικότητα μεταβάλλουν τον συσχετισμό μεταξύ αγοράς, κοινωνίας και δημοσίου χώρου. Η αποδυνάμωση των θεσμικών εγγυήσεων των δημοσίων λειτουργών ενδέχεται να υπονομεύσει την ίδια τη δυνατότητα άσκησης κοινωνικών πολιτικών. Η μονιμότητα εμφανίζεται και είναι έκφανση της αρχής θεσμικής συνέχειας του κράτους. Δεν πρόκειται για ατομικό εργασιακό προνόμιο. Η συνταγματική προστασία της δημόσιας υπηρεσίας συνδέεται με τη διασφάλιση των κοινωνικών δικαιωμάτων και της καθολικής πρόσβασης στα δημόσια αγαθά. 
Κυρίες και κύριοι συνάδελφοι, η αναθεώρηση των άρθρων 102 και 103 αναδεικνύει δύο διαφορετικές αντιλήψεις για το κράτος και τη δημοκρατία. Η πρώτη αντιλαμβάνεται το κράτος ως μηχανισμό αποτελεσματικής διαχείρισης, όπου η ευελιξία, η ανταγωνιστικότητα και η αξιολόγηση συνιστούν υπέρτατες αξίες. Η δεύτερη, η οποία εντάσσεται στην παράδοση του κοινωνικού συνταγματισμού, αντιμετωπίζει το κράτος ως θεσμική έκφραση της λαϊκής κυριαρχίας και ως εγγυητή των κοινωνικών δικαιωμάτων και των δημοσίων αγαθών. Υπ’ αυτήν την οπτική, η τοπική αυτοδιοίκηση δεν μπορεί να μετατραπεί σε μηχανισμό ιδιωτικοποίησης κοινωνικών υπηρεσιών ούτε η Δημόσια διοίκηση να επανέλθει σε καθεστώς εξάρτησης από την εκτελεστική εξουσία. Δυστυχώς, αυτό επιδιώκετε. 
Κυρίες και κύριοι συνάδελφοι, δυστυχώς, φτάσαμε στο τέλος της διαδικασίας της Συνταγματικής Αναθεώρησης, η οποία με ευθύνη της κυβερνώσας Πλειοψηφίας έχει εργαλειοποιηθεί και έχει εξευτελιστεί. Γιατί; Γιατί, κύριοι της κυβερνώσας Πλειοψηφίας, την υποτάξατε στους πρωθυπουργικούς σχεδιασμούς και γι’ αυτό δεν πρόκειται να συμπράξουμε σε αυτές τις επιδιώξεις σας. 
Και μία τελευταία παρατήρηση. Συμφωνώ με την πρωτοβουλία των συναδέλφων Βουλευτών της Νέας Αριστεράς για τη διεκδίκηση των γερμανικών αποζημιώσεων. Επιτέλους, η Ελλάδα είναι υποχρεωμένη και μέσω αυτής της τροποποίησης που προτείνουν οι συνάδελφοι, να επιδιώξει, να πιέσει και, βέβαια, να αναλάβει πρωτοβουλίες, δυστυχώς, αυτό δεν γίνεται πάντα και ειδικά από τη δική σας Κυβέρνηση, ώστε οι γερμανικές αποζημιώσεις να αποτελέσουν στοιχείο μιας πολιτικής ευρύτερης την οποία επιδιώκουμε και την οποία υποστηρίζουμε. 
Σας ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε Παπαηλιού.
Παρακαλώ ο κ. Σκυλακάκης στο Βήμα. Να ετοιμάζεται ο κ. Μεταξάς.
ΘΕΟΔΩΡΟΣ ΣΚΥΛΑΚΑΚΗΣ: Ευχαριστώ, κυρία Πρόεδρε. 
Κυρίες και κύριοι συνάδελφοι, τα άρθρα για τα οποία μιλάμε σήμερα, το 102 και το 103, ουσιαστικά, αφορούν την οργάνωση του κράτους. Τα συζητάμε, όμως, σαν η οργάνωση του κράτους να πρόκειται να παραμείνει η ίδια στα επόμενα χρόνια και δεκαετίες που αφορούν σε μια συνταγματική νομοθέτηση. Αυτό, φοβάμαι, είναι τελείως εξωπραγματικό. 
Η τεχνολογική επανάσταση που έχει ξεκινήσει θα αλλάξει ριζικά τον τρόπο οργάνωσης του κράτους, το κόστος οργάνωσης του κράτους και τον ρόλο του κράτους στην κοινωνία. Και εξηγούμαι. Ξεκινώ από τον τρόπο και το κόστος. Ρόλος του κράτους σε ό,τι αφορά την παροχή υπηρεσιών κανονιστικού πλαισίου, ελέγχου εφαρμογής του κανονιστικού πλαισίου, χάραξης και εφαρμογής δημόσιων πολιτικών, παροχής τοπικών και εθνικών υπηρεσιών για δημόσια αγαθά ή ημιδημόσια αγαθά, θα αλλάξει καθοριστικά με δύο τρόπους. Ο πρώτος είναι ότι θα αυξηθεί η παραγωγικότητα των δημοσίων υπαλλήλων με χρήση εργαλείων τεχνητής νοημοσύνης. Η δυνατότητα αύξησης είναι της τάξεως του πέντε φορές πάνω. Πενταπλασιασμός, όχι 50% πάνω. Πενταπλασιασμός. Δυστυχώς, αυτό δεν έχει ακόμη ξεκινήσει, αλλά είναι μια άλλη συζήτηση. Δεύτερον, η δυνατότητα αυτοματοποίησης εργασιών, δεν μιλώ για την παραγωγικότητα των ανθρώπων μιλώ για την αυτοματοποίηση των εργασιών, επίσης, αυξάνεται καταλυτικά. Και τρίτον, αυξάνεται καταλυτικά η δυνατότητα ελέγχου και διαφάνειας. Θα δώσω ένα παράδειγμα. Οι δημόσιοι διαγωνισμοί με εργαλεία ΑΙ θα σταματήσουν να αποτελούν αντικείμενο διαμάχης μεταξύ μας, γιατί μπορούμε να εξασφαλίσουμε πλήρη διαφάνεια και επαρκή ανταγωνισμό και να εξοβελίσουμε το μεγάλο κομμάτι των ιδιοτελών κινήτρων που πάντα υπεισέρχονται σε αυτές τις ιστορίες. 
Τι σημαίνει αυτό; Σημαίνει ότι μπορούμε να διαχειριζόμαστε το κράτος πολύ πιο αποτελεσματικά, σε ό,τι αφορά την υλοποίηση του ρόλου του, με πολύ μικρότερο κόστος και πολύ μικρότερο αριθμό εργαζομένων. Σας προλαβαίνω. Αυτός είναι ένας λόγος για τον οποίον η μονιμότητα πρέπει σε κάθε περίπτωση να διατηρηθεί. Γιατί πρέπει να διατηρηθεί; Γιατί αλλιώς η αντίσταση και οι κοινωνικές συγκρούσεις σε ό,τι αφορά το Δημόσιο θα παραλύσουν τη λειτουργία του, την ίδια ακριβώς στιγμή κατά την οποία μπορεί η αύξηση παραγωγικότητάς του να αποτελέσει βασικό εργαλείο προσαρμογής στη νέα πραγματικότητα. Αν οι δημόσιοι υπάλληλοι γνωρίζουν ότι καλύπτονται από τη μονιμότητα, την ώρα που θα γίνεται της κακομοίρας γενικότερα, θα συνεισφέρουν στην αύξηση της παραγωγικότητας και στη μείωση του κόστους. Άλλωστε, όταν η εργασία, και αυτό είναι το μέλλον μας, θα αρχίσει να εκτοπίζεται σταδιακά και στον ιδιωτικό τομέα, θα ήταν τελείως παράλογο να έρθουμε να πούμε ότι θα πειράξουμε τη μονιμότητα. Γιατί τι θα λέμε σε αυτούς τους ανθρώπους αν εκτοπίζεται ταυτόχρονα η εργασία και στον ιδιωτικό τομέα, τι ακριβώς θα κάνουν; 
Πάμε τώρα στον ρόλο του κράτους στην κοινωνία. Η τεχνητή νοημοσύνη και η αυτοματοποίηση και η ρομποτική εισερχόμενες στην οικονομία και στους ελεγκτικούς μηχανισμούς έχουν δύο καίρια χαρακτηριστικά. Το πρώτο είναι ότι δεν έχουν, ως επί το πλείστον, τα ιδιοτελή ανθρώπινα κίνητρα και αδυναμίες. Δεν κοιμόνται, δεν φθονούν, δεν, δεν, διάφορα δεν. Το δεύτερο είναι ότι μπορούν να επεξεργαστούν τεράστιο αριθμό δεδομένων ταυτόχρονα. Μας ανοίγουν τη δυνατότητα να κάνουμε πράγματα που προηγουμένως ήταν αδύνατον να τα υλοποιήσουμε. Θα σας εξηγήσω τι εννοώ πιο πέρα. Η ιδιωτική και δημόσια δραστηριότητα, κατά συνέπεια, θα έχει στο μέλλον πολύ μεγαλύτερη διαφάνεια και η νομοθεσία -που αποτυχημένα σήμερα προσπαθεί να διαχειριστεί τη σύνθετη πραγματικότητα, εκατομμύρια σελίδες- θα χρειαστεί και τώρα θα έπρεπε να γίνει, να αλλάξει και να περιοριστεί. Να περιοριστεί γιατί την έχουμε φτιάξει με έναν τρόπο παράλογο, προσθέτοντας νόμο πάνω στον νόμο, πάνω στον νόμο, πάνω στον νόμο και χάνοντας την μπάλα στο τέλος. Αλλά και να αλλάξει διότι θα είναι άλλες οι κοινωνικές δομές και οι κοινωνικές προκλήσεις που θα πρέπει να διαχειριστεί. Τώρα αυτό δεν ήταν δυνατό να γίνει, εξ ου και η κωδικοποίηση που επιχειρήθηκε -και υπήρχε μια πραγματική προσπάθεια από αυτήν την Κυβέρνηση- δεν κατάφερε να έχει θεαματικά αποτελέσματα, γιατί είναι τεράστιος ο όγκος της νομοθεσίας του κανονιστικού πλαισίου.
Η τεχνητή νοημοσύνη σου δίνει τη δυνατότητα να έρθεις να παρέμβεις σε πολύ μεγάλους όγκους και να έχεις, με ευρύτερη κοινωνική συναίνεση, μία δραστική μείωση του όγκου της νομοθεσίας και κατά συνέπεια της γραφειοκρατίας. Και νομίζω ότι αυτό θα είναι ένα από τα θεμελιώδη πράγματα που πρέπει να κάνει η επόμενη κυβέρνηση. 
Τι σημαίνουν τώρα όλα αυτά πρακτικά; Ναι, στη μονιμότητα, αλλά πρέπει να πάμε σε δραστικό περιορισμό των προσλήψεων. Πρέπει να τις περιορίσουμε στις άμεσες ανάγκες που δεν μπορούν να αντιμετωπιστούν με διαφορετικό τρόπο. Γιατί; Πρώτον, γιατί οι ανάγκες και ο ρόλος του κράτους θα αλλάξουν δραματικά, με τρόπο που δεν μπορούμε σήμερα να προβλέψουμε. Συνεπώς, το να προσλαμβάνουμε ανθρώπους για τριάντα πέντε, σαράντα χρόνια για να κάνουν μια δουλειά, που πιθανότατα δεν θα υπάρχει αύριο, είναι ο ορισμός της αστοχίας, να το πω έτσι, για να μην πω καμιά άλλη χειρότερη λέξη. 
Δεύτερον, δημοσιονομικά στα πρώτα χρόνια της επανάστασης θα έχουμε σοβαρούς περιορισμούς και θα σας πω από πού θα προέρχονται αυτοί οι περιορισμοί. 
Πρώτον, θα έχουμε αποπληθωρισμό που για μια χώρα με υψηλό δημόσιο χρέος, μεγαλώνει το δημόσιο χρέος της. Ο τεχνολογικός αποπληθωρισμός, στον οποίο θα μπούμε στα επόμενα χρόνια και θα κρατήσει δεκαετίες, θα μειώσει τις τιμές των αγαθών, αλλά θα αυξήσει το δημόσιο χρέος σε πραγματικούς όρους. 
Δεύτερον, διότι αν αρχίσει ή όποτε αρχίσει, για να είμαι ακριβής, η εκτόπιση της εργασίας θα μειώνονται οι ασφαλιστικές εισφορές. Συνεπώς, το ασφαλιστικό σύστημα θα μπει σε ανισορροπία μέχρις ότου φτάσουμε σε μια πολύ μεγάλη επιτάχυνση του παγκόσμιου ΑΕΠ, εγώ πιστεύω γύρω στη δεκαετία, όπου μετά όλα αυτά τα προβλήματα θα αρχίσουν να λύνονται από μόνα τους. 
Τρίτον, γιατί θα έχουμε μπροστά μας πολύ αυξημένη ανισότητα και πολύ μεγαλύτερη -το λέω για το Κομμουνιστικό Κόμμα- ανάγκη αναδιανομής. Θα χρειάζεται το κράτος να κάνει πολύ μεγαλύτερη αναδιανομή από ό,τι έκανε. Αυτό δεν το λέω εγώ ως φιλελεύθερος. Το λένε οι επικεφαλής των μεγάλων εταιρειών που φέρνουν αυτή την καινούργια τεχνολογία, για τον απλούστατο λόγο ότι η αναδιανομή είναι προϋπόθεση να υπάρχει ζήτηση και η ζήτηση είναι προϋπόθεση για να συνεχίζει το οικονομικό μοντέλο. 
Και τέταρτον, γιατί η τεχνολογική αλλαγή θα είναι τελείως χωρίς προηγούμενο. Θα υπάρξει μια τεράστια επιτάχυνση της τεχνολογικής και επιστημονικής αλλαγής και η πρόβλεψη του τι υπηρεσίες πρέπει να έχουμε σε δέκα χρόνια και πως αυτές θα τις υλοποιούμε είναι εξαιρετικά δύσκολο. 
Να σας δώσω ένα παράδειγμα. Η ιατρική. Είναι πάρα πολύ πιθανόν η ιατρική μέσα στην επόμενη δεκαετία να μετακινηθεί από τη θεραπεία στην πρόληψη, τη μαζική πρόληψη σε επίπεδο πληθυσμού με εργαλεία, με wearables που θα επιτρέπουν να παρεμβαίνει κανείς ήπια, με πολύ μικρότερο κόστος πριν αρχίσουν οι ασθένειες. Οπότε φανταστείτε εμείς να προσλαμβάνουμε, ας πούμε, ακτινολόγους που ούτως ή άλλως θα μπορούν να υποκατασταθούν εν μέρει ή σε σημαντικό βαθμό από την τεχνητή νοημοσύνη και μετά η ανάγκη για ακτινογραφίες να περιορίζεται γιατί οι ασθένειες θα προλαμβάνονται με διαφορετικό τρόπο και δεν θα φτάνουμε στην ώρα της ακτινογραφίας. Αυτά είναι όλα τελείως μπροστά μας σε ό,τι αφορά την τεχνολογική αλλαγή που έρχεται, η οποία πολλαπλασιάζεται σε ταχύτητα υλοποίησης. 
Τι σημαίνει αυτό; Δεν γνωρίζουμε την ταχύτητα με την οποία αυτά θα υλοποιηθούν, διότι τι βλέπουμε; Βλέπουμε πολύ ταχύτερη βελτίωση των μοντέλων από ό,τι περιμέναμε, πολύ ταχύτερη τεχνολογική πρόοδο, βραδύτερη και πολύ μεγαλύτερη αντίσταση στην οικονομική προσαρμογή, στον τρόπο που αντιδρούν οι επιχειρήσεις στην παροδικότητα των επιχειρήσεων, στον τρόπο που οι άνθρωποι υιοθετούν αυτήν την τεχνολογία. Θα μείνει αυτή η βραδύτητα για πολύ καιρό; Μπορεί ναι, μπορεί όχι. 
Μπορεί να είμαστε στη φάση που χτίζεται η γνώση, θα ξεπεραστεί ένα κατώφλι και μετά θα δούμε με πολύ μεγάλη ταχύτητα οι επιχειρήσεις πρώτα και οι άνθρωποι ταυτόχρονα να αξιοποιούν αυτή την τεχνολογία με πολύ μεγάλη αύξηση παραγωγικότητας. Οπότε έχουμε βεβαιότητα για την κατεύθυνση, αβεβαιότητα για τον ρυθμό. Δεν ξέρουμε με ποια ταχύτητα θα έρθουν όλα αυτά. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Θα μου επιτρέψετε μισό λεπτό, κυρία Πρόεδρε. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Παρακαλώ, έχετε άλλα τρία λεπτά. 
ΘΕΟΔΩΡΟΣ ΣΚΥΛΑΚΑΚΗΣ: Ωραία, δεν θα μου χρειαστούν. 
Συνεπώς, ως προς την οικονομία, την κοινωνία και το ρόλο του κράτους θα πρέπει να είμαστε έτοιμοι να παρέμβουμε, αλλά να μην κάνουμε πρόωρες παρεμβάσεις σε μία πραγματικότητα που θα αλλάζει βίαια και ακόμη δεν μπορούμε να δούμε την ταχύτητα και τον ρυθμό της αλλαγής. 
Τώρα, μπορεί η Ελλάδα ή η Ευρώπη να μείνουν έξω από αυτή την επανάσταση, να πούμε τεχνητή νοημοσύνη, αυτοματοποίηση, ρομποτική; Εγώ, όχι, ευχαριστώ. Δηλαδή να είναι ας πούμε η Ελλάδα του Χότζα ή η Ευρωπαϊκή Ένωση του Χότζα. Η απάντηση είναι όχι. Γιατί είναι όχι; Είναι τελείως πρακτικό το όχι. Γιατί η Ευρωπαϊκή Ένωση -και κατά συνέπεια και εμείς- είναι η περιοχή του κόσμου με τη μεγαλύτερη έκθεση στο διεθνές εμπόριο. Η οικονομία της, δηλαδή οι θέσεις εργασίας, οι ζωές είναι πολύ πιο εξωστρεφείς και από την Κίνα και από τις Ηνωμένες Πολιτείες. Από τις Ηνωμένες Πολιτείες είναι τάξη μεγέθους πιο εξωστρεφής και διπλάσια πιο εξωστρεφής. 
Συνεπώς, την ώρα που οι άλλοι θα αξιοποιούν αυτή την τεχνολογία -γιατί είναι βέβαιο ότι οι άλλοι θα την αξιοποιήσουν- θα είναι αδύνατον εμείς να λέμε «δεν θα πουλάμε έξω γιατί τα προϊόντα μας πια δεν είναι ανταγωνιστικά, γιατί δεν έχουν αυτοματοποίηση». Πώς θα το πούμε αυτό; Δεν θα αντέχουν οι κοινωνίες. Θα καταρρεύσει το μοντέλο από μέσα. Διότι αν αφαιρέσεις τις εξαγωγές, αν έχεις δραματική πτώση των εξαγωγών, ποιος μπορεί να διαχειριστεί μια τέτοια πραγματικότητα στην Ευρώπη; Δεν ξέρω αν θα υπάρχει Ευρώπη. 
Η εκτίμησή μου είναι ούτως ή άλλως ότι η Ευρώπη θα μπει σε κρίση στα επόμενα χρόνια, γιατί είναι δραματικά πίσω σε αυτές τις τεχνολογίες, κάτι που απαιτεί από εμάς να είμαστε πολύ πιο προσεκτικοί στη διαχείριση των δημοσίων πραγμάτων μας τα επόμενα χρόνια. 
Συμπέρασμα τελικό. Πρέπει οπωσδήποτε να αλλάξουμε το άρθρο 110. Άσχετα με το τι θα κάνουμε, αυτή η συνταγματική μεταρρύθμιση έχει πολλά πλεονεκτήματα. Έχει θέματα που αρνείται η Αντιπολίτευση. Ούτως ή άλλως θα πάμε σε μια υποχρεωτική συναίνεση των εκατόν ογδόντα στην επόμενη Βουλή. Το μόνο που είναι σίγουρο είναι ότι, αν δεν έχουμε ένα άρθρο και προχωρεί η Συνταγματική Αναθεώρηση, έτσι όχι με ένα άρθρο στην επόμενη Βουλή -και υπάρχουν πολλά άρθρα που πρέπει να αλλάξουν κατά τη γνώμη μου- τότε για δέκα χρόνια θα είμαστε δεσμευμένοι πρακτικά με αυτό το Σύνταγμα. Στα δέκα αυτά χρόνια θα γίνει στον πλανήτη της κακομοίρας και το Σύνταγμά μας είναι φτιαγμένο για τον κόσμο πριν από αυτή την τεράστια αλλαγή. Πρέπει να έχουμε την ευελιξία να το αλλάξουμε με ευρύτατη συναίνεση πιστεύω, αν χρειαστεί, στην επόμενη δεκαετία. 
Ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Τελικά χρειάστηκαν, κύριε συνάδελφε. Ευχαριστούμε πολύ τον κ. Σκυλακάκη. 
Ο Βουλευτής του Κομμουνιστικού Κόμματος Ελλάδας, ο κ. Μεταξάς έχει τον λόγο. Να ετοιμάζεται ο κ. Καππάτος και μετά η κ. Αναγνωστοπούλου. 
Ορίστε, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κυρία Πρόεδρε. 
Οι αλλαγές που προτείνει η Νέα Δημοκρατία στο άρθρο 102 και αφορούν την τοπική διοίκηση, αποτελούν το συνταγματικό συμπλήρωμα του πρόσφατου αντιδραστικού κώδικα των ΟΤΑ που ψηφίστηκε πριν λίγο καιρό. Στόχο έχουν, όπως είχαμε τονίσει και σε εκείνη τη συζήτηση, την επικαιροποίηση της λειτουργίας της τοπικής και περιφερειακής βαθμίδας του αστικού κράτους ως φοροεισπρακτικού μηχανισμού ευέλικτου οχήματος εξυπηρέτησης των αναπτυξιακών σχεδιασμών του κεφαλαίου, αλλά και ως αμορτισέρ απορρόφησης των λαϊκών αντιδράσεων πολυεπίπεδης μηχανής ενσωμάτωσης, χειραγώγησης και καταστολής, σε συνθήκες επιτάχυνσης των διεθνών ανταγωνισμών, απαιτήσεων της πολεμικής εμπλοκής της χώρας, θωράκισης του κράτους και των θεσμών του. 
Έτσι, με την πρόταση που παρουσιάστηκε, παραμένει ο διαχωρισμός των ΟΤΑ σε α΄ και β΄  βαθμού, δηλαδή σε δήμους και περιφέρειες, που ως τμήμα του αστικού κρατικού μηχανισμού έχουν ενεργό ρόλο στην υλοποίηση του σχεδιασμού του κεφαλαίου, κυρίως όμως η πρόβλεψη για τοπικούς και ειδικούς φόρους, καθώς και βάρη οποιασδήποτε φύσης, ενισχύει περαιτέρω την κατεύθυνση του νέου Κώδικα ΟΤΑ που αναφέρεται στα δυνητικά τέλη που μπορούν να επιβάλουν δήμοι και περιφέρειες. Δεν είναι τυχαίο ότι στον νέο κώδικα πάνω από πενήντα άρθρα αφορούν αυτή τη διαδικασία. 
Στην πρόταση της Νέας Δημοκρατίας αναφέρεται ρητά ο όρος της φορολογικής αποκέντρωσης, δηλαδή της ακόμα μεγαλύτερης συμβολής των δήμων στο χαράτσωμα των εργαζομένων δημοτών και στη συγκέντρωση φορολογικών εσόδων. Η διαβούλευση, όπως γράφει μέσα, με τους κατοίκους ως προϋπόθεση για την κατάρτιση του προϋπολογισμού, πέρα από μία διαδικασία διεκπεραιωτική, στην καλύτερη των περιπτώσεων είναι ένα προπέτασμα καπνού, γιατί αυτό που ακολουθεί στην ίδια πρόταση λέει «δημοσιονομική ισορροπία», δηλαδή ευθυγράμμιση με τις λεγόμενες αντοχές της οικονομίας, τα γνωστά κοστολογημένα μέτρα, που σημαίνει ούτε ευρώ για τις ανάγκες των λαϊκών οικογενειών.
Σε σχέση με τις αλλαγές που προτείνονται από τη Νέα Δημοκρατία στο άρθρο 103 και την άρση της μονιμότητας των δημοσίων υπαλλήλων, πού βρισκόμαστε σήμερα; Με ευθύνη όλων των κυβερνήσεων των προηγούμενων χρόνων, του ΠΑΣΟΚ, της κυβέρνησης Τσίπρα, φυσικά της Κυβέρνησης της Νέας Δημοκρατίας, εκατοντάδες χιλιάδες εργαζόμενοι στον δημόσιο τομέα βρίσκονται σε εργασιακή ομηρία, παρά το γεγονός ότι εργάζονται για πολλά χρόνια στην ίδια ειδικότητα και είναι ολοφάνερο πως καλύπτουν πάγιες και διαρκείς ανάγκες και όχι έκτακτες ή εποχικές.
 Οι πολιτικές όλων αυτών των κομμάτων έχουν διαμορφώσει συνολικά μια κατάσταση ασφυκτική από το άθλιο επίπεδο των αποδοχών, τη φορολεηλασία και την ακρίβεια από τη μη καταβολή των δώρων, εορτών και του επιδόματος αδείας, που υποτίθεται πως κόπηκαν προσωρινά την περίοδο της καπιταλιστικής κρίσης λόγω των ελλειμματικών προϋπολογισμών, αλλά καμία κυβέρνηση δεν τα επανέφερε παρά τους κομπασμούς για την έξοδο από τα μνημόνια και τα θηριώδη πλεονάσματα. 
Οι παραιτήσεις υπαλλήλων ιδιαίτερα νεοδιόριστων, καθώς και οι αιτήσεις για την άσκηση ιδιωτικού έργου προς τα υπηρεσιακά συμβούλια, καθώς πολλοί αναγκάζονται να κάνουν και δεύτερη δουλειά για να επιβιώσουν, είναι ενδεικτικά της κατάστασης που έχει επικρατήσει.
Η Κυβέρνηση της Νέας Δημοκρατίας με τις αλλαγές που προτείνει στο άρθρο 103 επιδιώκει να βγάλει από τη μέση και το τελευταίο εμπόδιο για να γενικευτούν οι ελαστικές σχέσεις εργασίας σε όλο το Δημόσιο και παράλληλα να μπορεί η οποιαδήποτε κυβέρνηση να κάνει μαζικές απολύσεις δημοσίων υπαλλήλων.
Για να μπορέσει να πετύχει τον στρατηγικό αυτό στόχο, χρησιμοποιεί δύο βασικά εργαλεία -που φυσικά δεν τα ανακάλυψε η Νέα Δημοκρατία, καθώς τα έχουν χρησιμοποιήσει διαχρονικά όλες οι κυβερνήσεις- την αξιολόγηση και το πειθαρχικό δίκαιο. Για παράδειγμα, η αξιολόγηση της Νέας Δημοκρατίας που οδηγεί στον αυθαίρετο μισθολογικό διαχωρισμό των υπαλλήλων με τα πολυδιαφημισμένα μπόνους και τη στοχοθεσία, αντικατέστησε την επίσης αντιδραστική αξιολόγηση που θεσπίστηκε με τον ν.4369 της κυβέρνησης Τσίπρα, που ήταν και προαπαιτούμενο του τρίτου μνημονίου, το οποίο ψηφίστηκε από όλα τα αστικά κόμματα.
Επιπλέον, η κυβέρνηση Τσίπρα έθεσε ρητά ως κριτήριο επιλογής για τις θέσεις ευθύνης τη βαθμολογία της αντιδραστικής αξιολόγησης. Μάλιστα, με την τροπολογία Γεροβασίλη αποκλείονταν εντελώς από τις θέσεις ευθύνης όσοι υπάλληλοι συμμετείχαν στην απεργία-αποχή, που είχε κηρύξει τότε η ΑΔΕΔΥ ενάντια στην αξιολόγηση.
Η λογική του μισθολογικού διαχωρισμού των άριστων δημοσίων υπαλλήλων από τους υπόλοιπους θεσμοθετήθηκε για πρώτη φορά από εκείνη την κυβέρνηση επίσης. Ειδικότερα, το άρθρο 12 του ν.4354 όριζε πως όσοι υπάλληλοι βαθμολογούνται με άριστα κατά μέσο όρο σε τρεις συνεχόμενες ετήσιες αξιολογήσεις, δύνανται να εξελίσσονται ταχύτερα στη μισθολογική κλίμακα της κατηγορίας τους, λαμβάνοντας ένα επιπλέον μισθολογικό κλιμάκιο. 
Φυσικά από το κάδρο δεν λείπει και το ΠΑΣΟΚ, το οποίο εφάρμοσε την αντιδραστική αξιολόγηση ως κυβέρνηση και την υπερασπίζεται ως Αντιπολίτευση, κάνοντας κριτική στην Κυβέρνηση ότι δεν την εφαρμόζει σωστά. Τι λένε αυτές οι δυνάμεις της σοσιαλδημοκρατίας στους εργαζόμενους στο Δημόσιο τώρα που η Κυβέρνηση της Νέας Δημοκρατίας προχωρά αυτή την πολυφορεμένη από όλους αξιολόγηση στο επόμενο βήμα, δηλαδή τη σύνδεσή της με την παραμονή ή όχι στην εργασία και την κατάργηση της μονιμότητας; 
Βγαίνουν και καλλιεργούν επικίνδυνο εφησυχασμό, λέγοντας στους εργαζόμενους του Δημοσίου ότι δήθεν αυτά που κάνει η Νέα Δημοκρατία είναι ένα επικοινωνιακός αντιπερισπασμός, προκειμένου η Κυβέρνηση να αλλάξει την ατζέντα από τα μεγάλα προβλήματα που απασχολούν τον λαό. Αλήθεια, το εργασιακό καθεστώς εκατοντάδων χιλιάδων εργαζομένων στο Δημόσιο δεν αποτελεί μεγάλο ζήτημα; Έχουν λερωμένη τη φωλιά τους μιας και έχουν φτιάξει ή και ακονίσει τα μαχαίρια για την Κυβέρνηση, όταν ήταν η ίδια κυβέρνηση, για να τα έχει τώρα έτοιμα η Κυβέρνηση της Νέας Δημοκρατίας να προχωρήσει στη σφαγή δικαιωμάτων. Δεν είναι μόνο η αντιδραστική αξιολόγηση που αναφέρθηκε. Είναι και τα πειθαρχικά ένα τέτοιο όπλο. 
Είναι χαρακτηριστικό ότι ο ΣΥΡΙΖΑ στην Ολομέλεια της Βουλής ψήφισε υπέρ σε τριάντα άρθρα από το νομοσχέδιο για το νέο πειθαρχικό δίκαιο της Νέας Δημοκρατίας, ενώ σε άλλα σαράντα οχτώ ψήφισε «παρών». Υπερψήφισε ακόμη και το εμβληματικό άρθρο 7 του νομοσχεδίου, το οποίο μετατρέπει τους εργαζόμενους των δημόσιων σε πολίτες β΄ κατηγορίας, καθώς θα θεωρούνται εκ προοιμίου ένοχοι μέχρι αποδείξεως του εναντίου, καταργώντας το τεκμήριο της αθωότητας. 
Κυρίες και κύριοι, το ζήτημα για μας είναι απλό, γιατί πραγματικά περισσεύουν και η υποκρισία και οι βερμπαλισμοί και τα χτυπήματα στην πλάτη προς τους εργαζόμενους στο Δημόσιο. Ποιος από εσάς έχει θέση να καταργηθεί η απαγόρευση μονιμοποίησης των συμβασιούχων δημοσίων υπαλλήλων; Η απάντηση είναι κανένας. Για τον λόγο αυτό κανείς σας δεν στήριξε την πρόταση εκατοντάδων συνδικαλιστικών οργανώσεων του Δημοσίου στην προηγούμενη αναθεώρηση του 2019 για την άρση της συνταγματικής απαγόρευσης της μετατροπής των συμβάσεων ορισμένου χρόνου σε αορίστου, που μόνο το ΚΚΕ κατέθεσε. 
Το ΚΚΕ επαναφέρει αυτή την πρόταση κόντρα στη λογική του κατά τα άλλα κράτους δικαίου, δηλαδή αυτού του αντιδραστικού αστικού κράτους που αντιμετωπίζει τις βασικές λαϊκές ανάγκες και τα δικαιώματα ως κόστος. Και μαζί με αυτό φέρνει και μια σειρά επιπλέον μέτρα για τη στήριξη των εργαζομένων, που θα συμπεριληφθούν στην πρόταση του ΚΚΕ για τη Συνταγματική Αναθεώρηση, όπως η κατοχύρωση σταθερής εργασίας και απαγόρευση διευθέτησης του χρόνου εργασίας, η υποχρέωση της Κυριακάτικης αργίας, η πλήρης κατοχύρωση χωρίς περιορισμούς των ελεύθερων συλλογικών συμβάσεων εργασίας στο δημόσιο και ιδιωτικό τομέα, άρθρο 22 παράγραφος 3, η διασφάλιση του Δημόσιου αποκλειστικά χαρακτήρα της κοινωνικής ασφάλισης, άρθρο 22 παράγραφος 5, η προστασία των γυναικών από κάθε μορφής ανισοτιμία με βάση τις ιδιαίτερες ανάγκες του γυναικείου οργανισμού και της μητρότητας με επαρκείς, σύγχρονες, πλήρως στελεχωμένες δημόσιες και δωρεάν κοινωνικές δομές και υπηρεσίες, η εξασφάλιση της προστασίας της παιδικής ηλικίας για όσους βρίσκονται στη χώρα με ολοκληρωμένο σύστημα δημόσιων και δωρεάν κοινωνικών παροχών και δομών φροντίδας, η εξασφάλιση του δικαιώματος στην κατοικία με ευθύνη του κράτους, προστασία των λαϊκών στρωμάτων από τα υψηλά ενοίκια, αλλά και απαγόρευση έξωσης, πλειστηριασμών και κατασχέσεων της κύριας κατοικίας, η πλήρης διασφάλιση του ενιαίου δημόσιου και δωρεάν χαρακτήρα της παιδείας με απαγόρευση στη λειτουργία ιδιωτικών εκπαιδευτηρίων σε όλες τις βαθμίδες, απαγόρευση λειτουργίας ιδιωτικών πανεπιστημίων, παραρτημάτων ξένων πανεπιστημίων, νομικών προσώπων πανεπιστημιακής εκπαίδευσης, πλήρης κατοχύρωση στη δωρεάν παροχή παιδείας για όσους βρίσκονται στη χώρα, η προαγωγή και προστασία του αθλητισμού με ολοκληρωμένο σύστημα δημόσιων και δωρεάν κατάλληλων αθλητικών χώρων και υπηρεσιών σε όλους τους δήμους της χώρας και το ενιαίο αποκλειστικά δημόσιο και δωρεάν σύστημα υγείας, πρόνοιας για όλους με σύγχρονες υπηρεσίες πρόληψης, θεραπείας, αποκατάστασης. 
Σας ευχαριστώ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κ. Μεταξά. 
Παρακαλώ τον λόγο έχει ο κ. Καππάτος, Βουλευτής της Νέας Δημοκρατίας. 
ΠΑΝΑΓΗΣ ΚΑΠΠΑΤΟΣ: Ευχαριστώ κυρία Πρόεδρε.
Κυρίες και κύριοι συνάδελφοι, η συζήτηση για τα άρθρα 102 και 103 αφορά δύο βασικούς πυλώνες του κράτους, την τοπική αυτοδιοίκηση και τη δημόσια διοίκηση. Αφορά τον τρόπο με τον οποίο οργανώνουμε την εξουσία, κατανέμουμε τις αρμοδιότητες και διασφαλίζουμε ότι κάθε θεσμός υπηρετεί αποτελεσματικά τον πολίτη. 
Η Νέα Δημοκρατία προσεγγίζει αυτήν την αναθεώρηση με μια καθαρή αρχή. Περισσότερη αυτονομία πρέπει να συνοδεύεται από περισσότερη ευθύνη. Περισσότερες αρμοδιότητες πρέπει να συνοδεύονται από λογοδοσία. Η θεσμική προστασία πρέπει να συμβαδίζει με την αξιολόγηση και την αποτελεσματικότητα. 
Στο άρθρο 102 προτείνουμε μια αυτοδιοίκηση πιο ισχυρή, πιο ανεξάρτητη και πιο κοντά στις ανάγκες των τοπικών κοινωνιών. Θέλουμε δήμους και περιφέρειες που δεν θα περιμένουν κάθε απόφαση και κάθε πόρο από το κεντρικό κράτος. Θέλουμε αιρετές αρχές με ουσιαστικές αρμοδιότητες, δικούς τους πόρους, διαφανείς προϋπολογισμούς και άμεση λογοδοσία απέναντι στους δημότες.
Στο άρθρο 103 προτείνουμε μια δημόσια διοίκηση που προστατεύει τον έντιμο και ικανό υπάλληλο, αναγνωρίζει την προσπάθειά του και αξιολογεί δίκαια την απόδοσή του. Η μονιμότητα οφείλει να προστατεύει τη διοικητική ανεξαρτησία από την πολιτική αυθαιρεσία. Δεν μπορεί όμως να μετατρέπεται σε απουσία ευθύνης απέναντι στην κοινωνία.
Για το άρθρο 102 η πρότασή μας δίνει στην τοπική αυτοδιοίκηση μεγαλύτερη θεσμική και οικονομική δυνατότητα. Η φορολογική αποκέντρωση ενισχύει την ευθύνη των αιρετών και επιτρέπει στις τοπικές κοινωνίες να γνωρίζουν ποιος αποφασίζει, ποιος εισπράττει και πού κατευθύνονται οι διαθέσιμοι πόροι. 
Η Αντιπολίτευση υποστηρίζει ότι η πρόταση μπορεί να οδηγήσει σε πρόσθετες επιβαρύνσεις και σε μεγαλύτερες ανισότητες μεταξύ των δήμων. Η ανησυχία αυτή χρειάζεται σοβαρή απάντηση. Η φορολογική αποκέντρωση θα λειτουργήσει μέσα σε σαφές εθνικό νομοθετικό πλαίσιο. Ο κοινός νομοθέτης θα καθορίσει όρια, κοινωνικές απαλλαγές και μηχανισμούς δημοσιονομικής εξισορρόπησης. Το κράτος θα συνεχίσει να στηρίζει τις τοπικές αρχές και ιδιαίτερα τους μικρούς νησιωτικούς, ορεινούς και δημογραφικά ευάλωτους δήμους. 
Η οικονομική αυτοτέλεια δεν σημαίνει εγκατάλειψη της αυτοδιοίκησης. Σημαίνει περιορισμό της εξάρτησής της από την εκάστοτε κεντρική κυβέρνηση. Σημαίνει περισσότερη διαφάνεια, μεγαλύτερη συμμετοχή των πολιτών και σαφέστερη κατανομή της ευθύνης. Η πρόβλεψη για δημόσια διαβούλευση πριν από την κατάρτιση των τοπικών προϋπολογισμών ενισχύει τη δημοκρατική λογοδοσία. 
Η απαίτηση για δημοσιονομική ισορροπία προστατεύει τις επόμενες γενιές από χρέη και υποχρεώσεις που δημιουργούνται χωρίς σχέδιο. Έτσι συγκροτούμε μια αυτοδιοίκηση πραγματικά ελεύθερη, υπεύθυνη και λειτουργική. 
Η διατύπωση ότι οι βαθμοί της τοπικής αυτοδιοίκησης μπορούν να είναι έως δύο δεν καταργεί ούτε τους δήμους ούτε τις περιφέρειες. Δεν προδικάζει κάποια μελλοντική διοικητική μεταβολή. Παρέχει στον κοινό νομοθέτη την αναγκαία ευελιξία να προσαρμόζει τη διοικητική οργάνωση στις πραγματικές ανάγκες της χώρας, χωρίς να απαιτείται κάθε φορά νέα Συνταγματική Αναθεώρηση. 
Παράλληλα, ενισχύουμε την προστασία των αιρετών αρχών. Η επιβολή αργίας ή έκπτωσης σε αιρετό όργανο δεν μπορεί να αποτελεί εργαλείο διοικητικής πίεσης ή πολιτικής παρέμβασης. Για τον λόγο αυτό η πρόταση αναθέτει την κρίση στο Ανώτατο Ειδικό Δικαστήριο. Η λαϊκή εντολή πρέπει να προστατεύεται με τις ισχυρότερες δυνατές δικαστικές εγγυήσεις. 
Ακούσαμε, επίσης, ότι η αποκέντρωση μπορεί να οδηγήσει σε αποδυνάμωση του κοινωνικού κράτους. Ισχύει ακριβώς το αντίθετο. Οι τοπικές αρχές γνωρίζουν καλύτερα τις ανάγκες των πολιτών, τις ιδιαιτερότητες κάθε νησιού, κάθε ορεινής περιοχής και κάθε αστικού κέντρου. Ένα ισχυρό κεντρικό κράτος δεν είναι εκείνο που αποφασίζει τα πάντα από την Αθήνα. Είναι εκείνο που θέτει κανόνες, εγγυάται την ισότητα και εμπιστεύεται τις τοπικές κοινωνίες να διαχειρίζονται υπεύθυνα τις υποθέσεις τους. 
Περνώντας στο άρθρο 103 η πρότασή μας επιδιώκει μια δημόσια διοίκηση που θα λειτουργεί με αξιοκρατία, συνέπεια και πραγματική ευθύνη. Κατοχυρώνουμε συνταγματικά την αξιολόγηση με κριτήρια την αμεροληψία, την ουδετερότητα, την επαγγελματική ικανότητα και την αποδοτικότητα. Προβλέπουμε, επίσης, την αξιολόγηση των προϊσταμένων από τους υφισταμένους τους, γιατί η λογοδοσία πρέπει να λειτουργεί προς κάθε κατεύθυνση. 
Η Αντιπολίτευση ισχυρίζεται ότι η αξιολόγηση μπορεί να μετατραπεί σε μέσο κομματικών διώξεων. Η απάντησή μας είναι σαφής. Καμία απόλυση δεν θα εξαρτάται από την απόφαση ενός υπουργού ή από μία μεμονωμένη αρνητική κρίση. Η διαδικασία πρέπει να περιλαμβάνει αντικειμενικούς δείκτες, περισσότερες αξιολογήσεις, δικαίωμα ακρόασης και ένστασης, απόφαση υπηρεσιακού συμβουλίου και πλήρη δικαστική προστασία. 
Η μονιμότητα θεσπίστηκε για να προστατέψει τον δημόσιο υπάλληλο από την πολιτική αυθαιρεσία. Αυτή η προστασία πρέπει να παραμείνει ισχυρή. Δεν μπορεί όμως να αποκλείει κάθε συνέπεια όταν η σοβαρή και διαρκής ανεπάρκεια αποδεικνύεται με δίκαιη και επαναλαμβανόμενη διαδικασία. Προστατεύουμε τον έντιμο υπάλληλο και ταυτόχρονα προστατεύουμε τον πολίτη που δικαιούται αποτελεσματικές υπηρεσίες. 
Η αξιολόγηση όμως δεν έχει μόνο κυρωτικό χαρακτήρα. Οφείλει πρώτα να αναγνωρίζει την προσπάθεια, την επάρκεια και την προσφορά. Γι’ αυτό προβλέπουμε τη δυνατότητα επιβράβευσης των υπαλλήλων που υπηρετούν με συνέπεια, διαθέτουν αυξημένα προσόντα και πετυχαίνουν μετρήσιμα αποτελέσματα. Ένα δίκαιο κράτος δεν εξισώνει την αφοσίωση με την αδιαφορία. Δίνει κίνητρα, προσφέρει επιμόρφωση και δημιουργεί πραγματικές προοπτικές εξέλιξης. 
Κυρίες και κύριοι συνάδελφοι, τα άρθρα 102 και 103 εκφράζουν μια ενιαία θεσμική επιλογή. Εμπιστευόμαστε την αυτοδιοίκηση και τη ζητούμε να λογοδοτεί. Προστατεύουμε τον δημόσιο υπάλληλο και του ζητούμε να υπηρετεί με συνέπεια. Ενισχύουμε την ελευθερία με σαφείς κανόνες ευθύνης. 
Το Σύνταγμα δεν είναι καταφύγιο ακινησίας. Είναι ο θεμελιώδης κανόνας που επιτρέπει στη δημοκρατία να προσαρμόζεται χωρίς να χάνει τις αρχές της. Η ισότητα δεν σημαίνει εξίσωση της προσπάθειας με την αδράνεια. Η ανεξαρτησία δεν σημαίνει απουσία ελέγχου. Η αποκέντρωση δεν σημαίνει εγκατάλειψη. 
Σήμερα καλούμαστε να οικοδομήσουμε ένα κράτος πιο κοντά στον πολίτη, πιο δίκαιο προς τον υπάλληλο και πιο αυστηρό απέναντι στην ανευθυνότητα. Ένα κράτος που δεν φοβάται να εμπιστευθεί, επειδή γνωρίζει να ελέγχει. Ένα κράτος που δεν τιμωρεί την προσφορά, αλλά την αναγνωρίζει. Αυτή είναι η ουσία της ώριμης δημοκρατίας. Αυτή είναι η συλλογική ευθύνη μας απέναντι στο παρόν και στις γενιές που ακολουθούν. 
Ευχαριστώ. 
(Χειροκροτήματα)
[bookmark: _Hlk232167790][bookmark: _Hlk232167846]ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κ. Καππάτο. 
Καλείται η κ. Αναγνωστοπούλου στο Βήμα και ακολουθεί η κ. Λινού.
Κυρία Αναγνωστοπούλου, έχετε τον λόγο, παρακαλώ.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κυρία Πρόεδρε. 
Για την τελευταία συνεδρίαση της Επιτροπής Συνταγματικής Αναθεώρησης έμελλε να είναι το κερασάκι στην τούρτα. Ό,τι ξέραμε ως Μεταπολίτευση καταρρέει με αυτή την πρόταση για άρση της μονιμότητας των δημόσιων υπαλλήλων. 
Θα φέρω ένα πολύ πρόσφατο παράδειγμα από την Πάτρα. Μεγάλη περιοχή τεράστιας περιβαλλοντικής, φυσικής και κοινωνικής σημασίας ζητείται από το τάδε Υπουργείο να δοθεί προς ιδιωτικοποίηση σε έναν ιδιώτη και ο υπάλληλος, ο διευθυντής της αρμόδιας υπηρεσίας στην Πάτρα αρνείται. Αρνείται γιατί είναι έξω από κάθε νόμο κ.λπ.. Και έρχεται από το Υπουργείο «εντέλλεσθε» και ο υπάλληλος είναι υποχρεωμένος να συμβιβαστεί με αυτό, να υποταχθεί μάλλον, όχι να συμβιβαστεί, να υποταχθεί στο «εντέλλεσθε», γιατί θα είχε κυρώσεις στην αξιολόγηση κ.λπ.. 
Εάν αρθεί η μονιμότητα των δημοσίων υπαλλήλων, αυτά τα «εντέλλεσθε» θα είναι όχι καθημερινά, αλλά θα επικρέμεται και η δαμόκλειος σπάθη της άρσης της μονιμότητας. 
Δεν θα κάνω την ιστορική αναδρομή. Οφείλουμε να το ξέρουμε πώς ψηφίστηκε η μονιμότητα, πώς έγινε συνταγματικού κύρους θεσμός του κράτους από τον Ελευθέριο Βενιζέλο το 1911, πότε αυτή η μονιμότητα παίρνεται πίσω και πώς μέχρι τη Μεταπολίτευση, ακόμα και με μονιμότητα, το κράτος εκείνο, το μετεμφυλιακό, και στη συνέχεια μέχρι τη Μεταπολίτευση, φρόντιζε να έχει μια δημόσια διοίκηση προς μία κατεύθυνση, κοινωνικά φρονήματα κ.λπ.. Μονόπλευρη συγκρότηση της δημόσιας διοίκησης από το ελληνικό κράτος τότε. 
Με τη Μεταπολίτευση είπαμε οριστικά και αμετάκλητα ως λαός ότι η δημόσια διοίκηση, ανεξαρτήτως των φρονημάτων, των πολιτικών και ιδεολογικών των δημόσιων υπαλλήλων, η δημόσια διοίκηση συγκροτείται με τρόπο που εξυπηρετεί το δημόσιο συμφέρον και τον πολίτη. Αυτό είναι στο Σύνταγμά μας. Και όταν παρακούει, όταν δεν εξυπηρετεί, προβλέπονται από το Σύνταγμα, για να ακούει και ο κόσμος, πειθαρχικές ποινές κ.λπ.. Είναι δηλαδή καλυμμένος ο πολίτης και το δημόσιο συμφέρον από το ήδη υπάρχον Σύνταγμα. 
Τι έρχεται και προτείνει τώρα η Νέα Δημοκρατία; Βέβαια, την αξιολόγηση και την αξιοκρατία, όταν την ακούει κανείς από το στόμα της Νέας Δημοκρατίας, της Κυβέρνησης αυτής που ζούμε επί επτά χρόνια, μόνο γελάει, μόνο καταλαβαίνει τι πρόκειται να συμβεί, και με όλους τους μετακλητούς και με όλα αυτά. Η αξιολόγηση, όμως, και η άρση της μονιμότητας τι σημαίνει; Πειθαρχικός έλεγχος, πειθάρχηση των δημόσιων υπαλλήλων. Με ποιον στόχο; Γιατί δεν μιλάμε πολύ γι’ αυτό. Με στόχο τη λειτουργική ιδιωτικοποίηση του Δημοσίου. Και λειτουργική ιδιωτικοποίηση σημαίνει ότι ο δημόσιος υπάλληλος πρέπει να πειθαρχεί -αυτό είναι το Α και το Ω-, διαφορετικά πετάγεται έξω. 
Ποιο είναι το μείζον πρόβλημα της δημόσιας διοίκησης σήμερα; Αναφέρθηκε ο κ. Δελής. Και πρέπει εδώ να συνταχθούμε όλα τα κόμματα, όλοι οι Βουλευτές και οι Βουλεύτριες που θεωρούμε ότι είμαστε στον προοδευτικό δημοκρατικό κόσμο. Το μείζον πρόβλημα είναι ο απίστευτος αριθμός συμβασιούχων, οι οποίοι είναι όμηροι στην κυριολεξία της κάθε κυβέρνησης. 
Μονιμοποίηση λοιπόν, για να μπορεί το Δημόσιο να ξαναδεί τον εαυτό του στην αποστολή που έχει από το Σύνταγμα, δηλαδή εξυπηρέτηση του δημόσιου συμφέροντος. Και οι ίδιοι οι δημόσιοι υπάλληλοι να μπορούν να έχουν μία προοπτική -ναι- καριέρας, η οποία είναι η εξυπηρέτηση του Δημοσίου, αλλά και ότι η δουλειά τους δεν πάει στον βρόντο και δεν πρέπει να παρακαλούν τον κάθε Υπουργό και τον κάθε Βουλευτή για τη δουλειά τους. 
Υπάρχει μία τεράστια διεθνής βιβλιογραφία για το πώς αυτό της αξιολόγησης άρχισε να υπονομεύει τα θεμέλια -ό,τι ξέραμε του δημόσιου συστήματος και διοίκησης και υγείας και παιδείας κ.λπ.. Με τον όρο, λοιπόν, «αξιολόγηση» έρχεται αυτό που είπα πριν, η πειθάρχηση. Αυτό είναι το από μέσα της αξιολόγησης. Και ξέρετε πού φάνηκε; Στους εκπαιδευτικούς. 
Η αξιολόγηση έχει γίνει το μείζον θέμα. Προσέξτε το λογικό άλμα και το αντισυνταγματικό. Το μείζον δεν είναι ο δημόσιος υπάλληλος και ο εκπαιδευτικός ο οποίος δεν ήταν μέσα στην αξιολόγηση με τον νόμο του 1983. Αν δεν κάνω λάθος, ήταν ο ν.1400. Η αξιολόγηση έχει γίνει το μείζον διακύβευμα. Όχι η υπηρέτηση του δημόσιου συμφέροντος, αλλά η ίδια η αξιολόγηση. Δεν συμμετέχεις; Πειθαρχικές κυρώσεις και όλα αυτά που τραβάνε οι εκπαιδευτικοί. Και τι άλλο έχει; Το να μην μπορεί ο εκπαιδευτικός να αναδεικνύει μέσα στο σχολείο αυτό που είναι ο πυρήνας του παιδαγωγικού του ρόλου, να συνομιλεί με τους μαθητές και τις μαθήτριες σε σχέση με τα διακυβεύματα της εποχής του. Κάνει η εκπαιδευτικός μία εκδήλωση για το Παλαιστινιακό και έχει κατευθείαν πειθαρχικά μέτρα. Θα το επιτρέψουμε αυτό; Σκεφτείτε τώρα και με την άρση της μονιμότητας τι έχει να γίνει. 
Σας το είπα και πριν. Υπάρχει πια μία τεράστια βιβλιογραφία. Και δεν είναι μόνο αριστεροί και κομμουνιστές αυτοί που λένε τι είναι η αξιολόγηση. Είναι άνθρωποι του προοδευτικού χώρου μεν, οι οποίοι λένε ότι ξαναγυρίζουμε στον «homme de silence», στον «άνθρωπο της σιωπής», δηλαδή τον υπάλληλο που εργάζεται, σιωπά, υποτάσσεται. Το θέλουμε αυτό το πράγμα σ’ αυτήν τη χώρα; 
(Στο σημείο αυτό την Έδρα της Επιτροπής καταλαμβάνει ο Πρόεδρος αυτής κ. ΜΑΥΡΟΥΔΗΣ ΒΟΡΙΔΗΣ)
Το 1911 ο Βενιζέλος είπε ότι για να γίνουμε σύγχρονο κράτος, πρέπει να έχουμε μονιμότητα των δημόσιων υπαλλήλων. Τώρα τι κράτος θα γίνουμε; Θα ξαναγυρίσουμε στο μετεμφυλιακό κράτος και στα κοινωνικά φρονήματα, και με τους άπειρους μετακλητούς και τους ωρομίσθιους και του ορισμένου χρόνου, οι οποίοι είναι όμηροι και τρέχουν δεξιά και αριστερά; Να μην κάνουμε ένα βήμα το οποίο θα είναι ολέθριο για το μέλλον αυτής της χώρας. 
Για το άρθρο 102 τα είπαμε στην Ολομέλεια όταν συζητιόταν ο Κώδικας για την τοπική αυτοδιοίκηση. Δεν θα προσθέσω τίποτα άλλο αυτή τη στιγμή, δεν έχω και χρόνο. Θα πω μόνο ένα. Μπορούμε σ’ αυτή τη χώρα να μην έχουμε Μαλτέζους και Καμπόσους; Θα ήτανε ευτύχημα. Θα ήτανε ευτύχημα! 
Κλείνω με την τροποποίηση που ζητάμε -πολύ συγκεκριμένη, πολύ καθορισμένη- για το άρθρο 28 του Συντάγματος. Υπάρχει η τροπολογία, υπάρχει η τροποποίηση, υπάρχει και η αιτιολόγηση. Χρειάζονται πενήντα Βουλευτές και Βουλεύτριες να την υπογράψουν, για να μπορέσει να τεθεί προς συζήτηση. 
Πρόκειται για τις γερμανικές αποζημιώσεις, να διευκολυνθεί λίγο η διεκδίκηση των γερμανικών αποζημιώσεων. Θεωρώ ότι είναι ιστορικό, πολιτικό ζήτημα. Και αυτό είναι πατριωτικό καθήκον. Μια χώρα η οποία θυσίασε ανθρώπους, περιουσίες, το ίδιο της στο μέλλον απέναντι στους ναζιστές, αυτό είναι πατριωτικό καθήκον. 
Ας κάνουμε το βήμα με όλες τις προβλέψεις που χρειάζονται για να μη μείνει και αυτό σαν μία υπόσχεση που ποτέ δεν τηρήθηκε από εμάς. 
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ πολύ, κυρία συνάδελφε. 
Θα διευκρινίσω το ζήτημα αυτό. Έχω πει από την αρχή ότι εδώ θα τεθούν προς αναθεώρηση άρθρα από τα οποία εκπληρώνονται οι προϋποθέσεις που απαιτεί το Σύνταγμα για να τεθούν σε συζήτηση. Αυτό είναι συγκεκριμένες βουλευτικές υπογραφές. Τέτοιο πράγμα δεν έχει υπάρξει στην επιτροπή μας. Το διευκρινίζω, για να μη δημιουργείται καμία εντύπωση ότι δεν βάζουμε προς συζήτηση κάτι που έχει έρθει, υπογεγραμμένη πρόταση από Βουλευτές. Εντάξει; Δεν έχει έρθει. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Αυτό λέμε. Μέχρι να λήξει…
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Μέχρι να λήξει, είμαστε εδώ και περιμένουμε. Είμαστε εδώ και περιμένουμε μέχρι να λήξει. Να μη φανεί ότι δεν κάνουμε κάτι εμείς. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Σας έχει έρθει, όμως. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρία Λινού, έχετε τον λόγο.  
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε. 
Αγαπητοί συνάδελφοι, το μόνο άρθρο στο οποίο θα αναφερθώ είναι το άρθρο 103, που αφορά τη μονιμότητα. 
Έχει ακουστεί επαρκώς, νομίζω, ότι ο λόγος που ισχύει και ίσχυσε εδώ και εκατό είκοσι χρόνια σχεδόν η μονιμότητα των δημοσίων υπαλλήλων ήταν για να διασφαλίζονται από απόλυση λόγω πολιτικής δίωξης ουσιαστικά. 
Φοβάμαι ότι παρουσιάστηκε νωρίτερα σήμερα, ότι η μείωση των δημοσίων υπαλλήλων λόγω της ανάπτυξης της τεχνητής νοημοσύνης θα είναι ένα αναγκαίο κακό και φοβάμαι επίσης ότι αυτό το άρθρο θα είναι το προβάδισμα για την ευρεία απόλυση πολλών δημοσίων υπαλλήλων, χωρίς να υπάρχει πραγματικός λόγος. 
Αυτό που με απασχολεί βέβαια είναι το γεγονός ότι αυτοί που επιδιώκουν να γίνουν δημόσιοι υπάλληλοι το αποφασίζουν με βάση το γεγονός ότι υπάρχει και αυτό το προνόμιο της μονιμότητας. Και γι’ αυτό καταφέρνουμε να έχουμε πολύ ικανούς ανθρώπους και εγώ θα έλεγα ίσως και ανθρώπους πολύ ιδεολόγους που αποφασίζουν με χειρότερες συνθήκες να προσφέρουν στην πατρίδα -και θα εξηγήσω τι εννοώ «χειρότερες συνθήκες»- γιατί έχουν αυτό το κριτήριο ή έστω αυτόν τον τρόπο προσέλκυσης από το κράτος να γίνουν δημόσιοι υπάλληλοι και θα είναι μόνιμοι. Οι περισσότεροι από αυτούς επιλέγονται με ΑΣΕΠ. Άρα, η ικανότητά τους, η πλήρης ικανότητά τους, έχει ήδη κριθεί. 
Αυτούς τους ανθρώπους τους βάζουμε να έχουν τον ίδιο τρόπο αξιολόγησης και τις ίδιες συνθήκες με τον ιδιωτικό τομέα, χωρίς όμως να τους προσφέρουμε τις δυνατότητες διεκδίκησης και τις αμοιβές ή τις συνθήκες με τις οποίες απολύονται άλλοι άνθρωποι στον ιδιωτικό τομέα, παραδείγματος χάριν τεράστιες αποζημιώσεις. Αυτό θα πρέπει να κριθεί και από πλευράς συνταγματικότητας. Δεν είμαι βεβαίως νομικός και δεν ξέρω. 
Ένας συνάδελφος πριν -και θέλω να αναφερθώ σε αυτό- είπε ότι θα χρειαστούν πολύ λιγότεροι λειτουργοί υγείας επειδή η τεχνητή νοημοσύνη θα είναι τόσο προοδευμένη που θα έχουμε μεγάλη μείωση της νοσηρότητας. Νομίζω ότι η τεχνητή νοημοσύνη μπορεί να εγγυάται ίσως μετάθεση της ανάπτυξης νόσων, ίσως και μείωση της νοσηρότητας από συγκεκριμένες νόσους, αλλά δεν εγγυάται μείωση των θανάτων, δεν εγγυάται ότι δεν θα έχουμε θάνατο, ούτε ότι θα έχουμε θανάτους χωρίς νόσο. Επομένως, δεν υπάρχει καμία εγγύηση. Μάλλον το αντίθετο θα συμβεί για τις ανάγκες υπηρεσιών υγείας, επειδή θα είμαστε όλοι πολύ πιο γερασμένοι και θα χρειαζόμαστε μεγαλύτερη βοήθεια. 
Αν θέλουμε, λοιπόν, να διατηρήσουμε το επίπεδο του Δημοσίου και την ικανότητα των δημοσίων υπαλλήλων να προσφέρουν σε αυτήν τη χώρα, τι θα τους δώσουμε σε αντίβαρο για τη μονιμότητα αν την καταργήσουμε; Θα μπορούσαμε πιθανόν -θα πει κάποιος- να δώσουμε αυτό που κάνει η Σιγκαπούρη, δηλαδή μια εγγύηση τεράστιων μισθών από την ώρα που επιλέγουν να γίνουν δημόσιοι υπάλληλοι και τεράστια μόρφωση. Αυτό δεν νομίζω ότι μπορεί η χώρα μας να το κάνει. Θα τους δώσουμε πιθανόν συνεχιζόμενη εκπαίδευση, ανάπτυξη δεξιοτήτων σχετικών μάλιστα και με την τεχνητή νοημοσύνη και βελτίωση των προσόντων τους, ώστε να διασφαλίζονται ότι όταν το κράτος θα τους απολύσει, με την άρση της μονιμότητας, θα βρουν καλύτερες και πιο επιτυχείς δουλειές στον ιδιωτικό τομέα. Ούτε αυτό μπορούμε να το εξασφαλίσουμε γιατί δεν το κάνουμε. 
Επίσης, το άλλο σημαντικό είναι να τους διατηρήσουμε την καλή φήμη ότι επειδή δούλεψαν στο Δημόσιο είναι τόσο καλοί που πρέπει να τους προσλάβει ένας ιδιώτης. Όμως, αυτό κάνουμε κάθε δυνατή προσπάθεια να τους το αποκόψουμε. Είναι «οι κλέφτες, οι απατεώνες, οι τεμπέληδες» ή δεν ξέρω τι άλλο λέμε εναντίον τους. Υπάρχει η αντίληψη ότι δεν τους χρειαζόμαστε.
Αν δεν τους χρειαζόμαστε, πρέπει να θυμηθούμε ότι πιθανόν να μπορούμε να μειώσουμε τις διοικητικές θέσεις, αλλά το κοινωνικό κράτος ουσιαστικά στελεχώνεται μόνο από δημόσιους υπαλλήλους. Τι είναι το κοινωνικό κράτος; Δεν ξέρω αν πρέπει να πούμε ότι και η Δικαιοσύνη είναι μέρος του κοινωνικού κράτους, αλλά η παιδεία, η υγεία και η ικανότητα για εργασία όλα αυτά καλύπτονται από δημόσιους υπαλλήλους. Αν, λοιπόν, σβήσουμε αυτή την ραχοκοκαλιά του κοινωνικού κράτους, των αναγκών της κοινωνίας, τι μένει να προσφέρουμε στην κοινωνία; Δεν θα έχουμε γιατρούς, δεν θα έχουμε εκπαιδευτικούς, δεν θα έχουμε νομικούς. 
Νομίζω ότι δεν υπάρχει άλλος τρόπος παρά να βρούμε τρόπους που δίκαια να συνεχιστεί η μονιμότητα και δίκαια για τις θέσεις που δεν θα υπάρξουν, που είναι αλήθεια, να υπάρξει αντικατάσταση τόσο στον ιδιωτικό όσο και στον δημόσιο τομέα. Αλλιώς, καταργούμε ουσιαστικά την ουσία του κράτους, την ουσία αυτού του λόγου για τον οποίο υπάρχει το Σύνταγμα, ώστε να προσφέρουμε στους Έλληνες πολίτες και ίσως και την ουσία της ύπαρξής μας σαν Βουλή. Γιατί θεωρητικά αυτό μόνο κάνουμε. Προσφέρουμε στον καλό του τόπου. 
Θα σταματήσω εδώ και θα πω ότι στηρίζω και εγώ την τροπολογία του άρθρου 28 για τη διευκόλυνση να πάρουμε τις οφειλές αυτές που μας χρωστά η Γερμανία. 
Ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Και τον λόγο έχει ο κ. Ιωάννης Κεφαλογιάννης από τη Νέα Δημοκρατία. 
ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η σημερινή συζήτηση αφορά δύο διατάξεις που, αν και ρυθμίζουν διαφορετικά αντικείμενα, υπηρετούν τον ίδιο συνταγματικό σκοπό: Η μία αφορά στην οργάνωση της δημόσιας διοίκησης στο επίπεδο της τοπικής αυτοδιοίκησης και η άλλη αφορά στο Συνταγματικό καθεστώς των δημοσίων υπαλλήλων που τη στελεχώνουν. 
Το κοινό τους στοιχείο είναι ότι διαμορφώνουν το θεσμικό πλαίσιο της δημόσιας διοίκησης και το κοινό ζητούμενο της Αναθεώρησης είναι πως η δημόσια διοίκηση θα πρέπει να γίνει περισσότερο αποτελεσματική, περισσότερο αποκεντρωμένη, περισσότερο αξιοκρατική και περισσότερο υπόλογη απέναντι στον πολίτη, χωρίς όμως να αποδυναμωθούν οι θεσμικές εγγυήσεις που την διέπουν.
Ξεκινάω από το άρθρο 102. Το Ελληνικό Σύνταγμα κατοχυρώνει ήδη τη διοικητική και οικονομική αυτοτέλεια της τοπικής αυτοδιοίκησης. Η αυτοτέλεια αυτή, όμως, για να μην μείνει μόνο διακηρυκτική, πρέπει να διαθέτει και ένα πραγματικό περιεχόμενο και αυτόν τον σκοπό υπηρετούν οι προτεινόμενες αλλαγές. 
Η σημαντικότερη αφορά στη δυνατότητα φορολογικής αποκέντρωσης. Η χώρα μας εξακολουθεί να συγκαταλέγεται στις πλέον συγκεντρωτικές διοικητικά χώρες της Ευρώπης και αυτό είναι κατά βάση προϊόν μιας διαχρονικής σχέσης αμοιβαίας δυσπιστίας ανάμεσα στην κεντρική διοίκηση και την τοπική αυτοδιοίκηση. Είναι αλήθεια ότι το κράτος, επί δεκαετίες, διστάζει να εκχωρήσει ουσιαστικές οικονομικές αρμοδιότητες, θεωρώντας ότι μόνο η κεντρική διοίκηση μπορούσε να εγγυηθεί τη χρηστή δημοσιονομική διαχείριση. Και βεβαίως δεν πρόκειται για μια αβάσιμη δυσπιστία. Δεν λείπουν οι περιπτώσεις που οργανισμοί τοπικής αυτοδιοίκησης δεν αξιοποίησαν με τον καλύτερο δυνατό τρόπο ούτε τις αρμοδιότητες, αλλά ούτε και τους πόρους που ήδη διέθεταν. Εδώ βρισκόμαστε, όμως, στο κέντρο ενός φαύλου κύκλου. Η έλλειψη εμπιστοσύνης οδηγεί σε μεγαλύτερο συγκεντρωτισμό και ο μεγαλύτερος συγκεντρωτισμός περιορίζει ακόμη περισσότερο την ανάληψη πραγματικής ευθύνης σε τοπικό επίπεδο.
Η Συνταγματική Αναθεώρηση μας δίδει σήμερα την ευκαιρία να επιχειρήσουμε μια διαφορετική προσέγγιση: Περισσότερη αυτοτέλεια, αλλά ταυτόχρονα περισσότερη λογοδοσία, περισσότερες δυνατότητες αλλά και μεγαλύτερη ευθύνη απέναντι στους πολίτες. Νομίζω ότι πρέπει να το τολμήσουμε!
Δεν υπάρχει πραγματική αυτοδιοίκηση, όταν οι οργανισμοί της τοπικής αυτοδιοίκησης εξαρτώνται αποκλειστικά από μεταβιβάσεις πόρων της κεντρικής διοίκησης. Γιατί, κυρίες και κύριοι συνάδελφοι, στην ουσία αυτό συμβαίνει σήμερα. Και όπου υπάρχει οικονομική εξάρτηση είναι αναπόφευκτο ότι περιορίζεται και η θεσμική αυτονομία.
Σε αυτό το ζήτημα, πρέπει να πλησιάσουμε πιο κοντά στην Ευρώπη. Ο ευρωπαϊκός χάρτης τοπικής αυτοδιοίκησης προβλέπει ότι οι τοπικές Αρχές πρέπει να διαθέτουν επαρκείς ιδίους οικονομικούς πόρους και ότι ένα σημαντικό μέρος αυτών μπορεί να προέρχεται από τοπικούς φόρους και τέλη που έχουν τη δυνατότητα να καθορίζουν -μέσα, βέβαια, στα όρια του νόμου- όσον αφορά το ύψος τους οι ίδιοι οι οργανισμοί τοπικής αυτοδιοίκησης. 
Αυτό συμβαίνει, σήμερα, σε πολλές ευρωπαϊκές δημοκρατίες. Ενδεικτικά αναφέρω την Σουηδία, τη Δανία και τη Φινλανδία, όπου οι δήμοι εισπράττουν δημοτικό φόρο εισοδήματος. Στη Γερμανία, διαθέτουν ίδιες φορολογικές πηγές και συμμετέχουν και στα φορολογικά έσοδα της Ομοσπονδίας. Στην Ελβετία, η τοπική αυτοδιοίκηση έχει τοπική φορολογική αυτονομία και αυτό αποτελεί ένα από τους θεμελιώδεις κανόνες του ομοσπονδιακού τους κράτους. 
Η θεσμική λογική πίσω από αυτήν την προσέγγιση είναι απλή: Εκείνος που αποφασίζει για τις τοπικές πολιτικές πρέπει να αναλαμβάνει και την ευθύνη της χρηματοδότησής τους και εκείνος που καταβάλλει τους σχετικούς φόρους πρέπει να μπορεί να αξιολογεί άμεσα εάν αυτοί οι πόροι επιστρέφουν στην κοινωνία με καλύτερες υπηρεσίες.
Η δεύτερη σημαντική καινοτομία αφορά τη διαδικασία κατάρτισης των προϋπολογισμών των οργανισμών τοπικής αυτοδιοίκησης. Προβλέπεται ότι αυτοί θα καταρτίζονται μέσα από επαρκή δημόσια διαβούλευση με τους κατοίκους και θα οφείλουν να διασφαλίζουν τη δημοσιονομική ισορροπία. Η πρόβλεψη αυτή αποτυπώνει μια σύγχρονη αντίληψη συμμετοχικής δημοκρατίας στο μέτρο που οι πολίτες θα έχουν ουσιαστικότερο λόγο στον τρόπο με τον οποίον κατανέμονται οι διαθέσιμοι πόροι των τοπικών κοινωνιών. 
Παράλληλα, η συμμετοχή αυτή συνοδεύεται από μια εξίσου σημαντική συνταγματική αρχή, τη δημοσιονομική ισορροπία. Η δημοσιονομική ισορροπία αποτελεί πλέον απαίτηση σε κάθε επίπεδο δημόσιας διοίκησης και δεν μπορεί προφανώς να αποτελέσει εξαίρεση η τοπική αυτοδιοίκηση.
Έρχομαι στο άρθρο 103. Έχουν ειπωθεί πολλά γύρω απ’ αυτό το άρθρο και νομίζω ότι η δημόσια συζήτηση έχει εγκλωβιστεί σ’ ένα ψευδές δίλημμα. Από τη μία πλευρά παρουσιάζεται η μονιμότητα ως ένα προνόμιο που πρέπει να καταργηθεί και από την άλλη πλευρά κάθε συζήτηση για αξιολόγηση εμφανίζεται ως απειλή για τη μονιμότητα. Βεβαίως, καμία απ’ αυτές τις δύο προσεγγίσεις δεν ανταποκρίνεται στη συνταγματική πραγματικότητα. Η μονιμότητα δεν αποτελεί ατομικό προνόμιο. Αποτελεί θεσμική εγγύηση υπέρ του δημοσίου συμφέροντος. Θεσπίστηκε για να προστατεύει την πολιτική ουδετερότητα της διοίκησης και όχι τους εκάστοτε φορείς των θέσεων. Διασφαλίζει ότι επιπλέον ο δημόσιος υπάλληλος υπηρετεί το Σύνταγμα και τον νόμο και όχι τις εκάστοτε πολιτικές μεταβολές. 
Αυτή η θεμελιώδης αρχή δεν αμφισβητείται με την πρόταση αναθεώρησης του άρθρου 103. Εκείνο που προτείνεται είναι κάτι διαφορετικό, να αναγνωριστεί συνταγματικά ότι η μονιμότητα δεν μπορεί να αποσυνδεθεί από την αξιολόγηση. Σ’ ένα σύγχρονο κράτος δικαίου η λογοδοσία και η ανεξαρτησία δεν είναι αντίθετες έννοιες. Είναι έννοιες συμπληρωματικές. Η αξιολόγηση δεν στρέφεται κατά του δημοσίου υπαλλήλου. Αντίθετα, προστατεύει πρώτα απ’ όλα τους άξιους δημόσιους υπαλλήλους, οι οποίοι καθημερινά εργάζονται με συνέπεια, υψηλό αίσθημα ευθύνης και δικαιούνται ένα σύστημα το οποίο να αναγνωρίζει την προσφορά τους. Παράλληλα, προστατεύει και τον πολίτη, ο οποίος έχει συνταγματικό δικαίωμα σε μια διοίκηση αποτελεσματική, αμερόληπτη και ποιοτική και τέλος, προστατεύει το κύρος της ίδιας της δημόσιας διοίκησης. 
Υπάρχει, όμως, και μία ακόμα σημαντική διάσταση. Προτείνεται η αξιολόγηση να είναι αμφίδρομη, να έχουν δηλαδή και οι ίδιοι οι εργαζόμενοι τη δυνατότητα να αξιολογούν την ποιότητα της διοίκησης που ασκείται από τους προϊσταμένους τους. Πολλοί επιθυμούμε μια σύγχρονη αντίληψη διοίκησης που να μετατοπίζει το βάρος από την απλή ιεραρχία στην καλλιέργεια κουλτούρας ευθύνης, συνεργασίας και συνεχούς βελτίωσης, οπότε αυτή είναι μία σημαντική θεσμική τομή που πρέπει να στηρίξουμε.
Κύριε Πρόεδρε, δεν θα επεκταθώ άλλο. Θα ήθελα κι εγώ να ευχαριστήσω τους συναδέλφους για την εποικοδομητική συζήτηση που είχαμε όλες τις προηγούμενες μέρες και παρά τις διαφορετικές προσεγγίσεις και ίσως διαφωνίες οι οποίες εκφράστηκαν, πιστεύω ότι η επιτροπή μας με πολλή σοβαρότητα και υπευθυνότητα αντιμετώπισε μια διαδικασία ιδιαίτερης θεσμικής σημασίας και νομίζω ότι μέσα απ’ αυτήν τη διαδικασία, στην επόμενη Βουλή που θα συζητηθούν τα αντίστοιχα άρθρα και οι συγκεκριμένες διατυπώσεις, θα έχουν την ευκαιρία όσοι είναι μέλη της επόμενης Βουλής να υπεισέλθουν και σε περισσότερες λεπτομέρειες. 
Ευχαριστώ πολύ. 
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Κεφαλογιάννη.
Τον λόγο έχει ο κ. Μάντζος από το ΠΑΣΟΚ-Κίνημα Αλλαγής.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, ολοκληρώνεται σήμερα η διαδικασία στην Επιτροπή Αναθεώρησης του Συντάγματος και νομίζω ότι όλη η λειτουργία, αλλά κυρίως η έλλειψη κοινωνικού αντίκτυπου και ακροατηρίου της διαδικασίας μας, όπως κάποιοι λένε, αλλά ακόμα και η συσχέτιση που έγινε με τον χρόνο των εκλογών, δεν επιβεβαιώνει μόνον αυτό που λέγαμε ήδη από τις 10 Ιουνίου, όταν αποφασίστηκε η διάρκεια της Επιτροπής, ότι θα είναι μια Επιτροπή που θα λειτουργήσει σ’ ένα ακατάλληλο χρονικά σημείο και σε μια ακατάλληλη χρονική περίοδο. Δυστυχώς, συμβαίνει κάτι πολύ περισσότερο. Αμφισβητείται η ίδια η αξία της Επιτροπής και της συζήτησης εδώ. Ξέρετε, αυτό δεν άξιζε σ’ αυτήν την Επιτροπή και σε κανέναν από εμάς τους Βουλευτές που συμμετείχαμε, διότι νομίζω ότι όλες και όλοι συνεισφέραμε σε μια υψηλού επιπέδου συζήτηση, υψηλότερου από αυτό που ανέμεναν πολλοί.
Θα ήθελα κι εγώ να ευχαριστήσω κάθε μία και κάθε έναν από τους συναδέλφους που συμμετείχαν στην Επιτροπή για τον υπεύθυνο λόγο, πέρα από τις διαφωνίες και πάνω από αυτές. 
Είναι κρίμα και λάθος να μη μιλήσουμε και για το άρθρο 110 του Συντάγματος, το οποίο πράγματι, όπως είπε ο Γενικός μας Εισηγητής, ο Παναγιώτης Δουδωνής, έπρεπε να έχει τεθεί σε ψηφοφορία για να έχουμε συζητήσει μια θεμελιακή ανάγκη που όλοι αναγνωρίζουμε και κανένας πλην ημών δεν ομολογεί, δηλαδή την ανάγκη να αναθεωρήσουμε και την ίδια την αναθεωρητική διαδικασία, ώστε να επιτύχουμε τις συναινέσεις ακριβώς εκεί που πρέπει, στο κείμενο των διατάξεων.
Έρχομαι, λοιπόν, στις δύο τελευταίες διατάξεις που θα συζητήσουμε στην Επιτροπή, το άρθρο 102 και το άρθρο 103.
Για το άρθρο 102, μετά τις πρόσφατες αλλαγές στο σχέδιο νόμου για τους ΟΤΑ και για το εκλογικό σύστημα, μετά τη χθεσινή πρότασή σας για κατάργηση του τεκμηρίου υπέρ των αποκεντρωμένων διοικήσεων στο άρθρο 101, τώρα έρχεται από την Πλειοψηφία το αποκορύφωμα, αυτή η πρόταση που θέλει να καταστήσει επιτρεπτή συνταγματικά την κατάργηση, ενδεχομένως και μ’ έναν κοινό νόμο, ενός εκ των δύο βαθμών της αυτοδιοίκησης και γκρεμίζεται ένα συνταγματικό τείχος προστασίας των οργανισμών τοπικής αυτοδιοίκησης, χωρίς να αιτιολογείται γιατί. Υπάρχει, δηλαδή, ένα υποθετικό σενάριο με την πρόταση της Πλειοψηφίας, όπου μία κοινοβουλευτική πλειοψηφία θα μπορέσει να καταργήσει τους δήμους της χώρας ή να καταργήσει τις περιφέρειες της χώρας ανάλογα με τις δικές της πολιτικές σκοπιμότητες. 
Έτσι υποτίθεται ότι αντιλαμβάνεται η Πλειοψηφία την ενδυνάμωση της τοπικής αυτοδιοίκησης, αλλά νομίζω ότι κανένας δεν περίμενε να φτάσουμε στη Συνταγματική Αναθεώρηση για να κατανοήσει πώς βλέπει η σημερινή Πλειοψηφία και η Κυβέρνηση, την οποία στηρίζει, την τοπική αυτοδιοίκηση. Είναι ένα δήθεν επιτελικό κράτος που οικοδομήθηκε αρχιτεκτονικά και λειτούργησε εν τοις πράγμασι από το 2019 μ’ έναν και μόνο στόχο, τη συγκέντρωση της εξουσίας και της διαχείρισης των πόρων. Οι αρμοδιότητες που δίνονται στους οργανισμούς τοπικής αυτοδιοίκησης κατ’ όνομα, χωρίς πόρους, χωρίς ανθρώπινο δυναμικό, κατ’ ουσίαν είναι αποκέντρωση της ευθύνης του πταίσματος, τού ποιος φταίει, και στην καλύτερη περίπτωση οι δήμοι λειτουργούν ως μακρά χείρα για την κυβέρνηση και το κεντρικό κράτος, όταν οι διοικήσεις είναι αρεστές και φίλα προσκείμενες. Όταν δε οι διοικήσεις τους δεν είναι αρεστές στην κυβέρνηση, στη χειρότερη δηλαδή περίπτωση, λειτουργούν ως «πάρκινγκ» ευθυνών και ως αποδιοπομπαίοι τράγοι, αν ο μη γένοιτο συμβεί το οτιδήποτε και πρέπει να χρεωθεί κάπου. 
Εμείς, λοιπόν, απέναντι σ’ αυτήν τη στρεβλή αντιαυτοδιοικητική προσέγγιση έχουμε προτάσεις, οι οποίες πραγματικά ενδυναμώνουν την τοπική αυτοδιοίκηση και με την κατοχύρωση του τεκμηρίου αρμοδιότητας υπέρ των ΟΤΑ με την αυξημένη πλειοψηφία των τριών πέμπτων για την αφαίρεση αρμοδιοτήτων από αυτούς, δηλαδή να είναι αποτέλεσμα ευρείας συναίνεσης η μεταφορά αρμοδιότητας, όχι μία απλή κυβερνητική απόφαση. Δεν πρέπει να είναι η απόφαση για αποδυνάμωση των αυτοδιοικήσεων στα χέρια του κυβερνώντος κόμματος και προστατεύουμε εμπράκτως την τοπική αυτοδιοίκηση, γιατί πιστεύουμε σ’ αυτήν και το αποδεικνύουμε μ’ αυτήν την πρόταση μας, όπως το αποδεικνύουμε και με τη δυνατότητα έκδοσης κανονιστικών πράξεων για τη ρύθμιση ζητημάτων που ανάγονται στις αρμοδιότητες εντός εδαφικής επικράτειάς τους, το αποδεικνύουμε με την αναφορά μας σε ισοσκελισμένους προϋπολογισμούς και το αποδεικνύουμε με την εισαγωγή ενός θεσμού άμεσης δημοκρατίας που είναι ακριβώς η διεξαγωγή δημοτικών δημοψηφισμάτων, δημοψηφίσματα με απόφαση των αιρετών οργάνων που λαμβάνονται με αυξημένη πλειοψηφία. Αυτές είναι οι δημιουργικές προτάσεις για το άρθρο 102.
Έρχομαι στο άρθρο 103, για να κλείσω εκεί, γιατί εκεί πραγματικά έχω προσωπική δυσκολία να καταλάβω εάν η αντιμετώπιση του ζητήματος της μονιμότητας των δημοσίων υπαλλήλων είναι απλώς ένα επικοινωνιακό τρικ, τέχνασμα ή μία ιδεολογική εμμονή. Εγώ τείνω να πιστέψω ότι είναι και τα δύο, ότι συρρέουν και οι δύο περιστάσεις. Η αναποτελεσματικότητα του Δημοσίου δεν είναι ζήτημα μονιμότητας. Αυτό είναι μία αρχή. Πρέπει να την πούμε καθαρά. Αν κάποιοι δεν το ασπάζονται αυτό, είναι δικαίωμά τους, είναι και η διαφορά της ιδεολογίας μας.
Όμως, νομίζω ότι τεκμηριώθηκε ήδη και από τους προηγούμενους ομιλητές από πολλές πλευρές της Αντιπολίτευσης ότι το πρόβλημα δεν είναι στη μονιμότητα. Το πρόβλημα για εμάς τουλάχιστον στο ΠΑΣΟΚ είναι η λογική λάφυρου που επιδεικνύουν οι κυβερνήσεις, η λογική από την οποίαν εμφορείται κατεξοχήν η σημερινή Κυβέρνηση, ένα επιτελικό κράτος που λειτουργεί με την επιβολή ενός συστήματος μετακλητών στον δημόσιο τομέα, μια ραγδαία αύξηση μετακλητών υπαλλήλων και στο κράτος και στους δήμους, όπου με το πρόσφατο νομοσχέδιο του κ. Λιβάνιου αυξήθηκε ο αριθμός των μετακλητών, μία ομάδα μετακλητών, δηλαδή, η οποία έρχεται να διοικήσει επί των υπαλλήλων που έχουν αποφοιτήσει από την Εθνική Σχολή Δημόσιας Διοίκησης, οι οποίοι έχουν σε κάθε περίπτωση προσληφθεί μέσω ΑΣΕΠ, πτυχιούχοι με μεταπτυχιακά και διδακτορικά.   

Σε αυτό το Δημόσιο, αντί να προσελκύσουμε και άλλους τέτοιους ανθρώπους με προσόντα, να τους δώσουμε κίνητρα, να λειτουργήσουμε ένα πραγματικό σύστημα αξιολόγησης, να μιλήσουμε με θάρρος, τεκμηρίωση και κοστολόγηση για τον 13ο μισθό -που ο κ. Πιερρακάκης, ο αρμόδιος Υπουργός, είπε ότι «ακόμη κι αν έχω τα χρήματα δεν θα τους τα δώσω», αντί να συζητήσουμε όλα αυτά- εσείς επιβάλλετε σε αυτό το Δημόσιο ένα κομματικό σύστημα εξαρτημένων μετακλητών υπαλλήλων επί των μονίμων άρα και ανεξάρτητων δημοσίων υπαλλήλων. Αυτό είναι ζήτημα φιλοσοφίας και ιδεολογίας εν τέλει και είναι μια ρωγμή, ένα ρήγμα σε σχέση με την παράδοση από το 1911. Άρα, αυτό είναι ένα σύστημα μακριά από τη δημοκρατία. Είναι μια αριστοκρατία, «αρεστοκρατία», πλάι σε μία συμβουλοκρατία που λειτουργεί με τις απευθείας αναθέσεις σε εταιρείες και γραφεία συμβούλων με αδιαφάνεια και απευθείας αναθέσεις. 
Αυτό είναι ένα δήθεν επιτελικό κράτος γιατί δεν έχει τίποτα το επιτελικό. Καμία επιτελικότητα το outsourcing στα πάντα. Ένα κράτος δεν μπορεί να είναι επιτελικό όταν δεν τον νοιάζει η αποτελεσματικότητα, αλλά μόνο η υπακοή των υπαλλήλων του. Και σε αυτό το πλαίσιο ενώ τηρείται σιγή ομολογίας όλων των παραπάνω από την πλειοψηφία έρχεται η Νέα Δημοκρατία να ρίξει το ανάθεμα στη μονιμότητα. Να αναιρέσει την αξία αυτής, να αναιρέσει την ιστορία αυτής και την ουσία αυτής που είναι ότι δεν συνιστά ασυλία των υπαλλήλων, αλλά εγγύηση του κράτους δικαίου, της ανεξαρτησίας τους, της αμεροληψίας τους. Και η άρση της μονιμότητας εμφανίζεται ως θεραπεία για κάθε παθογένεια που ταλανίζει το δημόσιο και δεν τεκμηριώνεται αυτό πέρα από το ιδεολόγημα αυτό. 
Είναι αλήθεια το ανθρώπινο δυναμικό που φταίει για τις παθογένειες του δημοσίου; Ποιος έχει αρνηθεί ότι το επίπεδο των δημοσίων υπαλλήλων τα τελευταία χρόνια έχει αυξηθεί; Ότι μιλάμε για προσόντα τυπικά και ουσιαστικά ανθρώπων που εισέρχονται στο Δημόσιο; Αυτοί φταίνε; Μήπως πρέπει να ασχοληθούμε με τα πραγματικά προβλήματα, με τα ζητήματα που η Κυβέρνηση προσπαθεί να κρύψει κάτω από το χαλί του ιδεολογήματος της άρσης της μονιμότητας; Μήπως πρέπει να επικεντρωθούμε στις χαμηλές αποδοχές των δημοσίων υπαλλήλων που καθιστούν την απασχόλησή τους μη ανταγωνιστική σε σχέση με τον ιδιωτικό τομέα; Μήπως πρέπει να μιλήσουμε για την έλλειψη αξιοκρατίας όπως την κάλυψη των θέσεων ευθύνης; Εφτά χρόνια διακυβέρνησης της χώρας τι έχει αλλάξει ως προς αυτό; 
Πώς να προσδοκούμε στην αξιοκρατία στις θέσεις ευθύνης όταν ο σημερινός Πρωθυπουργός ως Υπουργός Διοικητικής Μεταρρύθμισης είναι εκείνος ο οποίος είχε φέρει αντί για μεταρρύθμιση την πλήρη απορρύθμιση; Καθαίρεσε από τις θέσεις τους όλους τους προϊσταμένους εν μία νυκτί και έδωσε το δικαίωμα στους Υπουργούς να επιλέξουν τους δικούς τους. Εισήγαγε ένα σύστημα αξιολόγησης που προέβλεπε και προκαθορισμένα ποσοστά αξιολογικών αποτελεσμάτων πριν γίνει αξιολόγηση. Μιλάμε για το χειρότερο ιστορικά σύστημα αξιολόγησης που έχει εφαρμοστεί ποτέ στην πατρίδα μας. Από τον Πρωθυπουργό κ. Μητσοτάκη ως Υπουργό Διοικητικής Μεταρρύθμισης. 
Μήπως να μιλήσουμε, λοιπόν, για την πραγματική αξιολόγηση που δεν θα είναι φόβητρο και εκδίκηση εις βάρος των υπαλλήλων, αλλά πραγματική ευκαιρία για βελτίωση; Μήπως να δούμε ποιος φταίει που δεν υπάρχει πραγματική αξιολόγηση; Ο σημερινός Πρόεδρος της Επιτροπής ως Υπουργός Εσωτερικών, ο κ. Βορίδης, πέρασε το 2022 έναν νόμο για αξιολόγηση. Όταν έρθει στο Βήμα για να μιλήσει ας μας πει αν αυτός ο νόμος εφαρμόστηκε. Κι αν όχι -που όχι- γιατί δεν εφαρμόστηκε; Και σε κάθε περίπτωση να μιλήσουμε για το πώς μπορούν όλοι οι προϊστάμενοι να είναι όχι από αξιολογικές διαδικασίες αλλά κατά ανάθεση. Να μιλήσουμε για την κακονομία, να μιλήσουμε για την έλλειψη διαφάνειας, να μιλήσουμε για την υποβάθμιση της «Διαύγειας». Όλα αυτά είναι πραγματικά προβλήματα. Όχι η άρση της μονιμότητας. Άρα, θα πρέπει να μιλήσουμε γι’ αυτά που πραγματικά πονούν τη δημόσια διοίκηση που είναι η επιβάρυνση και η εργασιακή εξουθένωση των υπαλλήλων που έχουν απομείνει. 
Δεν ξέρω ποια είναι η εικόνα που έχει η πλειοψηφία για το Δημόσιο, αν είναι μια ομάδα κακών υπαλλήλων οι οποίοι δεν κάνουν τη δουλειά τους και πρέπει να φύγουν για να έρθουν άλλοι στη θέση τους, μετακλητοί. Αν πιστεύετε αυτήν την εικόνα, τότε έχετε πλάνη περί τα πράγματα. Αλλά επειδή δεν είστε πεπλανημένοι, απλώς πουλάτε αυτήν την εικόνα στο κομματικό σας ακροατήριο επενδύοντας και τροφοδοτώντας τον διχασμό των εργαζομένων, των υπαλλήλων δημοσίου και ιδιωτικού τομέα και τον κοινωνικό αυτοματισμό. Και δεν συνειδητοποιείτε πόσο τοξικό μπορεί να γίνει όλο αυτό. Αλλά ακόμη κι αν υπάρχουν κακοί υπάλληλοι, που υπάρχουν προφανώς όπως και επίορκοι, υπάρχει το πειθαρχικό δίκαιο, το δημοσιοϋπαλληλικό δίκαιο με συστηματικό τρόπο εδώ και πολλά χρόνια που τα ρυθμίζει αυτά με κωδικοποιημένο τρόπο.
Αν σας ενοχλούν οι επίορκοι υπάλληλοι όσο ενοχλούν εμάς γιατί δεν εφαρμόζετε το πειθαρχικό δίκαιο με κοινή νομοθεσία; Γιατί συνταγματοποιείτε το δικό σας πρόβλημα; Γιατί ψάχνετε στο Σύνταγμα προκάλυμμα για τη δική σας ανεπάρκεια να εφαρμόσετε την κοινή νομοθεσία, τη δημοσιοϋπαλληλική νομοθεσία; Άρα, να μας πείτε με σαφήνεια και καθαρότητα, κυρίες και κύριοι συνάδελφοι της Πλειοψηφίας, πού εξυπηρετεί όλη αυτή η άσκοπη και ψευδεπίγραφη συζήτηση που κάνουμε σήμερα για το άρθρο 103; Σε τι εξυπηρετεί πέρα από επικοινωνιακά τεχνάσματα; 
Συμπερασματικά -κλείνω, κύριε Πρόεδρε- ουδεμία τροποποίηση χρειάζεται το άρθρο 103 του Συντάγματος, διότι καμία από τις αλλαγές που προτείνει η Πλειοψηφία δεν χρειάζεται να συμβεί με αναθεώρηση του Συντάγματος, ούτε για την αξιολόγηση, ούτε για τα αξιοκρατικά μπόνους, ούτε καν για την οριστική παύση. Πρέπει να γίνει κατανοητό ότι η μονιμότητα αποτελεί θεσμική εγγύηση για την απρόσκοπτη λειτουργία της δημόσιας διοίκησης και εν τέλει του ίδιου του κράτους δικαίου. Προστατεύει τον υπάλληλο από πολιτικές πιέσεις και ίσως να είναι πράγματι το τελευταίο προπύργιο των ευσυνείδητων και επαγγελματιών δημοσίων υπαλλήλων που επέλεξαν ενσυνείδητα να εργαστούν στον δημόσιο τομέα παρά τα προβλήματα, παρά την υποστελέχωση, παρά την υποαμειβόμενη εργασία σε πολλές περιπτώσεις. 
Άρα, κλείνοντας, πιστεύω βαθιά ότι η συζήτηση που κάνουμε σήμερα με πρόταση της Πλειοψηφίας για το άρθρο 103 στην αυλαία της επιτροπής μας είναι δυστυχώς μια επίδειξη αγνού και άδολου συνταγματικού λαϊκισμού. Αντί να αναβαθμίσει τη δημόσια διοίκηση, την ενοχοποιεί, την αποκαθηλώνει, συνταγματοποιεί όλους τους μύθους και τις προκαταλήψεις. Και με αυτό το περιεχόμενο η συζήτηση που κάνουμε σήμερα δεν είναι μια συνταγματική νομική συζήτηση αλλά μια ιδεοληπτική συζήτηση. Και ως τέτοια δεν μπορεί να γίνει ανεκτή και δεκτή από εμάς. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Μάντζο. 
Τον λόγο έχει η Αντιπρόεδρος της Επιτροπής μας, από το ΠΑΣΟΚ-Κίνημα Αλλαγής, η κ. Ευαγγελία Λιακούλη.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σήμερα αυλαία. Η τελευταία συνεδρίαση για την Επιτροπή της Συνταγματικής Αναθεώρησης που μάλλον πέρασε κάτω από τον πήχη των προσδοκιών μας, ακόμη και αν ήμασταν υποψιασμένοι από την αρχή ότι δεν θα γίνουν τα πράγματα όπως εμείς θέλαμε σε μία πραγματική διαβούλευση της δημοκρατίας σε μία Αίθουσα που θα μοχλευτούν οι απόψεις, θα ανταλλάξουμε απόψεις, θα δούμε καινούργια πράγματα, θα ανοίξουμε την οπτική μας σε καινούργιες πρακτικές και συνταγματικές εγγυήσεις που η σύγχρονη εποχή πρέπει να φέρει μαζί της. Δυστυχώς, δεν υπήρξε κανένα μεταρρυθμιστικό όραμα επικοινωνίας και διαχείρισης μόνο από την πλευρά της Κυβέρνησης. Δεν εισέφερε τομές, δεν τόλμησε καμία πραγματική, προοδευτική αλλαγή. 
Όχι μόνο όμως αυτά. Υπήρξε και κάτι άλλο, αν θέλουμε να είμαστε πρακτικοί και να δούμε τι τελικά συνεισέφερε αυτή η συζήτηση της Προτείνουσας Βουλής προς την άλλη Βουλή την Αναθεωρητική Βουλή. Εδώ, λοιπόν, που συζητήσαμε καταλάβαμε ότι στα δύο μεγάλα ζητήματα -θυμίζω ότι έτσι ξεκίνησε η συζήτηση για τη Συνταγματική Αναθεώρηση από τα χείλη του ίδιου του Πρωθυπουργού- ήταν η ευθύνη των Υπουργών με το άρθρο 86 του Συντάγματος και η επιλογή ηγεσίας της δικαιοσύνης. Και στα δύο, τετ-α-τετ ήρθαμε με την χρεωκοπία της Κυβέρνησης σε επίπεδο επιχειρημάτων. Δήθεν θα αλλάζατε τον νόμο για την ευθύνη Υπουργών και όχι μόνο δεν τον αλλάξατε αλλά μπροστά στα μάτια του ελληνικού λαού κάνατε μια πολύ ωραία κωλοτούμπα λέγοντας ότι «δεν θα αποφασίζουμε εμείς στη Βουλή με την Πλειοψηφία αλλά θα το στέλνουμε πρώτα σε ένα συμβούλιο δικαστικό αλλά μετά θα επιστρέφει και θα χρειάζεται 151 ψήφους προκειμένου να παραπέμπεται ένας Υπουργός». Άλλαξε ο Μανωλιός και έβαλε την κάπα του αλλιώς. 
Αυτά κάνετε και εμπαίζετε εν ψυχρώ τον ελληνικό λαό. Διότι τι αλλάζει όταν πάλι από τη δική σας πλειοψηφία -από την εκάστοτε πλειοψηφία… Εσείς βλέπετε τον εαυτό σας στον καθρέφτη. Και στην επόμενη θητεία εσάς πάλι βλέπετε. Δεν μπορείτε να δείτε τίποτε άλλο. Βλέπετε τον εαυτό σας. Έχετε το ναπολεόντειο σύνδρομο έτσι κι αλλιώς. Αυτό το έχετε αποδείξει. Βλέπετε πάλι την σχετική πλειοψηφία με την απόλυτη πλειοψηφία χωρίς να σχετικοποιείται μια διαδικασία που θα έπρεπε να έχει ευρεία συναίνεση.
Το δεύτερο, σε ό,τι αφορά την επιλογή ηγεσίας της δικαιοσύνης, αφού ήταν «τράμπα τραμπαλίζομαι, πέφτω και τσακίζομαι» -αυτά κάνατε- μία χρονιά κάνατε κάτι, την άλλη χρονιά κάτι άλλο, τελικώς τι κάνατε; Κάνατε μία ειδική Κοινοβουλευτική Επιτροπή στην οποία βάζατε πλειοψηφία, πάλι, της πλειοψηφίας, δηλαδή, «Γιάννης κερνάει, Γιάννης πίνει». 
Πάλι εσείς θα αποφασίσετε για την ηγεσία της δικαιοσύνης και όχι μία ειδική επιτροπή από δεκαεννέα μέλη, όπου θα συμμετέχουν οι Βουλευτές όλων των κομμάτων, αλλά και πανεπιστημιακοί, δικαστές, αλλά και δικηγόροι. Όλοι, δηλαδή, οι παράγοντες της δικαιοσύνης. Ούτε αυτό το θέλατε. Γιατί; Γιατί δεν το θέλατε; Δεν το θέλατε, γιατί δεν μπορείτε να το ελέγχετε. 
Και αφού κάνατε, λοιπόν, αυτά που κάνατε, με τις δύο κορυφαίες διατάξεις που υποτίθεται ότι εσείς θα αλλάζατε, έρχεστε σήμερα να το αποτελειώσετε και να το σανιδώσετε, να το τερματίσετε, δηλαδή, το πράγμα και σε ό,τι αφορά τα θέματα της τοπικής αυτοδιοίκησης και σε ό,τι αφορά τα θέματα της δημόσιας διοίκησης. 
Ας ξεκινήσω από το τελευταίο, διότι όλος ο κόσμος στην Ελλάδα απεργεί. Αυτό το έχετε αντιληφθεί ότι απεργούν οι δημόσιοι υπάλληλοι, η ΑΔΕΔΥ, κλπ., την οποία μάλιστα πάτε ανερυθρίαστα να συναντήσετε κιόλας για να τους πείτε τι; Δεν καταλαβαίνω αλήθεια. Τι είστε πραγματικά; Εσείς είστε αυτοί που αναστήσατε τους Κωλέττηδες και τους Δεληγιάννηδες. Αυτοί είστε. 
Διότι, αν θυμηθεί κανείς τι έκαναν οι Κωλέττηδες και οι Δεληγιάννηδες και τι έκανε στον αντίποδα ο Ελευθέριος Βενιζέλος, θα καταλάβει ότι αυτό που κάνετε εσείς δεν είναι μόνο ένα πισωγύρισμα, αλλά προσβάλλει βαθιά κεκτημένα της δημοκρατίας και αγώνες εκατοντάδων χιλιάδων ανθρώπων για να κατακτήσουν πράγματα που εσείς σήμερα έρχεστε να αμφισβητήσετε. 
Κατ’ αρχήν, με την περιβόητη μονιμότητα των δημοσίων υπαλλήλων, να ξεκαθαρίσουμε κάποια πράγματα για να γίνουν αντιληπτά και στον ελληνικό λαό. Η μονιμότητα, κυρίες και κύριοι συνάδελφοι, δεν έρχεται να προστατεύσει παρά μόνο το δημόσιο συμφέρον και όχι τον δημόσιο υπάλληλο. Όταν ο Υπουργός θα σηκώσει το τηλέφωνο και θα πει στον δημόσιο υπάλληλο -διευθυντή ή προϊστάμενο ή απλό δημόσιο υπάλληλο- «θα κάνεις αυτό που σου λέω εγώ», ο δημόσιος υπάλληλος έχει τη δυνατότητα να του πει «όχι, δεν θα παραβώ τον νόμο». Αυτό σημαίνει μονιμότητα. Γι’ αυτό θεσπίστηκε από τον Ελευθέριο Βενιζέλο. 
Τώρα, λοιπόν, αυτό που βάζετε εσείς από την πίσω πόρτα είναι ότι δήθεν μεταξύ άλλων αξιολογικών εσείς βάζετε και τη δυνατότητα από το υπηρεσιακό συμβούλιο και στο πλαίσιο της αξιολόγησης να τον παύσει με πειθαρχικό τρόπο, χωρίς άλλη διαδικασία. Αυτό, λοιπόν, το δύο σε ένα, αξιολόγηση και παύση, αυτό είναι το επικίνδυνο που εισάγετε εσείς.
Και στο κάτω κάτω της γραφής, για πείτε μας τι ακριβώς καινούργιο λέτε; Διακόσιοι περίπου δημόσιοι υπάλληλοι κάθε χρόνο δεν είναι αυτοί που απολύονται μέσω των πειθαρχικών; Φαντάζεστε ότι κάποιες χιλιάδες υπάλληλοι θα είναι στα πειθαρχικά, θα παραβαίνουν το νόμο και θα είναι έτοιμοι να τους διώξετε εσείς με μία κλωτσιά, ακριβώς, διότι δεν υπηρέτησαν αυτό που εσείς λέτε; 
Η μονιμότητα αναρωτηθήκατε, επίσης, ότι ισχύει σε όλα τα ευνομούμενα κράτη στην Ευρώπη, στη Γαλλία,  Γερμανία,  Ελβετία,  Αυστρία,  Ολλανδία,  Δανία,  Βέλγιο,  Ιρλανδία, Ιταλία,  Ισπανία, Πορτογαλία; Το αμφισβητείτε κι αυτό; Εσείς είστε εξυπνότεροι, λοιπόν, και εισάγετε αυτό το δήθεν μικτό σύστημα με αξιολόγηση, πειθαρχικά μέτρα και έξω από την πόρτα όποιος τολμάει να σηκώσει το κεφάλι. 
Και, εκ τρίτου να πω, ποιος μιλάει για αξιολόγηση -αλήθεια- που το χρησιμοποιείτε ως όχημα για να δημιουργήσετε την άρση της μονιμότητας; Εσείς μιλάτε για αξιολόγηση; Στην Μεταπολίτευση εσείς ήσασταν αυτοί, μεταξύ επτά νομοθετημάτων ξεχώρισα το νομοθέτημα του κ. Μητσοτάκη, του νυν Πρωθυπουργού, όταν ήταν Υπουργός Διοικητικής Μεταρρύθμισης. Όχι μόνο προέβλεπε ποσοστά για τα αποτελέσματα της αξιολόγησης πριν αυτή γίνει, πριν, αλλά κυρίως καθαίρεσε από τις θέσεις όλους τους προϊσταμένους που υπηρετούσαν στο Δημόσιο και τους αντικατέστησε σε μία νύχτα με άλλους που τους επέλεξαν οι Υπουργοί. 
Ή να θυμίσω, επίσης, πώς επιλέξατε τους ΥΠΕάρχες τώρα, στη δική σας θητεία, στην επταετία της Νέας Δημοκρατίας; Να θυμηθώ πως πάνω από 40% των προϊσταμένων τοποθετήθηκαν με ανάθεση, χωρίς καμία αξιολόγηση; Τώρα σας έπιασε ο πόνος και θέλετε να κάνετε αξιολόγηση, όταν εσείς τοποθετήσατε όλο το δημόσιο ή τους μετακλητούς που τους φτάσατε περίπου τέσσερις χιλιάδες σε θέσεις προϊσταμένων, χωρίς καμία αξιολόγηση κ.λπ., κ.λπ.; Ή μήπως εκείνο το όνειδος, την ντροπή, τον Ιούνιο του 2021 που δώσατε εντολή στους δημοσίους υπαλλήλους, με σφραγίδα του Ελληνικού κράτους και του αρμόδιου Υπουργείου, να μην λένε την αλήθεια σε δίκες όταν έχουν απέναντί τους το Ελληνικό Δημόσιο. Την έχω εδώ μπροστά μου, βεβαίως, μόνο και μόνο για να σας καμαρώνω και να βλέπω ποια είναι αυτά που έχετε κάνει μέχρι τώρα. 
Λοιπόν, δεν πείθετε κανέναν. Αφήστε τα αυτά. Θέλετε να δημιουργήσετε ανασφάλεια στο χώρο των δημοσίων υπαλλήλων, χρησιμοποιείτε την αξιολόγηση αντί να συζητήσουμε πώς πρέπει να κάνουμε καλύτερες τις διαδικασίες της αξιολόγησης. Πώς θα έχουμε ένα Σώμα αδέκαστων, που δεν θα έχει επιρροές, πώς θα μπορέσουμε πραγματικά να έχουμε έναν καλύτερο δημόσιο τομέα, εσείς περί άλλων τυρβάζετε, ακριβώς, επειδή άλλος είναι ο σκοπός σας. Κοιτάμε σε διαφορετική κατεύθυνση. Εσείς θέλετε να έχετε ομήρους και αιχμαλώτους τους δημοσίους υπαλλήλους. Ε, λοιπόν, εμείς δεν μπορούμε να συναινέσουμε σε αυτό.
Δυο λόγια για την κατακαημένη τοπική αυτοδιοίκηση, την οποία την έχετε καταντήσει επαίτη, να είναι έξω από τα Υπουργεία, στα πόδια των Υπουργών, και να ζητά τα ψίχουλα που κάθε φορά της πετάτε σαν ξεροκόμματο. Αυτό κάνετε εσείς.
Αφού, λοιπόν, αναστήσατε τους Κωλέττηδες στους δημοσίους υπαλλήλους, τώρα απλώνετε το μακρύ σας χέρι, το οποίο είναι και μεγάλο -μακρύ και μεγάλο- αν κρίνω από τα σκάνδαλα και από αυτά που έχετε κάνει -ικανοί για όλα είστε- τότε λοιπόν αυτό που διαπιστώνουμε στην αυτοδιοίκηση είναι ότι θέλετε να τα κάνετε ακόμα χειρότερα τα πράγματα. 
Διότι, αντί να δίνετε την αυτοτέλεια, να δίνετε τους πόρους και να δίνετε αυτό που λέμε εμείς «διευθυντικό δικαίωμα» στη δημοκρατία, δηλαδή να αποφασίζουν για τις υποθέσεις του τόπου τους, αντί να συζητήσουμε για τα σχολεία, αντί  να συζητήσουμε για τα νοσοκομεία, αντί να συζητήσουμε για άλλες πρακτικές που στην Ευρώπη στην τοπική αυτοδιοίκηση έχουν εφαρμοστεί ήδη με απόλυτη επιτυχία, εμείς κάνουμε ένα βήμα πίσω και στραγγαλίζετε, στην πραγματικότητα, την Τοπική Αυτοδιοίκηση και παίρνετε πίσω όλες τις κατακτήσεις τις οποίες έχουν καταφέρει μέσα από τον συνδικαλισμό, μέσα από τα όργανα διαβούλευσης που έχουν δημιουργήσει, δυστυχώς εσείς δεν έχετε σεβαστεί απολύτως τίποτα. 
Είναι συχνά αθόρυβη η αφαίρεση των αρμοδιοτήτων από το τοπικό επίπεδο και την επαναφορά στο κεντρικό κράτος. Τώρα, πλέον, η Αυτοδιοίκηση έχει έναν ρόλο θεατή, είναι ευάλωτη απέναντι στις αποφάσεις και κανείς δεν ξαφνιάζεται με αυτό γιατί αυτοί είστε. Τώρα, η δήθεν στήριξη της οικονομικής αυτοτέλειας, που άκουσα από πολλούς να λέτε: Αλήθεια τώρα λέτε; Με ποιον τρόπο; Με τους φόρους που θα βάλει η τοπική αυτοδιοίκηση, μόνη της δηλαδή να χαρατσώνει τον κόσμο, για να αυτονομηθεί η τοπική αυτοδιοίκηση. Με απλά λόγια, μας λέτε αυτό. 
Αντί να αναμορφώσετε συνολικά το σύστημα εποπτείας στην αυτοδιοίκηση, αντί να ξεκαθαρίσετε ότι κρατική εποπτεία σημαίνει μόνο έλεγχος νομιμότητας -μόνο έλεγχος νομιμότητας- και όχι προληπτική διοικητική έγκριση, εσείς επιλέγετε να φορτώσετε με νέες αρμοδιότητες ένα ανώτατο δικαστήριο, αυτήν τη φορά, που θα επιλέγει και τα πειθαρχικά θέματα τα οποία πρέπει να έχει στη δική του δικαιοδοσία.
Το συμπέρασμα, λοιπόν, είναι, αγαπητοί συνάδελφοι, ότι η Νέα Δημοκρατία αφήνει για άλλη μία φορά αθωράκιστη την αυτοδιοίκηση, χωρίς θεσμικά όπλα, χωρίς οικονομική υποστήριξη και χωρίς ουσιαστικές εγγυήσεις. 
[bookmark: _Hlk234436186]Το ΠΑΣΟΚ απέναντι σε όλα αυτά κατέθεσε ολοκληρωμένη προοδευτική πρόταση για την αναθεώρηση του άρθρου 102, όπως ακούσατε και από τον εισηγητή μας. Πρόκειται για μια πρόταση που θωρακίζει ουσιαστικά την τοπική αυτοδιοίκηση, παρέχει προστασία των αρμοδιοτήτων των ΟΤΑ, αφού κάθε αφαίρεση αρμοδιότητας θα απαιτεί αυξημένη πλειοψηφία των τριών πέμπτων της Βουλής, με κατοχύρωση κανονιστικής αυτοτέλειας στις τοπικές υποθέσεις, με συμβούλια όπου η πλειοψηφία θα είναι δικαστές και θα συμμετέχει υποχρεωτικά η αυτοδιοίκηση όταν θα εξετάζεται πειθαρχική ποινή σε αιρετούς. Η οικονομική επιβίωση της αυτοδιοίκησης βρίσκεται στο επίκεντρο με ρητή συνταγματική πρόβλεψη.
Κοιτάξτε. Tα πράγματα είναι κρυστάλλινης διαύγειας. Όποιος θέλει να κάνει πράγματα, βρίσκει λύσεις, τις λέει, καταθέτει προτάσεις κλπ.. Όταν εμείς φέρναμε τον προοδευτισμό στην αυτοδιοίκηση, με όλα τα μεταρρυθμιστικά συστήματα, εσείς φεύγατε, ένθεν κακείθεν βέβαια, από τη μία πόρτα και από την άλλη πόρτα της Βουλής. 
Μόνοι μας, λοιπόν, φτιάξαμε την αυτοδιοίκηση, μόνοι μας κάναμε τον δεύτερο αιρετό βαθμό, μόνοι μας προχωράμε και τώρα, αλλά είμαι σίγουρη ότι πλέον βρισκόμαστε σε μια πιο ώριμη εποχή και το αυτοδιοικητικό κίνημα αυτά που λέτε ότι θέλετε να περάσετε δεν θα τα επιτρέψει, αν η εμπειρία μου των είκοσι πέντε χρόνων στην αυτοδιοίκηση σωστά τουλάχιστον ερμηνεύει τα πράγματα. 
Ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κυρία Αντιπρόεδρε.
Και τώρα θα μου επιτρέψετε να κάνω την παρέμβασή μου. 
(Στο σημείο αυτό την Έδρα της Επιτροπής καταλαμβάνει η Αντιπρόεδρος αυτής κ. ΕΥΑΓΓΕΛΙΑ ΛΙΑΚΟΥΛΗ)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Κύριε Βορίδη, έχετε τον λόγο.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, νομίζω ότι η σημερινή συζήτηση αναδεικνύει ένα αρκετά σημαντικό θέμα. Είδα λίγο την επιχειρηματολογία η οποία αναπτύχθηκε και περιεστράφη κυρίως γύρω από το ερώτημα του αν και κατά πόσον η πρόταση που φέρνουμε για την αναθεώρηση του άρθρου 103 ουσιαστικά καταργεί τη μονιμότητα των δημοσίων υπαλλήλων, αν αυτή είναι η συζήτησή μας και κατά πόσον θα πρέπει να συνταγματοποιηθεί η αξιολόγηση των δημοσίων υπαλλήλων. 
Δεν κατάλαβα. Άκουσα πολλά κινδυνολογικά, αλλά πραγματικά δεν έχω ακούσει ένα επιχείρημα στο γιατί όχι, γιατί δεν πρέπει να υπάρξει -αυτό είναι το «όχι» και πρέπει να απορριφθεί η πρόταση που καταθέτει η Νέα Δημοκρατία- πρόβλεψη σε συνταγματικό επίπεδο -κατ’ αρχήν για το πρώτο να συζητήσουμε- ώστε να αξιολογούνται οι δημόσιοι υπάλληλοι. Γιατί υπάρχει αντίρρηση σε αυτό; Αξιολογούνται σήμερα οι δημόσιοι υπάλληλοι; Έκανε αναφορά ο κ. Μάντζος στον νόμο μου για την αξιολόγηση των δημοσίων υπαλλήλων. Θα δούμε τι εφαρμόζεται και τι δεν εφαρμόζεται. 
ΔΗΜΗΤΡΙΟΣ ΜΑΝΤΖΟΣ: Κύριε Βορίδη…
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δύο λεπτά. Αυτό είναι μια πολιτική συζήτηση.  Δεν είναι μια συνταγματική συζήτηση.  
ΔΗΜΗΤΡΙΟΣ ΜΑΝΤΖΟΣ: Το Σύνταγμα θα επιβάλει την εφαρμογή;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Όχι, δεν θα επιβάλει την εφαρμογή. Μα, δεν ισχυρίζεται κανείς αυτό. 
Το ερώτημα είναι διαφορετικό με τη συνταγματική πρόβλεψη, κύριε Μάντζο.  Μπορεί να έρθει αύριο μία κυβέρνηση, του κ. Ηλιόπουλου θα πω εγώ, που θα πει ότι εγώ δεν θέλω καμία αξιολόγηση στους δημοσίους υπαλλήλους. Μηδέν. Την καταργώ. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Στον ΟΠΕΚΕΠΕ θα κάνουμε αξιολόγηση. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής):  Σωστά.
 Ή, παραδείγματος χάριν, να πει ο κ. Ηλιόπουλος ότι εγώ δεν θέλω αξιολόγηση, θέλω μόνο ενεργοποίηση των πειθαρχικών προβλέψεων. Δεν θέλω να υπάρχει κάτι άλλο. Μόνο ό,τι προβλέπει το πειθαρχικό. Μπορεί να υπάρξει μια τέτοια κυβέρνηση αύριο; Η απάντηση είναι φυσικά και μπορεί να υπάρξει. 
Ωραία. Βάζοντας στο Σύνταγμα ως υποχρεωτική την αξιολόγηση, δεν λες ποιο θα είναι το σύστημα αξιολόγησης, δεν λες ποιοι είναι οι όροι της αξιολόγησης, δεν λες τι θα συμβεί στην αξιολόγηση. Λες, όμως, ότι πρέπει να υπάρχει ένα σύστημα αξιολόγησης. Αυτό γιατί είναι κακό; Γιατί, δηλαδή, έχουμε αντίρρηση επί της αρχής σε αυτό;
 Έρχομαι στο δεύτερο ζήτημα. Τι λέει η πρόταση της Νέας Δημοκρατίας; Γιατί άκουσα για τη μονιμότητα. Νόμος ορίζει τη διαδικασία της αξιολόγησης. Τα κριτήρια, τις επιβραβεύσεις πέραν του βασικού μισθού που συνδέονται με τα προσόντα και την απόδοση και τις συνέπειες που αυτή μπορεί να επιφέρει, συμπεριλαμβανομένης και της οριστικής παύσης, ύστερα από απόφαση του Υπηρεσιακού Συμβουλίου. Αυτό είναι η πρόταση της Νέας Δημοκρατίας. 
Έρχομαι, λοιπόν, να σας ρωτήσω: Ποια είναι η αντίρρησις εδώ; Η αντίρρησις είναι ότι δεν πρέπει, παραδείγματος χάριν, έστω σε συνταγματικό επίπεδο, να πει τι το Σύνταγμα; Να πει ότι δίνει εξουσιοδότηση στον κοινό νομοθέτη προκειμένου να προβλέπει ότι θα έχει επιβραβεύσεις, τα μπόνους. Είναι νομοθετημένα σήμερα τα μπόνους; Είναι. Αυτό να μην το πούμε σε επίπεδο συνταγματικής πρόβλεψης;
 Όπως, επίσης, θα ρωτήσω και κάτι άλλο. Η οριστική λύση των συμβάσεων, η «οριστική παύση» που λέει εδώ, είναι σήμερα νομοθετημένη; Σε δύο επίπεδα είναι νομοθετημένη. Αναφέρθηκε ο κ. Δουδωνής και άλλοι συνάδελφοι στο πειθαρχικό. Εγώ, όμως, θα πω ότι το πειθαρχικό, που το χρησιμοποιούμε τελικά ως έναν έμμεσο μηχανισμό αξιολόγησης της απόδοσης, δεν είναι σωστή έτσι η χρήση του. Το πειθαρχικό έχει υποτίθεται μια πρόσθετη ηθικοκοινωνική απαξία. Κάτι δεν κάνεις καλά. Δεν είναι ότι απλώς δεν είσαι επαρκώς αποδοτικός. Είναι ότι κάνεις κάτι πρόσθετα κακό. Κανονικά λέω, το πειθαρχικό. Το γεγονός ότι το πειθαρχικό έχει ανοίξει κι έχει διευρυνθεί και σήμερα χρησιμοποιείται περίπου για τα πάντα, δεν είναι σωστή η χρήση του. Κανονικά θα έπρεπε να χρησιμοποιούμε τον μηχανισμό της αξιολόγησης για να αξιολογήσουμε κάποιον. 
Ερώτηση: Σήμερα αυτό προβλέπεται στο νόμο; Βεβαίως. Τώρα που μιλάμε προβλέπεται. Δύο δυσμενείς αξιολογήσεις κάτω από τη βάση οδηγούν σε διακοπή της συμβάσεως. Υπάρχει αυτό. Γιατί είναι πρόβλημα να το πούμε, κατά τη γνώμη σας; Ήθελα να ρωτήσω και δη όλους που έχουν κυβερνήσει, αφήνω τα κόμματα της Αριστεράς που μπορεί να έχουν μια άλλη οπτική, αλλά μιλώ για τους υπόλοιπους. Την έχετε καταργήσει; Επειδή περάσατε από το Υπουργείο Εσωτερικών και υπήρχαν κυβερνήσεις. Αυτή την πρόβλεψη την καταργήσατε; Το ΠΑΣΟΚ την κατήργησε; Ο ΣΥΡΙΖΑ την κατήργησε; Είναι υφισταμένη πρόβλεψις. 
Άρα, σήμερα ποια είναι η διαφωνία; Το να αναχθεί σε συνταγματικό επίπεδο, αυτή είναι η διαφωνία; Και γιατί είναι διαφωνία αν θεωρείτε ότι αυτή η ρύθμιση είναι σωστή; Η οποία, παρεμπιπτόντως, υπάρχει διαχρονικά. Γιατί διαφωνείτε στο να υπάρξει, αν είναι σωστή μια ρύθμιση και είναι κρίσιμη, στο να διατηρηθεί αυτή και να έχει μία συνταγματική πρόβλεψη; Αυτό είναι κατάργηση της μονιμότητας; Δηλαδή, έτσι όπως λέγεται, ότι θα μπορεί να μπαίνει ο Υπουργός να λέει ή να βλέπει κάποιον, να του λέει εσύ δεν μ’ αρέσεις, απολύεσαι. Αυτό λέει η διάταξη εδώ, όταν λέει ότι συνδέεται με την αξιολόγηση, όταν λέει ότι προϋποθέτει Υπηρεσιακό Συμβούλιο, όταν ουσιαστικά έχουμε ήδη υφισταμένη την αξιολόγηση αυτή;
 Ξέρετε τι θα ήταν το αντίστοιχο; Για να καταλάβουμε τώρα ότι αυτή η συζήτηση γίνεται στο κενό. Η λεγόμενη αναιτιολόγητη καταγγελία της συμβάσεως εργασίας. Αυτό που υπάρχει στον ιδιωτικό τομέα. Που έρχεσαι στον ιδιωτικό τομέα και λέει παρακαλώ πολύ, περάστε από το λογιστήριο, παίρνετε την αποζημίωσή σας, να φύγετε. Διακόπτεται η συνεργασία μας. Αυτό μπορεί να γίνει ποτέ στο Δημόσιο; Δεν μπορεί να γίνει ποτέ στο Δημόσιο. Γιατί στο Δημόσιο δεν είσαι στο δικό σου μαγαζί για να παίρνεις αυτή την απόφαση. Άρα, υποχρεωτικά στο Δημόσιο η διακοπή της συμβάσεως έχει αιτιολογία. Η αιτιολογία με τι συνδέεται; Με την αξιολόγηση; 
Όταν το λέμε αυτό σε συνταγματικό επίπεδο, γιατί εγείρονται όλα αυτά τα ιστορικά αντανακλαστικά που άκουσα σήμερα; Τι σχέση έχει το ένα με το άλλο; Το αν, κύριε Μάντζο, κάνουμε καλά την αξιολόγηση ή κακά, είναι μια πολιτική κριτική, να συζητηθεί. Να φέρετε τον Υπουργό Εσωτερικών να του πεις τι έχεις κάνει εδώ πέρα. 
Το αν δεν σας αρέσει αυτό το σύστημα αξιολόγησης που έχουμε σήμερα -παρεμπιπτόντως, είναι το πιο προωθημένο σύστημα αξιολόγησης και τότε επειδή το νομοθέτησα διαπραγματευμένο με την ΑΔΕΔΥ και θα είδατε ότι όταν νομοθετήθηκε ήταν κάτι το οποίο ήταν τόσο σταθμισμένο και τόσο δίκαιο που δεν δημιούργησε αντίδραση- μπορείτε να έρθετε να πείτε δεν μ’ αρέσει αυτό το σύστημα αξιολόγησης, θέλω ένα πιο σκληρό, θέλω ένα πιο μαλακό, θέλω κάτι πιο απαιτητικό ή θέλω κάτι λιγότερο. Αυτό είναι μια συζήτηση που το Σύνταγμα παραπέμπει στον κοινό νομοθέτη. Επί της αρχής, όμως, «όχι να μην μπει στο Σύνταγμα», γιατί; Γιατί όχι, κάτι που υφίσταται και κάτι που είναι σωστό να υφίσταται; 
Άρα, θεωρώ εδώ ότι ενώ μας κατηγορείτε και μας αποδίδετε κοινωνικούς αυτοματισμούς και ότι πάμε να διεγείρουμε ανακλαστικά και να παίξουμε με τις πλειοψηφίες και τις μειοψηφίες, το αντίθετο γίνεται. Εγώ νομίζω ότι από πλευράς της Αντιπολιτεύσεως, επειδή δεν άκουσα μια ουσιαστική άρνηση, μία άρνηση επί της ουσίας, μάλλον εκείνο το οποίο γίνεται είναι ότι γίνεται προσπάθεια να κατευναστεί μία αβάσιμη ανησυχία ή και να καλλιεργηθεί μία ανησυχία για να κατευναστεί εν συνεχεία από τοποθετήσεις της Αντιπολίτευσης και να εμφανιστεί ότι εμείς φέρνουμε εδώ δήθεν και κάτι συγκλονιστικό, το οποίο δεν εφαρμόζεται σήμερα. 
Θερμή δε παράκληση, επειδή αυτήν τη συζήτηση την έχω ακούσει και θέλω να πηγαίνουμε ένα βήμα πιο μπροστά τις συζητήσεις μας, μας αξίζει, κύριε Δουδωνή, κύριε Μάντζο και λοιποί συνάδελφοι, πράγματι κάτι καλύτερο στον διάλογο. Δεν θα πάμε καλύτερα στον διάλογο όταν επαναλαμβάνονται τα επιχειρήματα περί μετακλητών, τα οποία έχουν απαντηθεί εβδομήντα φορές και έρχεστε και ξαναλέτε το ίδιο. Παρακαλώ. 
Στοιχεία για τους μετακλητούς. Οι μετακλητοί, να συνεννοηθούμε μεταξύ μας, είναι τριών κατηγοριών. Μετακλητοί που βρίσκονται στην Κυβέρνηση και σε κυβερνητικά στελέχη. Σωστά; Δεύτερον, μετακλητοί οι οποίοι βρίσκονται στους Βουλευτές. Σωστά; Και τρίτον, μετακλητοί που βρίσκονται στους οργανισμούς τοπικής αυτοδιοικήσεως. Συμφωνήσαμε ότι αυτές είναι οι κατηγορίες των μετακλητών; Συμφωνήσαμε. Τον Μάιο του 2019, ημερομηνία αναλήψεως λίγο πριν αναλάβει η Κυβέρνησή μας, οι μετακλητοί οι οποίοι ήταν, ας ξεκινήσω, στους Βουλευτές, ήταν 579. Πόσοι είναι σήμερα; Είναι 560, είναι 19 λιγότεροι. Πάντως δεν έχουμε αύξηση. Να συμφωνήσουμε ότι η Βουλή δεν έχει αύξηση; Έχετε πείρα ότι δεν έχετε αύξηση, γιατί οι Βουλευτές δεν έχουμε αύξηση στους μετακλητούς. Σωστά; Σωστά. 
Πάμε στο δεύτερο. Οι μετακλητοί εκτός ΟΤΑ, δηλαδή στην Κυβέρνηση, εν τη ευρεία έννοια. Αυτό περιλαμβάνει και τους Υπουργούς και τους Υφυπουργούς και την Προεδρία και τους Γενικούς Γραμματείς, όλο τον κόσμο. Τον Μάιο του 2019 ήταν 1.052 και τώρα είναι 1.044. Σωστά; Σωστά. Άρα, έχουμε μείωση των μετακλητών στην Κυβέρνηση. Ωραία. Υπάρχει αύξηση; Βεβαίως. Ποια είναι η αύξηση; Η αύξηση είναι ότι στους ΟΤΑ τον Μάιο του 2019 ήταν 1.085 και πράγματι νομοθετήσαμε και δώσαμε τη δυνατότητα στους δημάρχους να πάρουν κάποιους μετακλητούς παραπάνω και είναι τώρα 1.786. Αυτή, λοιπόν, η αύξηση των 700, γιατί στα άλλα έχουμε μείωση, είναι αυτό που φέρνετε ως επιχείρημα μετά ταύτα και τους μετακλητούς; Για να κάνετε την εξής συγκλονιστική επιχειρηματολογία: Υποκαθιστούμε το κράτος, ακούστε τώρα επιχείρημα, κύριε Δουδωνή, το κράτος παρεμπιπτόντως, για να συνεννοούμαστε εδώ μέσα, έχει 645 χιλιάδες δημοσίους υπαλλήλους, καλά να είναι οι άνθρωποι, ζωή να έχουν, 645 χιλιάδες είναι, αυτούς λοιπόν τους υποκαθιστούμε με χίλιους μετακλητούς στην Κυβέρνηση, τους έχουμε υποκαταστήσει τους 645 χιλιάδες, με χίλιους μετακλητούς στην Κυβέρνηση που παρεμπιπτόντως είναι ο ίδιος αριθμός από πριν να αναλάβουμε εμείς. Τώρα αυτό είναι κανονική κριτική; Μπορούμε να σταματήσουμε και να λέμε κανονικά πράγματα;
Άρα, λοιπόν, εγώ θέλω να πω μισή κουβέντα. Μπορώ και να την πω υπό την προεδρική ιδιότητα μετά κλείνοντας, αλλά επιτρέψτε μου να πω το εξής: Επειδή το άκουσα σαν παράπονο, εγώ νομίζω ότι μπορεί πράγματι αυτή η διαδικασία που ακολουθήσαμε στη Συνταγματική Αναθεώρηση να ήταν μια διαδικασία, η οποία ήταν απαιτητική. Ήταν απαιτητική υπό την έννοια ότι είχε συνεδριάσεις τρεις φορές την εβδομάδα και απαιτούσε την παρουσία των μελών της Επιτροπής. Εγώ θέλω πραγματικά να ευχαριστήσω, γιατί νομίζω ότι ανταπεξήλθαν οι συνάδελφοι σε ένα αρκετά βαρύ έργο ως προς αυτό. Δεν είναι σύνηθες στις κοινοβουλευτικές επιτροπές ούτε να συνεδριάζουν τόσες πολλές ώρες ούτε να συνεδριάζουν με τέτοια πυκνότητα εβδομαδιαίως. Πράγματι, λοιπόν, η Επιτροπή ανταπεξήλθε σε αυτό το έργο.
Το δεύτερο το οποίο ήθελα να σας πω -επειδή εγώ είμαι πολλά χρόνια εδώ δεκαοκτώ, δεκαεννιά, είναι κάμποσο- είναι ότι η συζήτηση, χάρη σε εσάς, υπήρξε υποδειγματική, υποδειγματική. Είναι παράδειγμα κοινοβουλευτικής συζητήσεως και αντιπαραθέσεως ότι οι περισσότερες τοποθετήσεις, για να μην πω όλες, ανέδειξαν διαφορετικές ιδεολογικές προσεγγίσεις. Και, κύριε Μάντζο, εγώ θεωρώ ότι η Συνταγματική Αναθεώρηση έχει πολλά ιδεολογικά θέματα. Και αυτή η αναθεώρηση, η πρόταση της Νέας Δημοκρατίας επίσης έχει ισχυρό ιδεολογικό αποτύπωμα και ταυτότητα. Κάποιος μπορεί να διαφωνεί, κάποιος μπορεί να έχει άλλη προσέγγιση, αλλά σίγουρα έχει. Όπως και οι τοποθετήσεις που ακούστηκαν είχαν ισχυρό ιδεολογικό, πολιτικό και νομικό αποτύπωμα. Νομίζω ότι από αυτήν την πλευρά η Επιτροπή και οι συνάδελφοι συνέβαλαν σε μία συζήτηση η οποία είχε σημεία αιχμής. Εγώ δεν λέω ότι η συνταγματική συζήτηση ή αν θέλετε το Σύνταγμά μας είναι το βασικό σημείο που πρέπει να βελτιώσουμε στο κράτος μας και ότι το πρόβλημα είναι ο συνταγματικός μας χάρτης. Δεν το πιστεύω αυτό. Πιστεύω, εν πολλοίς, ότι ο συνταγματικός μας χάρτης καλός είναι. Αλλά πιστεύω ταυτόχρονα ότι η συνταγματική πρόταση την οποία κάνουμε έχει συγκεκριμένα χαρακτηριστικά και συγκεκριμένα σημεία στα οποία, αν θέλετε, θα έπρεπε να εστιάσει κανείς. Για μένα είναι το 16 με τα ιδιωτικά πανεπιστήμια και όλη η συζήτηση που αναπτύσσεται. Το 24 στο θέμα του περιβάλλοντος και πώς θέλουμε να αναδιατυπωθεί, ειδικά σε σχέση με συγκριμένες προσεγγίσεις του Συμβουλίου της Επικρατείας, επίσης είναι μείζον. Το ζήτημα του διάχυτου ελέγχου της συνταγματικότητας που ξέρω ότι απασχόλησε πολύ. Πήραμε και τώρα αποτελέσματα που θα σας διανεμηθούν του δημοψηφίσματος της Ενώσεως Διοικητικών Δικαστών, αν θυμάμαι καλά, για τα ζητήματα αυτά, που διαφωνούν με την κατάργηση του διάχυτου ελέγχου της συνταγματικότητας, παρότι δεν τίθεται εδώ τέτοιο θέμα, πτυχές ελέγχου της συνταγματικότητας, αλλά αυτό όμως είναι σημαντικό ζήτημα. Τα θέματα τα οποία θίξαμε, της διευρύνσεως της προστασίας της περιουσίας κατά τη γνώμη μου στο 17 είναι σημαντικό. Το 16, το ότι βάζουμε και την προστασία της σημαίας και την προστασία της γλώσσας για εμένα επίσης είναι από τα σημεία που έχουν και φορτίο ιδεολογικό και ταυτότητα. Τα ζητήματα της δημοσιονομικής ιεραρχίας, που για πρώτη φορά προτείνονται για να μπουν στο Σύνταγμα, είναι επίσης μεγάλο, μεγάλο ζήτημα, όπως και το θέμα της συνταγματικής κατοχύρωσης αξιολόγησης στο Δημόσιο και αυτά είναι μεγάλα και κεντρικά ζητήματα και διακυβεύματα και νομίζω είχαμε τη δυνατότητα να συζητήσουμε σε αυτό. 
Στην κριτική ότι ήταν βραχεία η περίοδος, νομίζω ότι είχαμε τη δυνατότητα όλοι και το είδαμε, με άνεση χρόνου να συζητήσουμε. Δεν υπήρχε συνάδελφος που περιεκόπη η ομιλία του ή ο χρόνος του. Όλοι είχαν τη δυνατότητα να το αναπτύξουν αυτό. 
Εγώ ήθελα να σας ευχαριστήσω θερμά για τη συνεργασία στην περίοδο αυτή και να πω ότι τώρα θα προχωρήσουμε βεβαίως στην ψηφοφορία. Αλλά να πω ότι κατά τη γνώμη μου ήταν μια γόνιμη συζήτηση. Είμαι βέβαιος ότι θα παραδώσετε τις εκθέσεις σας και επομένως θα αποτελέσουν ένα σημείο προβληματισμού περαιτέρω στην Ολομέλεια. Θα συζητήσουμε και τρεις μέρες ακόμα στην Ολομέλεια, προκειμένου να καταλήξουμε σε αυτό, για να πάμε πράγματι γύρω στα τέλη Αυγούστου -υποθέτω δηλαδή στο τέλος Αυγούστου, δεν ξέρω τον κοινοβουλευτικό προγραμματισμό-, στη δεύτερη ψηφοφορία, ώστε να ολοκληρωθεί η διαδικασία της Συνταγματικής Αναθεώρησης. 
Σας ευχαριστώ θερμά για τη συνεργασία όλων σας και ειλικρινά θεωρώ ότι αυτό ήταν μια υποδειγματική κοινοβουλευτική διαδικασία.
Ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Και εμείς ευχαριστούμε, κύριε Πρόεδρε, και για τη συνεργασία και για όλα όσα ακούστηκαν σε αυτήν την Αίθουσα. Ελπίζω να τα αξιοποιήσουμε, ώστε να γίνουν και χρήσιμα εργαλεία για τις επόμενες συζητήσεις και τα επόμενα στάδια της Συνταγματικής Αναθεώρησης. Να πάμε στην τρίτη φάση.
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Κυρία Πρόεδρε, μπορώ να έχω τον λόγο;
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ναι, παρακαλώ. Θέλετε κάτι;
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Ναι, μια ερώτηση, η οποία είναι διαδικαστικού χαρακτήρα. Προέκυψε και από το κλείσιμο του Προέδρου της Επιτροπής. 
(Στο σημείο αυτό την Έδρα της Επιτροπής καταλαμβάνει ο Πρόεδρος αυτής κ. ΜΑΥΡΟΥΔΗΣ ΒΟΡΙΔΗΣ)
Με δεδομένο, κύριε Πρόεδρε, ότι μέχρι τη Δεύτερα θα κατατεθούν οι εκθέσεις των κομμάτων για τη Συνταγματική Αναθεώρηση, με δεδομένο ότι συζητήθηκαν εδώ οι προτάσεις εκείνες οι οποίες είχαν συγκεντρώσει το μίνιμουμ, το 50% οι οποίες και υποχρεωτικά εισάγονται νομίζω στην Ολομέλεια, δεν βλέπω τον λόγο να γίνει κάποια ψηφοφορία, αν προβλέπεται κάποια ψηφοφορία και με βάση ποιο άρθρο. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ωραία. Κοιτάξτε, θέλω να πω το εξής. Η αλήθεια είναι ότι με απασχόλησε. Η απάντησή σας τεχνικά βρίσκεται στο άρθρο 39 του Κανονισμού της Βουλής. Το άρθρο που ρυθμίζει τα της αναθεώρησης, προβλέπει μια αναλογική εφαρμογή, παραπέμπει στην εφαρμογή των άρθρων, αν θυμάμαι καλά απ’ έξω, 31 έως 41, περιλαμβάνει και το 39 περί ψηφοφοριών. Άρα, λοιπόν υπάρχει η πρόβλεψη στο 39 περί ψηφοφορίας. Το δεύτερο το οποίο θέλω να σας πω είναι ότι φαίνεται ότι αυτή είναι και η πρακτική και η σκέψη η οποία ακολουθήθηκε σε προηγούμενες διαδικασίες Συνταγματικής Αναθεώρησης. Άρα, η επιτροπή ψηφίζει. 
Νομίζω ότι μπορούμε να συμφωνήσουμε έτσι όπως το είπαμε να ψηφίσουν διά των Εισηγητών… 
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Εθιμικό δίκαιο, δηλαδή.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ερμηνευτικά, δεν θα το έλεγα εθιμικό. Νομίζω ότι ερμηνευτικά η προσέγγιση που έκαναν οι προηγούμενοι -και με την οποία συντάσσομαι και εγώ- είναι ότι, επειδή προβλέπει το άρθρο 39 ψηφοφορία, γίνεται ψηφοφορία. 
Λοιπόν, δεν ξέρω αν θέλετε να το θέσετε, κύριε συνάδελφε, ως αντίρρηση για να πάρουμε απόφαση κατά πλειοψηφία. Εγώ σας λέω ότι…
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Θα είναι μυστική η ψηφοφορία; 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Όχι, εδώ θα τα πούμε. Όπως ψηφίζουμε πάντα στις επιτροπές. Λοιπόν, όπως ψηφίζουμε στις επιτροπές. Δηλαδή, πώς ψηφίζουμε στις επιτροπές; Διά των κομμάτων ψηφίζουμε στις επιτροπές.
Λοιπόν, πριν ολοκληρώσουμε την τελευταία συνεδρίαση της επιτροπής μας, θα ήθελα να σας αναφέρω ως προς τα διαδικαστικά ζητήματα, ότι τα πρακτικά των δύο συνεδριάσεων αυτής της εβδομάδος, δηλαδή τις συνεδριάσεως της 14ης Ιουλίου του 2026 και της 15ης Ιουλίου του 2026, επικυρώνονται σήμερα με ευθύνη του Προεδρείου της Επιτροπής. 
Το λέω, γιατί; Γιατί δεν θα έχουμε τη δυνατότητα να συνεδριάσουμε για να τα επικυρώσουμε εν επιτροπή. Άρα, ζητούμε την εξουσιοδότησή σας σήμερα, να μπορέσουμε με ευθύνη του διακομματικού μας Προεδρείου να τα επικυρώσουμε. 
Λοιπόν, θα ήθελα τώρα, σε ένα πιο τυπικό μέρος ευχαριστιών, αλλά οι οποίες έχουν ουσία, να ευχαριστήσω το διακομματικό Προεδρείο και την κ. Λιακούλη, την Αντιπρόεδρό μας, και τον κ. Ξανθόπουλο, τον Γενικό μας Γραμματέα, για την εξαιρετική συνεργασία σε αυτό το διάστημα. Το λέω με απόλυτη ειλικρίνεια. Σας ευχαριστώ θερμά. Ευχαριστώ θερμά, κύριε Ξανθόπουλε. Νομίζω και σε αυτό η συνεργασία μας υπήρξε υποδειγματική. 
Να ευχαριστήσω τα μέλη της επιτροπής μας. Ήδη το έχω κάνει για τις απόψεις και τις προτάσεις που κατέθεσαν, αλλά και για το πολύ καλό κλίμα εντός του οποίου διεξήχθησαν οι συνεδριάσεις μας, πράγμα που οφείλω να πω δεν είναι το σύνηθες για το κοινοβουλευτικό περιβάλλον και δη για την εποχή. Εδώ επικράτησαν άλλοι τόνοι. 
Εγώ να εκφράσω μια ευχή. Νομίζω ότι οι κοινοβουλευτικές συζητήσεις δεν ξέρω αν θα ήταν τόσο ενδιαφέρουσες τηλεοπτικά, αλλά παραγωγικά θα ήταν πολύ πιο ενδιαφέρουσες. Και επειδή εδώ οι συνάδελφοι -νομίζω- δεν έχουμε τέτοιο έλλειμμα και τέτοια αγωνία τηλεοπτικών παρουσιών, θεωρώ ότι είχαμε, λοιπόν, ένα τέτοιο καλό παράδειγμα. 
Να ευχαριστήσω θερμά, θερμότατα τη Διεύθυνση Ειδικών Μονίμων Επιτροπών για τη διοικητική υποστήριξη. Να σας ευχαριστήσουμε πολύ και πραγματικά νομίζω αξίζετε και ένα χειροκρότημα για όλη τη δουλειά, την οποία κάνατε και μας προσφέρατε, η οποία ήταν εξαιρετική. Συνέβαλε τα μέγιστα στην άρτια οργανωτικά διεξαγωγή αυτής της κοινοβουλευτικής διαδικασίας.
(Χειροκροτήματα)
Να ευχαριστήσω επίσης και τη Διεύθυνση Στενογραφίας και Πρακτικών της Βουλής για την ορθή και ταχεία τήρηση των πρακτικών των συνεδριάσεών μας. 
Ολοκληρώσαμε, λοιπόν, τη συζήτηση και προτείνω τα εξής για τη διαδικασία της ψηφοφορίας. Για κάθε διάταξη που προτείνεται προς αναθεώρηση σύμφωνα με τη μοναδική πρόταση που έχουμε, αυτήν της Νέας Δημοκρατίας, θα ψηφίζει ο Γενικός Εισηγητής, ο Ειδικός Αγορητής κάθε Κοινοβουλευτικής Ομάδας και οι ανεξάρτητοι Βουλευτές θα ψηφίζουν ατομικά. 
Συμφωνείτε να ακολουθήσουμε αυτήν τη διαδικασία; 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Κύριε Πρόεδρε, δεν κατάλαβα.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ορίστε, κύριε Δουδωνή, τι θέλετε να πείτε;
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Άρα, θα παίρνει τον λόγο κάθε Γενικός Εισηγητής ή Αγορητής;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Εγώ προτείνω να κάνω το εξής.
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Να πηγαίνει διάταξη-διάταξη; 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Όχι. Προτείνω να κάνω το εξής. Να δώσω τον λόγο στον Εισηγητή, στον κάθε Εισηγητή -νομίζω σας έχουμε διανείμει έναν κατάλογο των προτεινομένων για αναθεώρηση διατάξεων- και να λέει ο Εισηγητής τι ψηφίζει επ’ αυτών; Μπορεί, υποθέτω, ο κ. Στυλιανίδης να θέλει να πει: «Ψηφίζω «ναι» σε όλα». Δεν είναι ανάγκη να τα πει ένα-ένα. Θα μας καλύψει σ’ αυτό. Μπορεί ο κ. Ξανθόπουλος να πει: «Ψηφίζω «κατά» σε όλα». 
Άρα, λοιπόν, εκτός και αν υπάρχει μια ειδική διαφοροποίηση, η οποία πρέπει να τεκμηριωθεί, η οποία θα τεκμηριωθεί, μπορεί, κύριε Δουδωνή, εσείς να θέλετε να πείτε ψηφίζω «ναι» σε αυτά, «όχι» σε εκείνα, «παρών» στα άλλα, αλλά θα δώσω τον λόγο για συνολική τοποθέτηση αν συμφωνείτε. 
Κυρίες και κύριοι συνάδελφοι, συμφωνείτε με τη διαδικασία αυτή; 
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Η επιτροπή συνεφώνησε ομοφώνως.
Ξεκινάει η διαδικασία της ψηφοφορίας.
Δίνω τον λόγο στον κ. Στυλιανίδη, Εισηγητή της Πλειοψηφίας, για να μας πει πώς ψηφίζετε.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Κύριε Πρόεδρε, πρώτα απ’ όλα, θέλω να ευχαριστήσω και εσάς και το Προεδρείο εκ μέρους της Ομάδας της Νέας Δημοκρατίας. Θέλω να ευχαριστήσω το προσωπικό όλο το οποίο συμπαραστάθηκε ακάματα όλο αυτό το διάστημα, αλλά να ευχαριστήσω και τους συναδέλφους όλων των κομμάτων για τη συμβολή τους σε αυτόν τον ποιοτικό και υψηλού επιπέδου διάλογο που έγινε επί της αναθεωρήσεως.
Δεύτερον, να πω ότι εμείς είμαστε συνεπείς, σας έχουμε καταθέσει ήδη την έκθεση. Την έχετε πάρει. 
Τρίτον, τώρα να κάνω δύο παρατηρήσεις μόνο νομοτεχνικές. Επειδή στο άρθρο 5 αναφέρουμε στο αρχικό κείμενο που σας είχαμε δώσει πέντε διαφορετικά άρθρα 5, 5Α,5Β νομίζουμε ότι η διάταξη αυτή που αφορά την τεχνητή νοημοσύνη είναι σωστό να μπει σε ένα άρθρο 5Β και να έχει μία αυτοτέλεια σε σχέση με τα άλλα.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Άρα, εδώ λίγο να το διευκρινίσω. Κρατήστε λίγο τη διευκρίνιση του Εισηγητού της Πλειοψηφίας ότι στην ουσία στο 5 δεν υπάρχει ψηφοφορία, αν καταλαβαίνω καλά, κύριε Στυλιανίδη, για το 5 ή το 5Α, παρά μόνο για νέο άρθρο 5Β. 
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Πολύ σωστά. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Σωστά; Καλά κατάλαβα. 
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Σωστά.
Μια άλλη πάλι νομοτεχνική παρατήρηση καταληκτική αφορά το 118, στο οποίο λέμε εμείς αναθεωρητέο όλο το άρθρο. Επί της ουσίας είναι ένα άρθρο μεταβατικών διατάξεων. Εκεί λογικά θα αποφασιστεί από τη μέλλουσα Βουλή, την Αναθεωρητική, να προστεθεί μια έξτρα διάταξη στο υφιστάμενο άρθρο, που να αφορά τη μεταβατικότητα της αντιμετώπισης στο θέμα του Προέδρου της Δημοκρατίας. Είναι εντάξει. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Εκεί, όμως, εισάγεται το άρθρο, έτσι όπως προτείνεται, ως αναθεώρηση του 118, δεν έχουμε κάποια τροποποίηση.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Όχι, δεν έχουμε κάτι. Απλά να το αναφέρω για τα πρακτικά.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Μόνο ως προς την κατεύθυνση το λέτε εσείς τώρα.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Ναι.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Σύμφωνοι.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Τώρα εννοείται ότι εμείς, το σύνολο των Βουλευτών της Νέας Δημοκρατίας, υποστηρίζουν και λένε «ναι» στην πρόταση αυτή. 
Θέλω, όμως, εδώ να κάνω μία διευκρίνιση για τα πρακτικά. Υπάρχουν συνάδελφοι, οι οποίοι έχουν διατυπώσει διαφοροποιημένες απόψεις σε κάποια επιμέρους άρθρα, στηρίζουν και επιφυλάσσονται για τα άρθρα αυτά να τοποθετηθούν στην Ολομέλεια και βεβαίως με την ελευθερία συνείδησης ψήφου που έχουν μετά, να αποφασίσουν τι θα πράξουν στην Ολομέλεια. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Πολύ σωστά.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Κατ’ αρχήν, όμως, λέμε «ναι» σε όλο το πακέτο που έχουμε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ πολύ.
Τον λόγο έχει για την ψήφο του ο Γενικός Εισηγητής της Μειοψηφίας, ο κ. Παναγιώτης Δουδωνής.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Κύριε Πρόεδρε, όπως ξέρετε, από την αρχή της αναθεωρητικής διαδικασίας και στη συζήτηση στην Ολομέλεια για τη σύσταση της Επιτροπής, αλλά και στις πρώτες συνεδριάσεις, αλλά θα έλεγα και σε κάθε συνεδρίαση της επιτροπής, επαναλαμβάνουμε την πρότασή μας, τα αναθεωρητέα άρθρα να ψηφίζονται και εκ του Συντάγματος με αναθεώρηση του άρθρου 110 με αυξημένη πλειοψηφία στη δεύτερη την Αναθεωρητική Βουλή. Κατά τούτο, όπως ξέρετε, επίσης, έχουμε καταθέσει στα πρακτικά της επιτροπής, αλλά έχει διανεμηθεί και σε όλους τους συμμετέχοντες στην επιτροπή, σε όλα τα μέλη της επιτροπής, η πρότασή μας για την αναθεώρηση συγκεκριμένων άρθρων του Συντάγματος στη δική μας κατεύθυνση, κατάθεση η οποία είναι διαφορετική από αυτή της Κυβέρνησης.
Συνεπώς, δεδομένου ότι δεν έγινε δεκτή και η πρότασή μας για αναθεώρηση του άρθρου 110, άρα και του τρόπου της Αναθεώρησης του Συντάγματος, άρα και των πλειοψηφιών οι οποίες απαιτούνται και επειδή εμείς θέλουμε οι υπερπλειοψηφίες να επιτυγχάνονται στη δεύτερη Βουλή, αυτή η υπερπλειοψηφία των 180 Βουλευτών είτε εμείς έχουμε την πλειοψηφία είτε όχι, θα σας αναγνώσω τη θέση μας επί των άρθρων, σημειώνοντας ότι «παρών» ψηφίζουμε εκεί που υπάρχει και δική μας πρόταση αναθεώρησης σε άλλη κατεύθυνση από αυτήν της Νέας Δημοκρατίας και ζητώντας πάντα υπερπλειοψηφία των 180 να υπάρξει στη δεύτερη Βουλή και όχι εκεί που διαφωνούμε με την αναθεώρηση του σχετικού άρθρου. 
Μια παρατήρηση, με συγχωρείτε, πριν ξεκινήσω. Το άρθρο 110 ζητά να έχουμε αναθεωρητέες διατάξεις. Αυτό σημαίνει πέρα από τη θέσπιση νέων άρθρων, όπως το 5Β η Κυβέρνηση μιλάει για την τεχνητή νοημοσύνη, εμείς μιλάμε για ψηφιακά δικαιώματα και εγγυήσεις έναντι νέων τεχνολογιών, που είναι μια πιο ευρεία έννοια. Όπως και να έχει πέρα από τα νέα άρθρα, στη συζήτηση στην Ολομέλεια πρέπει να προσδιοριστούν οι διατάξεις ήτοι και οι παράγραφοι που είναι αναθεωρητέες ή ακόμα δυνατόν και τα εδάφια. Αλλά εν πάση περιπτώσει, σε κάθε περίπτωση οι παράγραφοι, εδώ βλέπω άρθρα.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Αναφέρονται.
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Εγώ στο κείμενο το οποίο μου εδόθη είναι τα άρθρα. Το λέω τεχνικά. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Μου επιτρέπετε μία διευκρίνιση, κύριε Δουδωνή;
Να πω λίγο τι λέει ο κ. Δουδωνής, αν μου επιτρέπετε, για να καταστεί σαφές.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Παρότι και οι δύο μιλάμε για την ίδια διάταξη, δεν είναι σαφές. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Το άρθρο 14, φέρνω ένα παράδειγμα, κατά την πρόταση της Νέας Δημοκρατίας είναι αναθεωρητέο στο σύνολο. Λέει ο κ. Δουδωνής, αν καταλαβαίνω καλά, κάτι διαφορετικό. Λέει: «Δεν πρέπει να λέτε αυτό. Πρέπει να πείτε τη συγκεκριμένη παράγραφο. Και αν θέλετε να τις αναθεωρήσετε όλες, να τις γράψετε όλες μία-μία». Λέει αυτό ο κ. Δουδωνής. 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Ακριβώς. Αυτό λέω, κύριε Πρόεδρε. Έτσι λέει το Σύνταγμα, δηλαδή, και ο Κανονισμός της Βουλής. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Αυτό καταλαβαίνω ότι θα το εξετάσουμε εν όψει Ολομελείας. Αλλά επί του παρόντος δεν είναι αυτό που περιέχει η πρόταση της Πλειοψηφίας. Να πω τι περιέχει η πρόταση, γιατί κατά τη γνώμη μου, αυτή μας δεσμεύει, τουλάχιστον στο στάδιο που βρισκόμαστε εδώ. Θα δούμε παραπέρα. 
Εκεί που η πλειοψηφία θέλει να πει διατάξεις, τις λέει. Λέει για παράδειγμα: 41 παρ.2, 41 παρ.5, 44 παρ.2. Εκεί που δεν λέει, εγώ το εκλαμβάνω ότι θέλει να έχει την ευχέρεια να παρέμβει στο σύνολο του άρθρου. Αλλά αυτό το κρατώ σαν παρατήρησή σας, προκειμένου να το εξετάσουμε εν όψει Ολομελείας. 
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Ακόμα και τεχνικά, αν το θέλετε, αυτό είναι πάρα πολύ ευρύ και θα έλεγα ότι πρέπει να είμαστε προσεκτικοί…
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Λέω τι λέει η πρόταση της Πλειοψηφίας. 
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Ναι, ναι, ναι. 
Εγώ λέω σε κάθε περίπτωση, επειδή μπορεί να κατατέθηκε η εισήγηση, αλλά μπορεί να γίνουν αλλαγές απ’ ό,τι καταλαβαίνω, γιατί έχουμε μέχρι τη Δευτέρα, το Σύνταγμα ζητάει, για να είμαι σαφής, να προσδιορίζονται οι διατάξεις. Άρα μην ανοίγουμε συζητήσεις υπερβολικά ευρείες όταν δεν πρέπει να ανοίξουν ή όταν πρέπει να ανοίξουν να είμαστε συγκεκριμένοι. Το λέω και από επιστημονικής άποψης.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Νομίζω ότι σημειώθηκε η παρατήρησή σας και να προχωρήσουμε στην ψηφοφορία. 
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Έτσι λέει και το άρθρο 110 και ο Κανονισμός. Γι’ αυτό σας το λέω. 
Λοιπόν, στα άρθρα: 5, 14, 15, 16, 17, 21, 24 και 29 ψηφίζουμε «Παρών», 30 παρ.1 και 30 παρ.5 «όχι», 41 παρ.2 και 41 παρ. 5 «όχι», 44 παρ.2 «Παρών». 47 παρ.3 και 47 παρ.4 «όχι», 51 παρ. 4 «Παρών», 54 παρ. 1 και 54 παρ. 3 «όχι», 56 «όχι», 57 «όχι», 60 «όχι», 73 παρ. 1 «όχι», 77 παρ. 3 «όχι», 78 παρ.2 και 78 νέα παρ. 6  «όχι» και «όχι», 79 «όχι», 81 παρ. 2 «όχι», 82 «όχι», 86 «Παρών», 89 «Παρών», 90 παρ. 5 «Παρών», 97 «όχι», 99 «όχι», 100 «όχι», 101 παρ. 3 «όχι», 101 νέα παρ. 5 «όχι», 101Α «Παρών», 102 «Παρών», 103 «όχι», 118 «όχι».
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ. 
ΠΑΝΑΓΙΩΤΗΣ ΔΟΥΔΩΝΗΣ  (Γενικός Εισηγητής της Μειοψηφίας): Ευχαριστώ κι εγώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Τον λόγο έχει για την ψήφο ο Αναπληρωτής Ειδικός Αγορητής του Κομμουνιστικού Κόμματος κ. Δελής Ιωάννης.
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Ευχαριστώ, κύριε Πρόεδρε. 
Με βάση τις τοποθετήσεις των εκπροσώπων Βουλευτών του ΚΚΕ σε όλες τις συνεδριάσεις της επιτροπής και για κάθε ένα θέμα ξεχωριστά, εν όψει της επικείμενης κατάθεσης από το ΚΚΕ της έκθεσής του επί της Συνταγματικής Αναθεώρησης, όπου θα συνοψίζεται και η θέση του κόμματος, δηλώνουμε ότι καταψηφίζουμε όλες τις προτεινόμενες διατάξεις από τη Νέα Δημοκρατία. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ πολύ, κύριε Δελή.
Τον λόγο έχει ο Ειδικός Αγορητής του ΣΥΡΙΖΑ κ. Θεόφιλος Ξανθόπουλος. 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Η συνολική μας παρουσίαση θα αποτυπωθεί στο πόρισμα που θα καταθέσουμε, κύριε Πρόεδρε, στην ταχθείσα προθεσμία. 
Δηλώνουμε «όχι» σε όλες τις αναθεωρητέες διατάξεις. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστώ πολύ, κύριε Ξανθόπουλε. 
Τον λόγο έχει ο Ειδικός Αγορητής της Ελληνικής Λύσης κ. Κωνσταντίνος Χήτας. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Κύριε Πρόεδρε, από όλη την παρουσία μας έγινε αντιληπτό ότι έχουμε μια ολοκληρωμένη πρόταση για τα υπό αναθεώρηση άρθρα και άλλα άρθρα, τα οποία τοποθετήσαμε εμείς προς αναθεώρηση και θα κατατεθούν επισήμως μέχρι την Παρασκευή στην εισήγησή μας. Τα είπαμε. 
Διαφωνούμε κάθετα με αυτά που προτείνει το κυβερνών κόμμα. Είμαστε σε τελείως αντίθετη κατεύθυνση. Έχουμε αναπτύξει τις δικές μας προτάσεις. Ως εκ τούτου, δηλώνουμε «όχι» σε όλα τα άρθρα. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Χήτα. 
Τον λόγο έχει ο Ειδικός Αγορητής της ΝΙΚΗΣ κ. Γεώργιος Ρούντας. 
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Σας ευχαριστώ πάρα πολύ, κύριε Πρόεδρε. 
Κι εμείς με τη σειρά μας δηλώνουμε «όχι» σε όλες τις αναθεωρητέες διατάξεις. 
Και μια τελευταία επισήμανση. Ήταν πραγματικά μια ευπρεπέστατη διαδικασία και τουλάχιστον προσωπικά και εμένα με βοήθησε πάρα πολύ, τουλάχιστον σε ό,τι αφορά στο επιστημονικό κομμάτι να διαβάσω και να μελετήσω περισσότερο. 
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Ρούντα. 
Τον λόγο έχει ο ανεξάρτητος Βουλευτής κ. Αθανάσιος Ηλιόπουλος. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ πολύ, κύριε Πρόεδρε. 
Καταψηφίζω το σύνολο της πρότασης. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Μετά ταύτα, ολοκληρώθηκε η διαδικασία της ψηφοφορίας. Έτσι όπως έχουν καταγραφεί, θα περιληφθούν τα αποτελέσματα της ψηφοφορίας στην έκθεσή μας. 
Προφανώς, κατά πλειοψηφία γίνεται δεκτή από την επιτροπή μας η πρόταση της Νέας Δημοκρατίας. 
Ευχαριστώ πάρα πολύ για τη συνεργασία. 
Λύεται η συνεδρίαση. 

          	Ώρα λήξης: 14.56΄.

